5.7.2010 B7-0429/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник- председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно влизането в сила на Конвенцията за забраната на касетъчните боеприпаси (КЗКБ) и ролята на Европейския съюз
Elmar Brok
,
José Ignacio Salafranca Sánchez-Neyra
,
Michael Gahler
,
Arnaud Danjean
,
Lena Kolarska-Bobińska
,
Mario Mauro
от името на групата PPE
PE442.027v01-00 B7‑0429/2010 Резолюция на Европейския парламент относно влизането в сила на Конвенцията за забраната на касетъчните боеприпаси (КЗКБ) и ролята на Европейския съюз
Европейският парламент ,
– като взе предвид Конвенцията за забраната на касетъчните боеприпаси (КЗКБ), приета от 107 държави по време на дипломатическата конференция, проведена в Дъблин в периода 19-30 май 2008 г.,
– като взе предвид посланието на генералния секретар на ООН от 30 май 2008 г., в което той заявява, че насърчава „държавите да подпишат и ратифицират това важно споразумение без отлагане” и че очаква „бързото му влизане в сила”,
– като взе предвид резолюцията си от 20 ноември 2008 г. относно Конвенцията за забраната на касетъчните боеприпаси ( P6_TA(2008)0565 ),
– като взе предвид своята резолюция от 10 март 2010 г. относно изпълнението на Европейската стратегия за сигурност и на Общата политика за сигурност и отбрана ( P7_TA(2010)0061 ),
– като взе предвид член 110, параграф 2 от своя правилник,
A. като има предвид, че КЗКБ е открита за подписване от 3 декември 2008 г. в Осло, а след това в ООН в Ню Йорк, като ще влезе в сила на първия ден от шестия месец след тридесетата ратификация и това е първи август 2010 г.,
Б. като има предвид, че КЗКБ определя касетъчните боеприпаси, предназначени да се разпръскват или да пускат суббоеприпаси с взривно вещество, теглото на всеки от които е под 20 килограма, и включва тези суббоеприпаси с взривно вещество,
В. като има предвид, че КЗКБ конкретно определя амбициозни изисквания за боеприпасите с прецизно насочване, като потвърждава, че те са на по-високо равнище от гледна точка на хуманитарните съображения, и подчертава основната разлика между тях и касетъчните боеприпаси,
Г. като има предвид, че КЗКБ запазва задълженията на определени държави-членки на ЕС, чиято обща отбрана се реализира в рамките на Организацията на Северноатлантическия договор (НАТО),
Д. като има предвид, че КЗКБ ще забрани използването, производството, складирането и прехвърлянето на касетъчни боеприпаси,
Е. като има предвид, че КЗКБ ще наложи всички държави, страни по нея, да унищожат запасите си от такива боеприпаси,
Ж. като има предвид, че КЗКБ ще създаде нов хуманитарен стандарт за подпомагане на жертвите и ще изиска засегнатите държави да се освободят от неизползваните касетъчни боеприпаси, останали след края на конфликти,
З. като има предвид, че до момента двадесет държави-членки на ЕС са подписали КЗКБ, единадесет са я ратифицирали, а седем нито са я подписали, нито са я ратифицирали,
И. като има предвид, че подкрепата от страна на повечето държави-членки на ЕС, междупарламентарните инициативи и огромен брой организации на гражданското общество изигра решаваща роля за успешното приключване на „Процеса от Осло“ чрез КЗКБ,
1. приветства влизането в сила на Конвенцията за забраната на касетъчните боеприпаси (КЗКБ) на 1 август 2010 г.;
2. призовава всички държави-членки на ЕС да подпишат и ратифицират Конвенцията за забраната на касетъчните боеприпаси (КЗКБ) при първа възможност;
3. призовава всички държави-членки на ЕС, подписали Конвенцията за забраната на касетъчните боеприпаси, да се възползват от всяка възможност за насърчаване на държави, които не са страни по КЗКБ, да я подпишат и ратифицират или да се присъединят към нея възможно най-скоро, включително чрез двустранни срещи, диалог между военните, както и на многостранните форуми, тъй като са поели задължение съгласно член 21 от конвенцията;
4. призовава държавите-членки на ЕС да не предприемат действия, които биха могли да заобиколят или да изложат на риск КЗКБ и нейните разпоредби; по-специално призовава всички държави-членки на ЕС да не приемат, одобряват или ратифицират впоследствие евентуален протокол към Конвенцията за конвенционалните оръжия (ККО), разрешаващ използването на касетъчни боеприпаси, което не би било съвместимо със забраната на такива боеприпаси съгласно членове 1 и 2 от КЗБК; призовава Съвета и държавите-членки на ЕС да действат съобразно с това на следващата среща, посветена на КЗКБ, която ще се проведе в Женева в периода между 30 август и 3 септември;
5. призовава държавите-членки на ЕС, които все още не са страна по тази конвенция, да предприемат временни мерки до спазването на конвенцията, в т.ч. да приемат мораториум над използването, производството и прехвърлянето на касетъчни боеприпаси и да започнат да унищожават запасите от тях, като въпрос с неотложен характер;
6. призовава държавите-членки на ЕС да предприемат мерки, за да започнат да прилагат конвенцията, включително чрез унищожаване на запасите, прочистване и осигуряване на помощ за жертвите, както и посредством принос за финансирането или различни форми на подпомагане на други държави, с цел те да се ангажират с прилагането на конвенцията в рамките на съществуващите ресурси;
7. призовава върховния представител на Съюза по въпросите на външните работи и политиката на сигурност да положи всички необходими усилия, за да се реализира присъединяването на Съюза към КЗКБ, което е възможно след влизането в сила на Договора от Лисабон, като, в допълнение, положи всички необходими усилия за изготвянето на стратегия за първата конференция за преразглеждане под формата на решение на Съвета относно обща позиция;
8. призовава Съвета и Комисията да включат забраната на касетъчните боеприпаси като стандартна клауза в споразуменията с трети страни, в допълнение към стандартната клауза относно неразпространението на оръжия за масово унищожение;
9. призовава държавите-членки на ЕС, Съвета и Комисията да възпрепятстват и да ограничават третите страни по отношение на разпространението на касетъчни боеприпаси, предназначени за действащи лица, които не представляват държави;
10. призовава държавите-членки на ЕС, които са подписали конвенцията, да приемат законодателство за нейното прилагане на национално равнище, като се имат предвид разликите между касетъчните боеприпаси и боеприпасите с прецизно насочване, тъй като това разграничаване е с централно значение за ефективното ползване на съществуващите механизми на КЗКБ;
11. възлага на своя председател да предаде настоящата резолюция на върховния представител на Европейския съюз по въпросите на външните работи и политиката на сигурност, както и на Съвета, Комисията, правителствата и парламентите на държавите-членки на ЕС, генералния секретар на ООН и Коалицията срещу касетъчните боеприпаси.
