ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0043/07
съгласно член 108 от Правилника за дейността на ЕП
от
Paul Rübig
, от името на групата PPE-DE
към Комисията
Относно: Прилагане на Регламент (ЕО) № 717/2007 относно роуминга по обществени мобилни телефонни мрежи, със специално внимание на обслужването на нови клиенти
Регламент (ЕО) № 717/2007 относно роуминга по обществени мобилни телефонни мрежи влезе в сила на 30 юни 2007 г. Този регламент има за цел да насърчи конкуренцията и да понижи телефонните такси за повиквания чрез роуминг в рамките на Общността до разумно равнище на цените. Регламентът беше приет за рекордния срок от 11 месеца, тъй като споделената цел на Европейския парламент, Съвета и Комисията беше да се осигурят своевременни ползи от този регламент - по-евтини цени и повишена прозрачност - за гражданите на ЕС през летните отпуски.
Регламентът задължава мобилните оператори в целия ЕС да предлагат и да осигуряват на своите клиенти тарифа за роуминг, която да не надвишава определените горни граници на цените. За да се улеснят вътрешно-административните дейности на операторите, свързани с промяната на договори или тарифни условия за съществуващи клиенти, им се предоставя максимален преходен период от три месеца, през който да предоставят на всички съществуващи клиенти, които ползват роуминг, регулирани тарифи за роуминг, ако желаят това.
За нови клиенти, тоест клиенти с нов абонамент след 30 юни 2007 г., преходният период технически не е необходим, тъй като абонаментът не води до административни разходи, и следователно такъв преходен период не е включен в регламента.
Въпреки това, Комисията и националните регулаторни агенции изглежда имат съмнения по отношение на обслужването на нови клиенти. Европейската регулаторна група, все още не е издала, както беше обявено, насоки за операторите относно начина на прилагане на регламента по отношение на нови клиенти, и новите клиенти в ЕС са лишени от правото си на регулирани повиквания чрез роуминг.
На какво основание Комисията има правни съмнения относно обслужването на новите клиенти? Комисията поискала ли е становище от своята правна служба по този въпрос?
На колко мобилни оператора в ЕС е предложена евротарифа за нови клиенти от 30 юни 2007 г. досега?
Как Комисията възнамерява да разсее съмненията във връзка с обслужването на нови клиенти от мобилните оператори? С оглед на недостатъчната информация, как Комисията възнамерява да преодолее този недостатък и да гарантира, че клиентите в ЕС са информирани на правата си на нови клиенти? Как Комисията възнамерява да наложи спазването на предоставяне на евротарифа за всички клиенти с нов абонамент?
