Въпрос с искане за устен отговор O-000025/2012
до Комисията
Член 115 от Правилника за дейността
Danuta Maria Hübner
от името на Комисия по регионално развитие Относно: Препрограмиране на структурните фондове с цел водене на по-ефективна борба с безработицата сред младежите и подпомагане на МСП
На проведеното на 30 януари 2012 г. заседание на неформалния Европейски съвет председателят Барозу предложи държавите членки да пренасочат парите, които все още не са разпределени в рамките на структурните фондове на ЕС, към подпомагане на МСП и водене на борба с безработицата сред младежите. На същото заседание председателят Барозу заяви, че по негова преценка наличното финансиране възлиза общо на 82 милиарда евро. Той поиска от държавите членки да проведат среща с Комисията и да обърнат внимание на предимствата на препрограмирането на средствата.
Имайки предвид факта, че средствата от всички структурни фондове за периода 2007–2013 г. вече са разпределени сред държавите членки, както и че всички те са заделени за оперативни програми и приоритети, комисията по регионално развитие би била благодарна на Комисията, ако тя отговори на следните въпроси:
- Би ли могла Комисията да предостави на Парламента точна информация относно това, как все още незаделената сума от 82 милиарда евро е била определена или изчислена? Би ли могла Комисията да представи подробна информация относно нейното разпределение през различните структурни фондове? Би ли могла Комисията да представи информация относно процента на усвояване на финансирането от структурните фондове до този момент?
- Би ли могла Комисията да ни уведоми за планираните от нея точни действия за препрограмиране на тези средства от структурните фондове за 2012 г. и 2013 г., които все още не са били заделени по правно обвързващ начин, и как възнамерява Комисията да процедира с държавите членки, които не са съгласни с препрограмирането на горепосочените средства?
- Би ли могла Комисията да предостави на Парламента оценка на въздействието на неотдавнашното изменение към Общия регламент, с което се въвежда увеличен процент на съфинансиране?
- Що се отнася до неотдавна предложеното от Комисията изменение към Общия регламент във връзка с инструментите за споделяне на риска, би ли могла Комисията да разясни потенциалното въздействие на тези промени върху усвояването на средствата от структурните фондове?
