4.11.2009 B7-0128/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от правилника за дейността
относно подготовката за срещата на високо равнище между ЕС и Русия на 18 ноември 2009 г. в Стокхолм
Annemie Neyts-Uyttebroeck
от името на групата ALDE
PE428.738v01-00 B7‑0128/2009 Резолюция на Европейския парламент относно подготовката за срещата на високо равнище между ЕС и Русия на 18 ноември 2009 г. в Стокхолм
Европейският парламент ,
– като взе предвид Споразумението за партньорство и сътрудничество между ЕС и Русия, което влезе в сила през 1977 г. и изтече през 2007 г., което обаче остава в сила до приключването на продължаващите преговори за ново споразумение,
– като взе предвид предходните доклади и резолюции на Европейския парламент относно Русия и отношенията между ЕС и Русия, по-специално своята резолюция от 17 септември 2009 г. относно убийствата на активисти за правата на човека в Русия, своята резолюция от 17 септември 2009 г. относно външните аспекти на енергийната сигурност и своята резолюция от 19 юни 2008 г. относно срещата на високо равнище между ЕС и Русия в Ханти-Мансийск,
– като взе предвид консултациите между ЕС и Русия относно правата на човека,
– като взе предвид резултата от заседанието на Постоянния съвет за партньорство между ЕС и Русия, което се проведе в Брюксел на 19 октомври 2009 г.,
– като взе предвид проекта на дневен ред на предстоящата среща на високо равнище между ЕС и Русия в Стокхолм на 18 ноември 2009 г.,
– като взе предвид член 110, параграф 2 от своя правилник,
A. като има предвид, че Европейският съюз остава ангажиран със задълбочаването и развитието на отношенията между Европейския съюз и Русия, което ясно личи от стремежа му към активно участие в преговорите за ново рамково споразумение за по-нататъшното развитие на отношенията между ЕС и Русия,
Б. като има предвид, че отношенията между ЕС и Русия са изправени пред редица сериозни предизвикателства, които не са по вина на ЕС, особено по отношение на широко разпространената загриженост относно демокрацията и правата на човека в Русия, относно независимостта на съдебните органи, относно растящия контрол върху медиите, относно неспособността на руската полиция и съдебни органи да намерят тези, които са отговорни за убийствата на журналисти, относно репресивните мерки, предприемани срещу опозицията, относно селективното прилагане на закона от органите и относно честността на провежданите избори, включително и на наскоро проведените регионални и местни избори;
В. като има предвид, че Европейският съюз трябва да има единна позиция в отношенията си с Русия и да постави в основата на отношенията си с Русия солидарността и придържането към ценностите на ЕС, въпреки настойчивостта на Русия за съсредоточаване върху развитието на двустранни отношения с някои държави-членки на ЕС,
Г. като има предвид, че сегашният акцент върху „стратегическо партньорство, основаващо се на общи ценности”, следва да бъде заменен с по-реалистична политика, основаваща се на прагматично сътрудничество и твърда и единна подкрепа от всички държави-членки на политиката на ЕС спрямо Русия,
Д. като има предвид, че икономическите и търговските отношения между ЕС и Русия показват растяща взаимна зависимост между ЕС и Русия, която изисква общи усилия и ангажираност за гарантиране на устойчив растеж,
1. отбелязва, че основни теми на срещата на високо равнище в Стокхолм ще бъдат икономическата и финансовата криза, изменението на климата, енергията и сигурността на енергийните доставки, и приветства напредъка, постигнат в преговорите за новото рамково споразумение;
2. изразява подкрепата си за развитието на бъдещите отношения с Русия по един по-прагматичен начин, с акцент върху четирите общи пространства и необходимостта от ново рамково споразумение, както и върху конкретното сътрудничество, съвместните проекти и изпълнението на вече поети ангажименти и постигнати договорености;
3. отново изразява своята подкрепа за ново споразумение, което да излиза извън рамките на чисто икономическото сътрудничество и да включва области като демокрацията, правовата държава и зачитането на правата на човека и на основните права, въпреки че текущото положение в Русия поражда сериозна загриженост относно нейната ангажираност с тези принципи и ценности и способността й да се придържа към тях;
4. отново изразява своята подкрепа за членството на Русия в СТО, което ще й помогне да привлече повече чуждестранни инвестиции и да разнообрази своята икономика; повдига въпроса, обаче, дали наскоро приетото решение на Русия за формиране на митнически съюз с Казахстан и Беларус няма да забави този процес и призовава Съвета и Комисията да изяснят дали този нов митнически съюз съответства на задължението на Русия да отговори на всички критерии за членство в СТО;
5. призовава Съвета и Комисията да удвоят усилията си за решаването на проблемите на граничните пунктове на границите между ЕС и Русия, да участват в конкретни проекти, да използват пълноценно новия инструмент за съседство и партньорство и фондовете INTERREG за трансгранично сътрудничество и да прилагат в пълна степен споразумението за полети над Сибир;
6. очаква подписването на споразумение за установяването на механизъм за ранно предупреждение относно енергийната сигурност между Европейския съюз и Русия, който да включва уведомяване, консултиране и изпълнение, и призовава шведското председателство и Комисията да работят с руските органи и "Газпром", както и с украинските органи и "Naftohaz Ukrainy", за избягване на повторението на прекъсванията в доставките от последните няколко години;
7. приканва шведското председателство да използва срещата на високо равнище, за да почертае пред руските партньори на ЕС засилените мерки за вътрешна енергийна солидарност, предприемани от Съюза, и дългосрочните негативни последствия, които проблемите с руските доставки рискуват да причинят;
8. отново подчертава, че енергийното сътрудничеството между ЕС и Русия трябва да се основава на принципите на Енергийната харта, които трябва да бъдат включени в новото рамково споразумение между ЕС и Русия, с цел да се гарантират прозрачни и справедливи условия за взаимни инвестиции, равен достъп и основан на правила пазар;
9. призовава шведското председателство и Съвета да работят интензивно с руската страна за гарантиране на постигането на глобално споразумение на срещата на високо равнище във връзка с изменението на климата в Копенхаген през декември, което да доведе до обвързващ ангажимент за намаляване на въглеродните емисии;
10. възобновява призива си за засилване на диалога между ЕС и Русия за правата на човека и за ефективното включване в този процес на Европейския парламент, Държавната дума, гражданското общество и организации за защита на правата на човека;
11. подчертава, че пълното и ефективното прилагане на съществуващото споразумение за облекчаване на визовия режим е от огромно значение и условие за пристъпване към по-нататъшна либерализация на този режим;
12. призовава шведското председателство да използва срещата на високо равнище, за да изрази ясно загрижеността на ЕС относно редица международни въпроси, по които конструктивното сътрудничество на Русия е от ключово значение; отбелязва по-специално необходимостта да бъдат решени все още нерешените въпроси в Южен Кавказ, както и, предвид позицията на Русия в международната политика, необходимостта от по-активно сътрудничество по проблемите с Иран, Афганистан и Близкия Изток и други ключови проблеми от международния дневен ред;
13. приканва настоящето председателство да изрази подкрепата на ЕС за продължаващите преговори между Руската федерация и Съединените щати за договор за съкращаване на стратегическите въоръжения;
14. възлага на своя председател да предаде настоящата резолюция на Съвета, Комисията, правителствата и парламентите на държавите-членки и на Руската федерация.
