ЕП остава единен по въпроса за бюджет 2011
Бюджет
Пленарни сесии
2010-11-23 - 19:37
Парламентът остава категоричен и единен в позицията си спрямо безизходицата около бюджет 2011 на ЕС. Това стана ясно в рамките на днешния пленарен дебат, посветен на преговорите за бюджета за следващата година, с председателя на Европейската комисия José Manuel Barroso, държавния секретар Melchior Wathelet, от името на белгийското председателство, и комисаря по бюджетните въпроси Janusz Lewandowski.
Дискусиите обхванаха три основни теми: цифрите в бюджет 2011; гъвкавост на бюджетната рамка с цел финансиране на нови приоритети или на бъдещи спешни случаи и участието на ЕП в дискусиите относно бъдещата многогодишна финансова рамка (МФФ) и собствените ресурси на ЕС.
В началото на дебата председателят на ЕП Jerzy Buzek припомни, че Парламентът бе подготвен да се съгласи с цифрите, предложени от Съвета, по отношение на ангажиментите и плащанията. "В замяна ние искаме споразумение по въпроса с гъвкавостта в бюджета и как Договорът от Лисабон трябва да влезе в сила с оглед на бъдещите дискусии относно многогодишна финансова рамка и собствените ресурси", заяви Buzek.
Joseph Daul (ЕНП, Франция) заяви, че "дебатът не е борба за власт, а за възможността ЕС да изпълни своите обещания... Реалността е, че настоящият бюджет не взима предвид новите компетенции на ЕС; той не взима предвид искането на ЕП за преразглеждането му и не предвижда средства за стратегията 2020. Съветът одобрява програми, но не осигурява субсидии за тяхното осъществяване."
От името на групата на С&Д Martin Schulz (Германия) отбеляза, че "Парламентът е подложен на тест. Дискусията не е относно пари, а е посветена на посоката, в която ЕС се развива. Дебатът е за правата на Парламента, заложени в Договора от Лисабон... Ние сме избрани да работим за ЕС и неговия бюджет. Сега националните правителства искат контрол и ни наблюдават. А това е неправилно!" Във връзка с гъвкавостта на бюджета Schulz коментира, че "е в интерес на всички институции да могат да реагират подходящо при необходимост".
Лидерът на либералите Guy Verhofstadt (АЛДЕ, Белгия) заяви, че "не е тайна, че Парламентът е готов да приеме цифрите, в рамките на общо споразумение, разбира се, но втората част, гъвкавостта, е също толкова важна. Гъвкавостта не е отстъпка от страна на Съвета. Тя е необходима за субсидиране на нови проекти." "Най-важното нещо е, че трябва да разрешим проблема с бъдещото финансиране на ЕС. В него собствените ресурси трябва да бъдат част от споразумението. Тук не става въпрос за промяна на договора, а за прилагането на тези договори!"
Daniel Cohn-Bendit (Зелени/ЕСА, Франция) посочи от името на своята група, че ЕС "е достигнал до кръстопът". "Не става дума за парите, а за продължаването на европейската идея или за нейния край. Искаме ЕС да разрешава проблеми, които не могат да бъдат преодолени на национално ниво. Но държавите членки не предоставят на ЕС необходимите за тази цел инструменти. Представихме три искания. И на държавите членки бих искал да заявя: Приемете ги или се откажете от тях! Ние сме готови да чакаме, колкото е необходимо. Не възнамеряваме да приключим дебата по средата."
Групата ЕКР бе представена от Lajos Bokros (Унгария), който изтъкна, че "500 милиона данъкоплатци не могат да разберат, защо няма споразумение през първата година от влизането в сила на Лисабонския договор... Но има начин да се споразумеем - ако се споразумеем за гъвкавостта. Ако постигнем това, Парламентът може да обещае да не налага никакви политически декларации на правителствата. Ще бъде много голям срам, ако не успеем да се споразумеем този път."
В отговор от името на белгийското председателство Melchior Wathelet отбеляза три въпроса: бюджет 2011, въпроса за гъвкавостта и политическата декларация за участието на Парламента в дискусиите за бъдещата многогодишна финансова рамка и дебата за собствените ресурси. Wathelet смята, че политическата декларация е истинският проблем в Съвета и заяви: "Тази дискусия може да бъде проведена. Тя е залегнала в Договора и ние можем да я осъществим, вероятно на по-късен етап".
В заключение председателят на ЕК José Manuel Barroso се обърна към депутатите: "Трябва да покажем, че всички участници разбират напълно последствията от Договора, както и че тясното сътрудничество между институциите на най-високо политическо ниво е естествено последствие от нашия съвместен ангажимент за приемане на подходяща финансова рамка за бъдещето."
"Ще използваме нашето право на инициатива и ще изготвим предложения за собствените ресурси пред края на следващия юни. Очевидно, Парламентът трябва да бъде консултиран по този въпрос", допълни Barroso. Председателят на ЕК също така подкрепи Парламента по въпроса за гъвкавостта: "Трябва да имаме квалифицирано мнозинство за 0,03% от БВП. Надявам се да получим позитивно послание в тази връзка от Съвета."
Парламентът ще гласува резолюция за преговорите по бюджета в четвъртък, 25 ноември.
20101123IPR97928 Въпроси и отговори във връзка с позицията на Парламента относно преговорите за бюджета
BG
1
LINK
http://Въпроси и отговори във връзка с позицията на Парламента относно преговорите за бюджета
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
