8.2.2012 B7-0055/2012 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно Споразумението между ЕС и Мароко за реципрочни мерки за либерализация по отношение на селскостопанските продукти и рибните продукти ( 2012/2522(RSP) )
Paul Murphy
,
Willy Meyer
,
Patrick Le Hyaric
,
Nikolaos Chountis
,
João Ferreira
,
Jacky Hénin
,
Sabine Wils
,
Søren Bo Søndergaard
,
Younous Omarjee
,
Sabine Lösing
,
Marie-Christine Vergiat
от името на групата GUE/NGL
PE479.481v01-00 B7‑0055/2012 Резолюция на Европейския парламент относно Споразумението между ЕС и Мароко за реципрочни мерки за либерализация по отношение на селскостопанските продукти и рибните продукти ( 2012/2522(RSP) )
Европейският парламент ;
– като взе предвид проекта на Решение на Съвета (15975/2010),
– като взе предвид проекта на споразумение под формата на размяна на писма между Европейския съюз и Кралство Мароко за реципрочни мерки за либерализация по отношение на селскостопански продукти, преработени селскостопански продукти, риба и рибни продукти, за замяна на протоколи № 1, № 2 и № 3 и приложенията към тях и за изменение на Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна(15974/2010),
– като взе предвид резолюции 1754, 1783, 1813 и 1920 на Обединените нации, както и всички предишни резолюции на ООН, отнасящи се до конфликта в Западна Сахара като въпрос на деколонизацията, чието решение трябва да се основава на правото на самоопределение на народа сахрави,
– като взе предвид член 110, параграф 2 от своя правилник,
A. като има предвид, че Барселонският процес, на който беше сложено начало през 1995 г., доведе до Споразумения за асоцииране между Европейския съюз и около дузина държави от Южното Средиземноморие;
Б. като има предвид, че според твърденията целта на Барселонския процес беше укрепване на диалога и сътрудничеството чрез създаването на зона на мир, сигурност и стабилност;
В. като има предвид, че пътната карта от Рабат, изготвена през 2005 г., постави акцент върху стимулиране изготвянето на споразумения за свободна търговия и за допълнителна либерализация на балансираното развитие на региона в интерес на трудещите се, дребните земеделски производители и бедните лица;
Г. като има предвид, че съгласно международното право и някои резолюции на ООН Западна Сахара не е част от Мароко и нито се изключва, нито се включва по подразбиране в каквото и да е споразумение, подписвано между ЕС и Кралство Мароко; като има предвид, че Съдът на Европейския съюз потвърди, че Съюзът е обвързан по международното право във всички свои действия и че включването на Западна Сахара в споразумението би представлявало нарушение на международното право;
Д. като има предвид последните събития в Северна Африка и Близкия изток бяха показателни за съществения неуспех на политиката на ЕС по отношение на държавите от Южното Средиземноморие;
Е. като има предвид, че основните насоки на търговската политика на ЕС по отношение на Южното Средиземноморие трябва да бъдат насърчаването на мира, социалната сигурност и социалната стабилност чрез регионална интеграция, устойчиво развитие и диверсификация на икономиките на държавите от Южното Средиземноморие с оглед подобряване на жизнения стандарт на населението по тези места;
Ж. като има предвид, че революциите по време на „Арабската пролет” показаха, че към слабостите на демокрацията трябва да се подходи най-напред във всички области на политиката между ЕС и държавите от Южното Средиземноморие;
З. като има предвид, че продоволствената независимост и продоволствената сигурност, опазването на екосистемите и укрепването на икономическата и социалната тъкан в първичния сектор както в държавите – членки на ЕС, така и в трети държави, изисква ориентиране на международната търговия далече от логичната конкуренция, която води до икономическо господство на многонационалните компании и до съсредоточаване на богатството в техни ръце;
И. като има предвид, че търговските отношения с Мароко следва да отчитат икономическите нужди на страната, както и нуждите на селския сектор, по-специално нуждите на малките и на средните производители както в Мароко, така и в ЕС, признава важната роля на семейното селскостопанско производство и на малките рибни стопанства, необходимостта от насърчаване на устойчивото земеделие и на дейностите на рибното стопанство, опазването на природните ресурси, селската околна среда, морската околна среда и рибните запаси, по-специално чрез правилно управление на водите и избягване на масивни монокултурни посеви;
Й. като има предвид, че дългосрочните възможностите за намиране на работа следва да бъдат укрепени в секторите на селското, рибното стопанство и в свързаните с тях стопанства в Мароко, като се изтъкне важната роля на семейното и селското земеделие, при зачитане на трудовите права и при стремеж за разширяване обхвата на дървопреработвателната промишленост, като по този начин се увеличат възможностите за намиране на работа, което трябва да доведе до квалифицирани, сигурни, добре платени работни места с гарантирани синдикални права;
К. като има предвид, че следва да се обърне специално внимание на аспекта, свързан с равенството между половете, предоставянето на по-достойни работни места за жените, насърчаване намирането на решения за съвместяване на семейния и професионалния живот за мъжете и жените;
Л. като има предвид, че сектора на плодовете и зеленчуците е от особено значение в редица селски райони на южните държави в Европейския съюз, по-специално в Испания, Португалия и Франция, където социално-икономическата криза е достигнала тревожни измерения;
М. като има предвид че ГД „Търговия” е възложила на Манчестърския университет изготвянето на оценка на въздействието върху устойчивото развитие във връзка с пълноценна Зона за свободна търговия в Средиземноморието, резултатите от прогнозират утежняване на социалното положение и неустойчиво екологично напрежение;
Н. като има предвид, че продължаването на протокола към споразумението между ЕС и Кралство Мароко относно рибното стопанство беше отхвърлено от Парламента на 14 декември 2011 г.;
1. се противопоставя на споразумението между ЕС и Кралство Мароко за реципрочни мерки за либерализация по отношение на селскостопанските продукти и рибните продукти, както и за всякакви стъпки в посока към сключването на споразумения за свободна търговия с държавите от Средиземноморието; счита, че сключването на споразумения за свободна търговия ще се отрази неблагоприятно на дребните земеделски производители, работещите и младите хора, също така и на околната среда както в Южното Средиземноморие, така и в ЕС;
2. настоятелно призовава Комисията да оттегли въпросното споразумение и да започне воденето на нови преговори с оглед отговаряне на нуждите на устойчивото икономическо и социално развитие, на продоволствената независимост и на продоволствената сигурност както в Мароко, така и в държавите на ЕС, като се гарантират взаимни ползи и се избегне конкуренцията сред производителите от двете страни на Средиземноморието;
3. настоява за съсредоточаване на усилията върху укрепването на развитието на сътрудничеството Север-Север и Юг-Юг при вземането на решения, свързани с икономиката и търговията; настоява също така за подобряване добавената стойност на веригите на добавена стойност в рамките на отделните държави, като по този начин се позволи генерирането на достойни схеми за производство и потребление;
4. счита, че преговорите в условията на равнопоставеност и при ангажиране на всички основни участници, на синдикатите, на организациите на малките и средните земеделски производители и на организациите на малките рибни стопанства са ключови за успеха на търговските взаимоотношения в интерес на трудещите се, дребните земеделски производители, рибарите и младите хора; следователно настоява опазването на природните ресурси, адекватното заплащане на производителите, достойните доходи, създаването на устойчиви работни места, които ще внесат стабилност на местните пазари и ще опазят околната среда, за ключови елементи, спрямо които трябва да се измерват резултатите от всякакви търговски преговори;
5. изразява своята загриженост във връзка последните доклади на УНИЦЕФ, в които се посочва, че на 1,5 милиона деца в училищна възраст е отказано правото на образование и че детският труд, по-специално в областта на селското стопанство, продължава да се използва и във връзка с това, че нарастването на обема на продукцията, предназначена за износ, може да подкопае всякакви усилия за преустановяване на тези незаконни практики;
6. подчертава необходимостта от продължаване на внимателно провеждане на независими оценки на въздействието върху устойчивото развитие, които да ангажират основните участници, синдикатите, организациите на малките и средните земеделски производители и на организациите на малките рибни стопанства, за да се избегнат всякакви нежелани въздействия за жителите на Южното Средиземноморие и тези от държавите от ЕС с най-уязвими икономики;
7. изразява убеждение, че съгласно международното право, Западна Сахара трябва изрично да бъде изключена от обхвата на споразумението, което ЕС сключва с Кралство Мароко, като същевременно се остави врата за сключването на отделни споразумения с жителите на Западна Сахара, посредством техните законни представители, при желание от тяхна страна;
8. припомня, че върховната власт на Мароко над Западна Сахара никога не е била признавана по силата на международното право, както е отбелязано в становището, изготвено от Международния съд в Хага през октомври 1975 г.; заявява, че Мароко окупира незаконно територията на Западна Сахара и следователно няма суверенни права над природните ресурси, които се намират на тази територия; и призовава ЕС да поиска от Кралство Мароко да спазва международното право по отношение на експлоатирането на природните ресурси на Западна Сахара;
9. възлага на своя председател да предаде настоящата резолюция на Комисията, на държавите членки, на правителството на Мароко и на правителството на Сахарската арабска демократична република.
