ВЪПРОС С ИСКАНЕ ЗА УСТЕН ОТГОВОР H-0075/10
за времето за въпроси на месечната сесия през Март 2010
съгласно член 116 от Правилника за дейността на ЕП
от
Alan Kelly
към Съвета
Относно: Нелоялни практики във веригата за продоволствено снабдяване
Каква е позицията на Съвета по отношение на нелоялните търговски практики, прилагани във веригата за продоволствено снабдяване? Както се посочва в Съобщение COM(2009)0591 на Комисията, понижаването на цените на хранителните продукти за производителите не доведе до осезателно отражение в полза на потребителите, като същите високи цени на хранителните продукти подкопаха търсенето на европейски хранителни продукти в такава степен, че повечето земеделски производители продават стоките си на цени по-ниски от производствените разходи.
Много работещи в сектора на търговията на дребно уведомяват за случаи, в които големи търговци на дребно изискват плащания от свои доставчици само за складирането на техните продукти.
Смята ли Съветът, че това положение заслужава по-широко проучване на равнище ЕС във връзка с конкуренцията? Признава ли Съветът, че съществува неравностойно влияние при договарянето между търговците на дребно и доставчиците/производителите и че последното рискува да бъде експлоатирано, като се има предвид, че броят на производителите/доставчиците на храни е значително по-голям от броя на търговците на дребно?
По какъв начин Съветът предлага да се разреши този проблем и възнамерява ли да излезе със съобщение по въпроса в близко бъдеще?
