11.1.2011 B7-0025/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявления на Комисията
внесено съгласно член 110, параграф 2 от Правилника на дейността
относно възстановяването на Хаити една година след земетресението
Charles Tannock
,
Emma McClarkin
от името на групата ECR
PE455.850v01-00 B7‑0025/2011 Резолюция на Европейския парламент относно възстановяването на Хаити една година след земетресението
Европейският парламент,
– като взе предвид заключенията на подготвителната министерска конференция в Монреал на 25 януари 2010 г.,
– като взе предвид разискването относно земетресението в Хаити, проведено на 19 януари 2010 г. в Европейския парламент с участието на върховния представител г-жа Аштън,
– като взе предвид заключенията от извънредното заседание на Съвета по външни работи, проведено на 18 януари 2010 г. в Брюксел,
– като взе предвид резолюцията на Европейския парламент относно земетресението в Хаити, приета на 10 февруари 2010 г.,
– като взе предвид член 110, параграф 2 от своя правилник,
A. като има предвид, че на 12 януари земетресение с магнитуд 7,3 по скалата на Рихтер разтърси Хаити, като многобройни силни вторични трусове продължават да засягат страната и предизвикват катастрофални щети в Порт-о-Пренс, Жакмел и други селища в региона, включително по обществените сгради, ключовата инфраструктура и в най-гъсто населените райони,
Б. като има предвид, че 222 750 души загинаха по време на земетресението, 1,7 милиона души останаха без дом, 60% от болниците и 5 000 училища бяха унищожени, а 3 милиона души бяха засегнати, като общата стойност на щетите достига близо 7,8 милиарда щатски долара,
В. като има предвид, че държавите-членки на ЕС обещаха близо 201 милиона евро за предоставянето на спешна помощ; освен това финансирането за неотложната хуманитарна помощ на Европейската комисия възлиза общо на 120 милиона евро,
Г. като има предвид, че ЕС беше първият световен донор на Хаити, като обеща 1,2 милиарда евро за подпомагането на правителството на Хаити във всички области в краткосрочен и дългосрочен план, че ЕС пое ангажимент за около 600 милиона евро, което представлява повече от половината от обещаните средства и че Комисията обеща 522 милиона евро и пое ангажимент за 330 милиона евро,
1. приветства усилията на органите и гражданското общество на Хаити, както и усилията на ООН, неправителствените организации и други двустранни донори, да предоставят помощ на народа на Хаити, и отдава почит на работата на хуманитарните организации и на отделни лица от Съюза през последната година;
2. отбелязва, че е налице положително развитие в хуманитарните аспекти на ситуацията; в области като събирането на семейства, оценката на повредените структури и осигуряването на храна, медицинска помощ и спешен подслон, програмите за почистване, както и опитите за стимулиране на икономиката и създаване на работни места;
3. отбелязва, че намесата на ЕС е била фокусирана върху три основни области, в съответствие с приоритетите на органите на Хаити и съгласно разпределението на задачите с държавите-членки на ЕС, които включват инфраструктура, подкрепа за държавата и спешен подслон;
4. признава, че спешната помощ трябва да бъде предоставяна успоредно с програмите, които включват оценка на съществуващите структурни щети и изграждането на по-безопасни жилища и здравни заведения;
5. подчертава съкрушителните последствия от неотдавнашната епидемия от холера и нарасналата тежест, която тя поражда за народа на Хаити и хуманитарните работници;
6. посочва, че разрушената инфраструктура е ключовото предизвикателство след всяка хуманитарна криза, особено в бедните държави; подчертава, че трябва да продължат да се намират ефективни решения за създаването на основна инфраструктура, с което да се гарантира, че основната помощ (храна, вода, медикаменти и одеяла) достига до хората;
7. настоятелно призовава ЕС да даде приоритет на осигуряването на капацитет в областта на строителното инженерство, като се акцентира върху осигуряването на спешна медицинска помощ, вода и санитарни съоръжения, медицински съоръжения, подслон, логистика, далекосъобщения, образование и продоволствия;
8. подкрепя усилията на ЕС за насърчаване на местното производство на храни чрез възстановяване на засегнатата инфраструктура и предоставяне на необходимите материали на собствениците на малки земеделски стопанства (семена, торове и инструменти);
9. отправя искане към Комисията да направи всичко възможно, за да подкрепи програмите, основаващи се на принципа за заплащане в брой за извършен труд, които са важни за осигуряването на финансови средства за общността, и да подпомогне възстановяването и функционирането на банковата система; подчертава, че усилията за възстановяване трябва да се реализират с осъществяването на консултация и с участието на народа на Хаити;
10. призовава Европейската комисия да разработи допълнително изпреварващата си политика и да поддържа постоянни помощи, разположени в стратегически зони, така че припасите от първа необходимост на ЕС да могат да бъдат бързо разположени, като допринесат за предоставянето на по-бърз отговор в критичните ранни фази след бедствието;
11. изразява дълбока загриженост относно благосъстоянието на уязвимите групи и разселените лица, по-специално жените и децата; призовава ЕС да направи всичко възможно, за да се предоставят грижи за децата сираци, непридружените и отделените от семействата си деца и да се предотврати тяхното неправомерно или незаконно извеждане от Хаити;
12. подчертава, че преди земетресението Хаити вече беше една от най-бедните страни в Западното полукълбо, като много от неговите граждани разчитаха на чуждестранната помощ за основни хранителни продукти; подчертава, предвид неефективната инфраструктура и социални услуги, както и отслабеното правителство, че сега е моментът да се помогне на Хаити да се превърне в икономически и политически силна и самостоятелна страна;
13. настоятелно призовава органите на Хаити да осигурят условията за свободни и прозрачни избори и призовава народа на Хаити да участва мирно във втория тур на изборите;
14. счита, че стабилността и демократичното функциониране на Хаити е предварително условие, за да се гарантира, че ЕС и международната общност си сътрудничат с легитимен партньор, който може да определя приоритетните нужди на страната;
15. призовава международната общност да използва тази възможност за разрешаване веднъж завинаги на проблема с повсеместната бедност в Хаити, както и да помогне на Хаити да излезе от тази криза като напълно действаща демокрация с икономика, която може да осигурява необходимите средства за съществуване на своя народ; отново приканва всички членове на Парижкия клуб да спазят поетите през 2009 г. ангажименти за опрощаване на международните задължения на Хаити и призовава всички останали да последват примера им;
16. възлага на своя председател да предаде настоящата резолюция на Върховния представител на ЕС, на председателя на Европейската комисия, на президента и правителството на Хаити, на заместник-генералния секретар на ООН по хуманитарните въпроси и предоставянето на спешна помощ, и на правителствата на държавите-членки.
