Въпрос с искане за устен отговор O-000184/2011
Съвета
Член 115 от Правилника за дейността
Edite Estrela
от името на Комисия по правата на жените и равенството между половете Относно: Текущото състояние на директивата за отпуск по майчинство
След като Парламентът прие своя позиция относно преразглеждането на Директивата за отпуск по майчинство (92/85/ЕИО) на 20 октомври 2010 г. ( P7_TA(2010)0373 ), Съветът все още не е заел официална позиция по това предложение. Знаем обаче, че няколко държави-членки изразяват резерви по отношение на приетите от Европейския парламент предложения за изменение и свързаните с това разходи, по-конкретно към тези, свързани с удължаването на отпуската по майчинство (20 седмици), размерът на плащанията (пълен размер) и разпоредбите за отпуската за бащи (2 седмици изцяло платен отпуск по бащинство).
Предвид настоящата финансова криза и съществуващите в държавите-членки различни системи за отпуск по майчинство, Парламентът изразява готовност да прояви гъвкавост и да сътрудничи със Съвета за постигането на споразумение, което отговаря на нуждите и очакванията на европейските семейства и на европейската икономика. Трябва също така да се отбележи, че е необходимо прилагане и на други мерки за подобряване на съвместяването между професионален и семеен живот, с цел постигане на предвидената в Стратегия „ЕС 2020“ цел за заетост на жените от 75% и че е много важно Съветът да намери изход от задънената улица и да приеме официална позиция, така че да могат да започнат обсъжданията с Парламента с оглед постигането на компромис.
Има ли готовност Съветът за обсъждане на компромиси по основните въпроси, като например продължителност на отпуска по майчинство, размер и горна граница на заплащането?
На фона на мерките за намаляване на разходите поради настоящата финансова криза, би ли разгледал Съветът възможността за поетапно прилагане на преработената директива до 2020 г., както предложи Парламентът?
С оглед постигане на по-гъвкави договорености за прилагане приема ли Съветът необходимостта от обсъждане на „преходна“ клауза, по-конкретно по отношение на наскоро преразгледаната Директива за отпуск по майчинство (96/34/ЕО), която ще трябва да се прилага от държавите-членки от 2012 г.?
Възнамерява ли Съветът да изрази подкрепа за отпуск по бащинство в тази директива?
По какъв начин си представя Съветът ролята на социалните партньори при предстоящите преговори?
