ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0096/09
съгласно член 115 от Правилника за дейността на ЕП
от
Eva-Britt Svensson
, от името на Комисия по правата на жените и равенството между половете
към Съвета
Относно: Международен ден за изкореняване на насилието спрямо жените
В контекста на отбелязването на десетата годишнина от Резолюцията на Обединените нации относно определянето на международен ден за изкореняване на насилието спрямо жените, ЕС трябва да предприеме повече и по-усилени действия в тази област. Насилието спрямо жените представлява структурен и широко разпространен проблем из цяла Европа. Животът на жените, както участието им в социалния, политическия и икономически живот биват ограничавани от устойчивото присъствие на разнообразни форми на насилие спрямо тях. Насилието спрямо жените е не само проблем на общественото здраве, но също така въпрос на неравенство между жените и мъжете - сфера, в която ЕС има задължение да предприема действия. Понастоящем програмата Дафне предоставя известни ограничени средства за инициативи срещу насилието спрямо жени. При все това този инструмент далеч не е достатъчен. В момент, когато ЕС усилва сътрудничеството си в сферата на свободата, сигурността и правосъдието, посредством приемането през м. декември на така наречената Стокхолмска програма, в която се изтъкват защитата на гражданите, достъпът до правосъдие и насърчаването на гражданските права, интензифицирането на действията на ЕС за справяне с насилието спрямо жените трябва да бъде неразделна част от една подобна стратегия.
1. Предвид горепосоченото, каква е стратегията на Съвета за подобряване на настоящото положение на нещата?
2. Възнамерява ли Съветът да възприеме по-последователна политика на ЕС за справяне с насилието спрямо жените въз основа на съществуващите договорни разпоредби (задължение за стремеж към постигане на равенство между жените и мъжете и за обществено здраве)?
3. Възнамерява ли Съветът да разработи политика на ЕС за справяне с насилието спрямо жените, въз основа на общи насоки?
4. Какви действия са планирани за насърчаване и подкрепа на държавите-членки в разработването на национални планове за действие срещу насилието спрямо жените?
