8.12.2010 B7-0693/2010 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявления на Съвета и на Комисията
внесено съгласно член 110, параграф 2 от Правилника на дейността
относно Съвместната стратегия Африка - ЕС преди третата среща на високо равнище Африка - ЕС
Judith Sargentini
от името на групата Verts/ALE
PE450.522v01-00 B7‑0693/2010 Резолюция на ЕП относно Съвместната стратегия Африка - ЕС преди третата среща на високо равнище Африка - ЕС
Европейският парламент,
- като взе предвид Съвместната стратегия Африка–ЕС („съвместната стратегия“) и първия план за действие (2008-2010 г.) за прилагане на стратегическото партньорство между Африка и ЕС, приети от държавните и правителствени ръководители на ЕС и Африка по време на срещата им в Лисабон на 8 и 9 декември 2007 г.,
- като взе предвид приключването на 3-та среща на високо равнище ЕС-Африка, проведена в Триполи на 29-30 ноември 2010 год.,
- като взе предвид член 110, параграф 2 от своя правилник,
A. като има предвид, че Съвместната стратегия Африка-ЕС може да реализира своите декларирани амбиции, единствено ако се подходи правилно към ключови въпроси, заложени в основата на развитието на Африка,
Б. като има предвид, че в Съвместната стратегия Африка-ЕС не са извлечени поуки от изминалите десетилетия на сътрудничество между двата континента, насочено основно към обслужване на европейския икономически интерес, както показва стратегическият документ на ЕС за търговията, озаглавен "Глобална Европа: конкурентоспособна в световен мащаб",
В. като има предвид, че стратегията на ЕС за търговията насърчава осигуряването на достъп за ЕС до суровини на развиващите се страни, включително селскостопански стоки от развиващите се страни, чрез отваряне на пазара на развиващите се страни за големите дружества от ЕС, за сметка на развиващите се страни,
Г. като има предвид, че достъпът до пазара на ЕС за развиващите се страни практически се свежда до износа на суровини, който се облага по-малко в сравнение с преработените стоки и това правило превръща развиващите се страни в постоянен доставчик на суровини за промишлеността на ЕС,
Д. като има предвид, че незаконното изтичане на капитали и укриването на данъци продължава да лишава африканските страни от крайно необходимите финансови средства за развитие на техните социални и икономически инфраструктури в областта на здравеопазването, образованието, заетостта и др.,
Е. като има предвид, че стратегията Африка-ЕС следва да се основава на справедлива договорка и на съгласуването на политиките, за да се прекъсне порочния кръг на бедност и зависимост на африканските страни,
1. изразява съжаление, че Съвместната стратегия Африка-ЕС не е извлякла поука от изминалите десетилетия на сътрудничество между двата континента и не успя да предложи нова форма на взаимоотношения, основаваща се на дългосрочна устойчива визия за развитието и предполагаща провеждането на честни, справедливи, съгласувани, приобщаващи, социални и екологосъобразни политики;
2. подчертава, че основополагащите принципи на Съвместната стратегия Африка-ЕС следва да целят подкрепа на трайните нужди на развиващите се страни, с оглед провеждане на борба с бедността, гарантиране на достойни доходи и препитание, както и прилагане на основните човешки права, включително социалните, икономическите и екологичните права;
3. изразява съжаление за това, че на срещата на високо равнище не беше разгледан въпросът за настоящото придобиване на земеделски земи в Африка от подкрепяни от правителствата чуждестранни инвеститори, което, ако не се извършва правилно, би могло да застраши продоволствената сигурност на местно ниво и да доведе до сериозни и дълготрайни последици;
4. посочва, че справедливата търговия между ЕС и развиващите се страни предполага плащане на справедлива цена за ресурсите и селскостопанските продукти на развиващите се страни, т.е. цена, която да отразява вътрешните и външните разходи, като същевременно се гарантира спазването на основните трудови стандарти на МОТ за условията на труд, както и опазването на околната среда;
5. счита, че лидерите на ЕС и Африка следва да покажат реална ангажираност за създаването на механизъм за избягване на незаконното изтичане на капитали и укриването на данъци, да насърчават пълна прозрачност и отчетност за всяка страна поотделно и да засилят международния натиск върху всички юрисдикции, които има вероятност да позволят избягване или укриване на данъци в Африка;
6. счита, че политиката за предотвратяване на конфликти е важна предпоставка за постигането на траен мир и че следва да се предприемат мерки за отстраняване на структурните причини за конфликтите чрез създаване на политика за устойчиво развитие, за да се отговори на основните нужди на африканското население и за борба с безработицата, социалните и икономическите несправедливости;
7. счита, че приемането в САЩ на новия закон за „полезните изкопаеми от зони на конфликт“ е огромна крачка напред в борбата с незаконната експлоатация на полезните изкопаеми в Африка, която води до граждански войни и конфликти; счита, че Комисията и Съветът следва да представят подобно предложение, за да се гарантира проследимост на внасяните полезни изкопаеми на пазара на ЕС;
8. настоятелно призовава лидерите на ЕС и Африка да разгледат свързания с данъците аспект на развитието чрез създаване на ефективни и надеждни данъчни системи в Африка, с цел осигуряване на устойчив източник на финансиране за развитието, с дългосрочната цел за избягване на зависимостта от външна помощ;
9. отбелязва със съжаление, че ЕС продължава да настоява за сключването на споразумение за икономическо партньорство, без да взема предвид нежеланието на африканските държави;
10. възлага на своя председател на предаде настоящата резолюция на Съвета, Комисията, правителствата и парламентите на държавите-членки, Икономическия и социален комитет на ЕС, Икономическия, социален и културен съвет на Африканския съюз (АС), Комисията на АС, Изпълнителния съвет на АС, Панафриканския парламент, Съвета на министрите на държавите от АКТБ и Съвместната парламентарна асамблея АКТБ-ЕС.
