21.5.2008
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно член 115 от правилника от
– John Bowis, Jürgen Schröder, Filip Kaczmarek, Bernd Posselt, Eija-Riitta Korhola and Tunne Kelam, от името на групата PPE-DE,
– Pasqualina Napoletano, Alain Hutchinson, Marie-Arlette Carlotti, Glenys Kinnock and Ana Maria Gomes, от името на групата PSE,
– Johan Van Hecke and Marios Matsakis, от името на групата ALDE,
– Raül Romeva i Rueda and Mikel Irujo Amezaga, от името на групата Verts/ALE
– Ryszard Czarnecki, Ģirts Valdis Kristovskis, Adam Bielan and Ewa Tomaszewska, от името на групата UEN
– Umberto Guidoni, от името на групата GUE/NGL
вместо предложенията за резолюция, внесени от следните групи:
– PSE ( B6‑0241/2008 )
– Verts/ALE ( B6‑0265/2008 )
– GUE/NGL ( B6‑0266/2008 )
– PPE-DE ( B6‑0267/2008 )
– UEN ( B6‑0268/2008 )
– ALDE ( B6‑0269/2008 )
относно Бурунди
Резолюция на Европейския парламент относно Бурунди
Европейският парламент ,
–
като взе предвид предишните си резолюции относно Бурунди,
–
като взе предвид споразумението от Дар-ес-Салам, сключено през 2006 г. между правителството на Бурунди и движението Сили за национално освобождение,
–
като взе предвид плана за действие, приет в Кейптаун на 22 февруари 2008 г.,
–
като взе предвид декларацията на председателството на ЕС от 23 април 2008 г. относно неотдавнашните бойни действия в Бурунди,
–
като взе предвид изявлението на председателя на Съвета за сигурност на ООН от 24 април 2008 г. относно положението в Бурунди,
–
като взе предвид докладите на интегрираната служба на ООН в Бурунди (BINUB),
–
като взе предвид доклада на организацията „Human Rights Watch” от 2008 г., озаглавен „ Всяка сутрин ме бият: полицейски произвол н Бурунди ”,
–
като взе предвид член 115, параграф 5 от своя правилник,
A.
като има предвид, че от 17 април 2008 г. насам в Бурунди са избухнали бойни действия между правителствени войски и бунтовническите Сили за национално освобождение, което е причина хиляди цивилни лица да напускат домовете си и е довело до смъртта на 50 бунтовници,
B.
като има предвид, че след 14 години гражданска война в Бурунди все още не е установен траен мир, като същевременно конфликтът създаде критично хуманитарно и социално-икономическо положение, което застрашава стабилността в региона,
C.
като има предвид, че в последните две години международните усилия за установяване на мирно споразумение между правителството и Силите за национално освобождение, включително регионалната инициатива за мир в Бурунди, се оказаха неуспешни,
D.
като има предвид, че преговорите между правителството и Силите за национално освобождение се провалиха през юли 2007 г., когато Силите за национално освобождение напуснаха Съвместния механизъм за контрол и мониторинг (JVMM), който беше създаден, за да наблюдава изпълнението на споразумението за примирие, подписано през септември 2006 г.,
E.
като има предвид, че продължаващите набези на Силите за национално освобождение се смятат за последната пречка за трайната стабилност в Бурунди и че е необходимо политическо решение, за да се гарантира разоръжаването на бунтовническата група,
F.
като има предвид, че в началото на май 2008 г. министрите на външните работи на Танзания и Уганда се срещнаха под покровителството на Регионалната инициатива за мир в Бурунди и настоятелно приканиха водачите на Силите за национално освобождение и други бунтовнически групи да напуснат Танзания, където са разположени, и да отидат в Бурунди, за да започнат в мирни преговори,
G.
като има предвид нападенията от август 2007 г. срещу жилищата на политически личности, които не поддържат или са престанали да поддържат президента,
H.
като има предвид, че 46 членове на парламента на Бурунди, опасяващи се за физическата си неприкосновеност, изпратиха писмо до Генералния секретар на ООН с искане за защита от страна на Обединените нации,
I.
като има предвид, че Европейският съюз избра Бурунди за пилотна страна за осъществяване на план за действие с приоритетна цел да подобри и ускори ефективността на помощите, предоставени на развиващи се страни в нестабилна обстановка,
J.
като има предвид, че повече от 700 домакинства (около 3 500 души) в момента се намират под грижите на властите, като очакват храна и вещи от първа необходимост,
K.
като има предвид, че последните бойни действия са част от серия сблъсъци, които прокудиха още повече домакинства (35 000 души) от домовете им, с което броят на вътрешно разселените лица нарасна на повече от 10 000; като има предвид, че Танзания желае връщането на бурундийските бежанци в Бурунди и че Бурунди все още приема хиляди бежанци от Руанда и Конго,
L.
като има предвид обвиненията, че силите за сигурност на Бурунди незаконно са задържали около 200 лица, обвинени в подкрепа на бунтовниците от Силите за национално освобождение,
M.
като има предвид, че на 2 май 2008 г. правителството съобщи, че четирима бунтовнически бойци и един войник от армията на Бурунди са загинали в, както се твърди, засада, устроена от Силите за национално освобождение,
N.
като има предвид, че чувството за безнаказаност в Бурунди създаде обстановка, в която изтезанията от страна на полицията и силите за сигурност, както и незаконното задържане, са широко разпространени,
O.
като има предвид, че националната полиция в Бурунди, създадена от временното правителство през 2004 г., не е добре обучена и се състои от бивши бунтовници, войници и полицейски офицери,
P.
като има предвид, че УНИЦЕФ спомогна за демобилизацията на над 3 000 деца-бойци в Бурунди между 2004 и 2006 г.; като има предвид, че деца наскоро са избягали от център за демобилизация и са буйствали, а над 500 деца все още са в ръцете на Силите за национално освобождение,
Q.
като има предвид, че Бурунди, след Уганда и Етиопия, е третата страна, която има принос в мироопазващата мисия на Африканския съюз в Сомалия, с база в Могадишу, носеща кодовото названия AMISOM, като изпраща 800 войници, независимо от собственото си нестабилно положение,
1.
изразява сериозна загриженост от неотдавнашните военни сблъсъци в Бурунди между националните отбранителни сили и Силите за национално освобождение, които доведоха до невинни човешки жертви;
2.
призовава всички страни да спазват споразумението за примирие, сключено на 7 септември 2006 г., да възобновят преговорите и да пристъпят незабавно към прилагането на Съвместния механизъм за контрол и мониторинг, установен след примирието;
3.
настоятелно призовава по-специално Силите за национално освобождение и техния водач Agathon Rwasa да се ангажират конструктивно в мирния процес;
4.
призовава съседните държави да гарантират, че не служат за бази на бунтовническото движение, и приветства решението на Танзания да преустанови подслоняването на ръководителите на Силите за национално освобождение;
5.
призовава Комисията да подготви мерки за улесняване на социалната интеграция на бунтовниците от Силите за национално освобождение след подписване на споразумението;
6.
призовава Комисията да засили хуманитарната си подкрепа, включително в полза на бежанците и вътрешно разселените лица, и да не я намалява преди ефективното й заместване от осезаеми действия за развитие, за да гарантира плавен преход между хуманитарните операции и политиките за развитие;
7.
призовава дарителите да спазват своите ангажименти и да гарантират по-тясна координация нагоре по веригата, за да увеличат ефективността на помощта;
8.
призовава Комисията да предложи бързо и значително увеличение на финансовите средства, които Европейският съюз отпуска на Бурунди, преди всичко във връзка с междинния преглед на десетия Европейски фонд за развитие;
9.
призовава Комисията, с оглед нестабилността на страната и в рамките на изключително необходимия план за действие, да даде приоритетна подкрепа на:
– програмите за по-добро управление и демократично държавно управление;
– политиката в областта на здравеопазването – посредством създаване на здравни центрове и основно подновяване на болничната мрежа;
– решението на правителството на Бурунди да предоставя безплатно основно образование;
– продължаващите усилия за подновяване на инфраструктурата на страната;
10.
настоява, с оглед неотложността на положението, вниманието да се насочи към осезаеми действия, които са видни за хората на Бурунди;
11.
призовава Комисията и държавите-членки да засилят присъствието си на територията на Бурунди;
12.
призовава Комисията да насърчава действията на неправителствените организации и на местните органи в ЕС, които имат за цел да подпомогнат местните органи и гражданското общество в Бурунди;
13.
потвърждава отново подкрепата си за посредничеството на Южна Африка и за регионалните инициативи и заявява отново твърдото си решение да играе активна роля, като част от политическото управление, в процеса на отстраняване на пречките за изпълнение на плана за действие, приет в Кейптаун на 22 и 23 февруари 2008 г., и да подпомага всички усилия за подновяване на преговорите и консолидиране на мира в Бурунди; подкрепя също така усилията за посредничество от страна на Комисията на ООН за консолидиране на мира;
14.
отбелязва по-голямата стабилност, която настъпи в Бурунди след влизане в сила на новата конституция, последвана от общи избори, но призовава за създаване на комисия за мир и помирение като мярка за изграждане на доверие, която ще спомогне за възстановяване на климата на доверие и стабилност сред различните заинтересовани страни; призовава правителствата на държавите-членки на ЕС да подкрепят тази инициатива във финансово и логистично отношение;
15.
призовава правителството на Бурунди да предприеме незабавни действия, за да гарантира зачитане на правовата държава, да премахне чувството за безнаказаност, да гарантира, че извършителите на престъпления се подвеждат под отговорност, и да подобри обучението на полицията;
16.
приветства скорошното освобождаване на 232 деца, което последва осеммесечните преговори на правителството на Бурунди, гражданското общество, агенции на ООН и други с дисидентската фракция на Силите за национално освобождение;
17.
възлага на своя председател да предаде настоящата резолюция на Съвета, Комисията, съпредседателите на Съвместната парламентарна асамблея на страните от АКТБ и ЕС, правителствата на държавите-членки на ЕС, Съвета за сигурност на ООН, Африканския съюз, правителствата от региона на Големите езера и правителството на Южна Африка.
