P6_TA(2009)0096
Насоки за бюджетната процедура за 2010 г. - раздели I, II, IV, V, VI, VII, VIII u XI
A6-0057/2009
Резолюция на Европейския парламент от 10 март 2009 г. относно насоките за бюджетната процедура за 2010 г., раздел І - Европейски парламент, раздел ІІ - Съвет, раздел ІV -Съд на Европейските общности, раздел V - Сметна палата, раздел VІ - Европейски икономически и социален комитет, раздел VІІ - Комитет на регионите, раздел VІІІ - Европейски омбудсман, раздел ХІ - Европейски орган за защита на данните ( 2009/2004(BUD) )
Европейският парламент
, –
като взе предвид член 272 от Договора за ЕО,
–
като взе предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление ОВ С 139, 14.6.2006 г., стр. 1.
,
-
като взе предвид Решение 2000/597/ЕО, Евратом на Съвета от 29 септември 2000 г. относно системата на собствени ресурси на Европейските общности ОВ L 253, 7.10.2000 г., стр.42.
,
-
като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности ОВ L 248, 16.9.2002 г., стр.1.
,
-
като взе предвид петия доклад на генералните секретари на институциите относно тенденциите на развитие на функция 5 от Финансовата перспектива от май 2006 г.,
-
като взе предвид годишния доклад на Сметната палата относно изпълнението на бюджета за финансовата 2007 година, придружен от отговорите на институциите ОВ C 286, 10.11.2008 г., стр.1.
,
-
като взе предвид доклада на Комисията по бюджети ( A6-0057/2009 ),
А.
като има предвид, че на този етап от годишната процедура Европейският парламент изчаква прогнозите на другите институции и предложенията на своето Бюро относно бюджета за 2010 г.;
Б.
като има предвид, че беше предложено да се продължи с пилотния проект за засилено сътрудничество и връзки между Бюрото и Комисията по бюджети, за втора поредна година по време на цялата бюджетна процедура за 2010 г.;
В.
като има предвид, че таванът на функция 5 за 2010 г. е 8 088 000 000 EUR (което представлява увеличение от 311 000 000 EUR или 4 % в сравнение с 2009 г., включително 2 % за инфлация);
Г.
като има предвид, че бюджетът на Европейския парламент през 2009 г. възлиза на 1 529 970 930 EUR, което представлява 19,67 % от функция 5 през настоящата година;
Европейски парламент
Обща рамка
1.
Категорично подчертава основополагащия принцип, според който на всички членове на Парламента следва на равнопоставени начала да се предоставят цялостни и качествени услуги, така че те да могат да работят и да се изразяват, както и да получават документи на родния си език, за да могат да работят от името на своите избиратели по възможно най-добрия начин; счита, че новият парламентарен мандат е възможност за гарантиране, че това е точно така и в този смисъл изразява съгласие, че "оптималният и равен достъп до езикови услуги за членовете на Парламента" ще бъде една от ключовите насоки за бюджета за 2010 г.;
2.
Счита, че съгласно предишната му позиция следва да се наблегне в еднаква степен на всички аспекти, свързани с ролята на Парламента на законодател; по-специално, преимущественото разпределение на персонал и съответни ресурси следва на първо място да е съобразено с парламентарната дейност и вземането на решения в областите, предмет на съвместно вземане на решение;
3.
Подчертава, че 2010 г. ще бъде година, през която Парламентът след европейските парламентарни избори през 2009 г. и след промените в неговия състав в резултат на изборите постепенно ще възобнови цялостната си дейност през годината и отбелязва, че това предполага известен брой бюджетни корекции; също така отбелязва, че много позиции, свързани специално с изборната 2009 г., повече няма да бъдат необходими;
4.
Посочва, че 2010 г. ще бъде година на продължително адаптиране на Парламента по отношение на подобряването на методите на работа и модернизацията му, което върви съвместно с неговите политически и законодателни отговорности и оценката относно редица много важни многогодишни инициативи, започнати през предходните няколко години;
5.
Потвърждава намерението си да предвиди необходимото с оглед на бъдещо възможно разширяване на Съюза с включването на Хърватия;
6.
Отбелязва факта, че финансовият таван на функция 5 - административни разходи, теоретично позволява повишение от 4 % или 311 000 000 EUR; във връзка с това отбелязва, че като мерна величина доброволният дял от 20 % на Парламента ще продължава да предполага "автоматичен" допълнителен резерв, предоставящ свобода на действие, в размер на 62 000 000 EUR, изчислен спрямо таваните, и 87 000 000 EUR в сравнение с реалния бюджет, приет за 2009 г.; посочва, че въпреки това съществува несигурност относно развитието на брутния национален доход (БНД) на ЕС и условията, при които Европейският парламент трябва да осъществява дейността си;
7.
Очаква Бюрото да внесе реалистични искания при представяне на бюджетната прогноза и изразява готовност да разгледа предложенията на Бюрото от гледна точка на реалните нужди и по благоразумен начин с цел гарантиране на правилното и ефикасно функциониране на институцията;
8.
Изразява становище, че в бюджетната прогноза следва да се запази значителен резерв за маневриране вместо да се създава специален резерв, с цел да се гарантира възможността новият Парламент, след като се установи, да определя собствените си приоритети или да се приспособява към променящите се условия, като взема под внимание 20-те процента от общите административни разходи;
9.
Счита, че в случай на бъдещо ратифициране на Договора от Лисабон всякакви необходими адаптации, които изискват бюджетни разходи, ще трябва да се извършват към съответния момент съгласно действащата бюджетна процедура;
10.
Изисква подробен и ясен преглед на бюджетните редове, по които степента на изпълнение не е била достатъчна през 2008 г., и очаква анализ на причините за това; също желае да получи отчет за всички преноси на суми и тяхното използване през 2008 г., както и актуализирани данни относно окончателните целеви приходи в сравнение с предвидените в бюджета суми;
11.
Приветства решението за удължаване за втора година на пилотния проект за засилено сътрудничество между Бюрото на Парламента и Комисията по бюджети, което следва да осигури оптимизирана бюджетна процедура, както и да позволи по-навременни и прозрачни консултации по всички парламентарни въпроси със значителни финансови последици; подчертава, че практиката, при която Бюрото се консултира с Комисията по бюджети относно въпроси с такива финансови последици, може да бъде подобрена, и желае да изясни и определи настоящата практика в това отношение;
Равен достъп до езикови услуги за членовете на Европейския парламент
12.
Счита, че 2010 г. следва да бъде година, през която трябва да бъде направено всичко възможно, така че членовете на ЕП от всички националности и езици да бъдат третирани по еднакъв начин, що се отнася до възможността им да изпълняват своите задължения и всички политически дейности, които са им въдложени, на собствения си език, ако предпочитат това;
13.
Признава, че в много случаи, и по-специално на етапите на разглеждане в комисия и група, кратките срокове повишават значението на преговорите сред основните заинтересовани страни; въпреки това подчертава принципа на демократичната легитимност, осъществявана чрез всички членове на Парламента и тяхното право на пълно езиково многообразие; във връзка с това счита, че този бюджет може и следва да се използва за работа в тази посока и за намиране на подходящо равновесие между ограниченията на езиковото многообразие и безпроблемното приключване на законодателните процедури;
14.
Проявява силен интерес по въпросите на езиковото многообразие и изисква от службите да представят настоящото положение и предвиденото за 2010 г. развитие, включително прилагането на "Кодекса" и възможностите за допълнителни практически подобрения, пилотния проект за индивидуален устен превод, включително критериите за него и доколко е полезен за членове на Парламента с различни езикови умения, както и преглед на това, как "физическите пречки" пред равното третиране (например липсата на подходящи заседателни зали, кабини и т.н.) ще бъдат премахнати с времето; желае да получи гаранции относно начина, по който новият Парламент ще бъде по-добре оборудван във всички тези области в сравнение с положението на членовете на ЕП, постъпили при последните разширявания;
15.
Също така изразява становище, че трябва да се търсят всякакви средства за подобряване на гъвкавостта на устния превод като решаваща стъпка за осигуряване на добри работни практики и отбелязва, че в много случаи, проблемите и разхищението на финансови средства биха могли да се избегнат, ако съществуваше възможност за замяна на езиците в кратък срок, в зависимост от действителното присъствие по време на заседанията, вместо въз основа на планираното;
Оптимално използване на ресурсите с цел подобряване на законодателната работа на Европейския парламент
16.
Подчертава, че следва да се положи максимална грижа за гарантиране, че общите бюджетни ресурси и персонал, които са на разположение на Парламента, се използват по възможно най-ефикасен от гледна точка на разходите начин, така че да се позволи на институцията и нейните членове успешно да изпълняват основната си мисия във връзка със законодателството; припомня, че това предполага внимателно планиране и организация на методите на работа и, при възможност, обединяването на функции и структури, за да се избегне ненужната бюрокрация, припокриването на функции и двойната работа;
17.
Подчертава, че увеличаващите се правомощия във връзка с процедурата на съвместно вземане на решение внасят допълнително напрежение във всички служби на Парламента, ангажирани със законодателна дейност, и ще наложат ефективност, както и поставяне на приоритети на персонала и свързаните с това ресурси, така че членовете на ЕП да могат надлежно да изпълняват функциите си;
18.
Припомня, че за 2009 г. беше договорено увеличаване на равнището на персонала, въпреки че в същото време беше налице общо съгласие, че човешките ресурси понастоящем навлизат в период на консолидация и че пренасочването следва да бъде непрекъснат процес след твърде значителното им нарастване при разширяванията неотдавна; отново призовава всички служби и политически групи да представят пълна обосновка за своите искания от началото на процедурата;
19.
Очаква предложенията на работната група относно опростяване на административните процедури и счита, че икономията на разходи следва да бъде естествен резултат от тяхното последващо прилагане;
20.
Също така изисква исканията на политическите групи да бъдат включени по време на етапа на бюджетната прогноза през пролетта;
21.
Счита, че понякога е необходим анализ на начина на оползотворяване на ресурсите и на организация на работата, когато конкретните проблеми са ясно определени, а целите на прегледа, който ще се проведе, са достатъчно конкретни, измерими и правилно ориентирани; счита, че през 2010 г. могат да бъдат определени и проучени по този начин някои конкретни сектори и проекти; припомня същевременно значението на аналитичния преглед, проведен през 2008 г.; изразява желание тази процедура да бъде продължена и задълбочена, така че да бъде включена при определянето на бюджетната прогноза за 2010 г.; припомня, че променящите се условия за новоизбрания Парламент, увеличените правомощия във връзка с процедурата на съвместно вземане на решение, както и други промени, също следва да бъдат взети под внимание;
22.
Обръща внимание на Бюрото върху условията на труд на лицата, наети от предприятия, които работят в рамките на Парламента; във връзка с това изисква от Бюрото да следи за пълното съблюдаване на приложимото трудово законодателство от страна на тези дружества;
Разпространяване на информация до членовете на ЕП
23.
Подчертава, че след като основната реформа под мотото "Вдигане на летвата" започна преди няколко години, бяха създадени или са в процес на създаване най-малко три нови значителни проекта с цел предоставяне на възможно най-изчерпателна и подходяща информация, свързана с парламентарната работа; отбелязва отделите по политики на комисиите, службата за анализ към библиотеката и системата за управление на познанията с цел улесняване на достъпа до тези и до много други налични източници; отбелязва също редица други източници в Парламента, като например "Законодателната обсерватория"; горещо приветства тези усилия, насочени към това, Парламентът да работи по-професионално при съдействието на своите членове, но счита, че е необходима функционална и бюджетна равносметка;
24.
Счита, че е важно за процедурата за 2010 г. да бъде изяснено положението в интерес на всички членове на Парламента, включително на онези, които се занимават с бюджетните аспекти, за да се определят по-ясно различните отговорности и начините за организиране на тези инициативи по най-ефикасен начин; във връзка с това би приветствал едно изслушване на Комисията по бюджети относно начините за използването им, настоящото виждане относно различните елементи и тяхната взаимовръзка; настоява, че администрацията следва да гарантира и предоставянето на изчерпателна информация на новоизбраните членове на ЕП, включително относно услугите, на които имат право;
Осведомяване на гражданите за дейността на Парламента
25.
Отбелязва посочените от Бюрото три главни проекта в областта на комуникационната политика – europarlTV, Центъра за посетители и новия аудио-визуален център в сградата JAN, чието завършване и укрепване представлява качествено подобрение на комуникационните инструменти, с които разполага институцията; подновява своя ангажимент за наблюдение отблизо на развитието на тези инструменти и постигане на максимално реално въздействие върху общественото мнение;
26.
Oсъжда факта, че Центърът за посетители няма да бъде изграден преди изборите през 2009 г. и изисква пълна информация за причините за това изоставане;
27.
Отбелязва решението на Бюрото относно "Дом на европейската история" и подчертава необходимостта от цялостни и прозрачни консултации
с
компетентните комисии относно концепцията му, съдържанието и бюджетните аспекти съгласно пилотната процедура за засилено сътрудничество между Бюрото и Комисията по бюджети;
Сгради
28.
Припомня, че този сектор е от голямо значение за Парламента, както за посрещане на неговите настоящи и бъдещи потребности от недвижимо имущество като институция, така и по отношение на възможно най-доброто управление на собствеността, която притежава; припомня, че каквито и да било проекти в тази връзка следва да гарантират финансовите интереси на Парламента; счита, че събитията през 2008 г., въпреки че някои очевидно не биха могли да се предвидят, подчертават необходимостта от подобрение в това отношение, като се вземе предвид външният доклад относно поддръжката на сградния фонд; също така очаква с интерес да получи информация относно предложенията за възможно преустройство на Генерална дирекция за инфраструктури и логистика, предвид по-големите предизвикателства, пред които е изправен Европейският парламент в качеството си на голям собственик на недвижимо имущество;
29.
Във връзка с това отново призовава да му бъде предоставен конкретен доклад и всички възможни препоръки във връзка с ненужно високи разходи за поддръжка
,
ремонт и закупуване, свързани със сгради на ЕС, включително на Парламента; все още желае това да бъде всеобхватно усилие, с цел да бъдат установени основните причини, независимо дали те са свързани по някакъв начин с ограничения на пазара, с причинени от Финансовия регламент и възлагането на обществени поръчки затруднения или с друг значим фактор; желае да получи потвърждение, че правилото, изискващо създаване на черен списък на дружествата, които представят ненужно високи цени, се прилага;
30.
Очаква да получи документа относно средносрочната до дългосрочна стратегия за строителство, за който вече призова миналата година, за да може да вземе съответните решения на първо четене;
Продължаване на различни аспекти от процедурата за 2009 г.
31.
Приветства намерението на Бюрото да продължи да подобрява законодателната, езиковата и техническата подкрепа за членовете на ЕП, която очевидно е тясно свързана с редица въпроси, споменати по-горе;
32.
Изразява съгласие, че ще е необходимо да се следи отблизо прилагането през първата година на новия Устав на членовете на ЕП и на Устава за сътрудниците и счита, че те трябва да бъдат консолидирани по възможно най-добрия начин, с постоянно осъвременяване на финансовите последици и прогнози;
33.
Продължава да подчертава, че подобренията в сектора на информационните технологии следва да водят не само до по-голяма способност за вътрешно управление на ключови аспекти, но също така да покажат по-голям потенциал за организиране на тази област по по-ефективен от гледна точка на разходите начин; отправя искане за доклад, който да изясни текущото състояние и перспективите относно включването на специалисти по ИКТ във вътрешни структури и съответно управление; призовава Бюрото да представи ясна стратегия за подхода на Парламента във връзка с ИКТ, в това число съвместна дейност с политическите групи, преди да се предприемат следващи стъпки в тази област;
34.
Приветства факта, че свързаните с околната среда цели се споменават в документа на Бюрото и, след предишния процес EMAS и работата по "въглеродния отпечатък", счита, че 2010 г. действително ще предостави възможност за продължаване на тези усилия, наред с другото посредством предстоящото приемане от страна на Бюрото на плана за действие относно CO2;
Други институции
35.
Приветства конструктивното сътрудничество с другите институции по време на последната процедура и, както и миналата година, ги призовава настоятелно да представят реалистични и основани на разходите бюджетни искания, които отчитат напълно необходимостта от оптимално управление на ограничени ресурси;
36.
Желае да проучи още по-задълбочено възможността за по-добро съвместно използване на наличните ресурси от всички институции, особено когато може да съществува свободен ресурс в една област, който, ако бъде правилно организиран, би могъл да бъде оползотворен и използван в друга област и/или институция;
37.
Приканва докладчика си за 2010 г. да посети поотделно Съвета, Съда на Европейските общности, Сметната палата, Европейския икономически и социален комитет, Комитета на регионите, Омбудсмана и Европейския надзорен орган по защита на данните, за да ги изслуша преди етапа на бюджетната прогноза и да докладва пред своята комисия по бюджети;
о
о о
38.
Възлага на своя председател да предаде настоящата резолюция съответно на Съвета, Комисията, Съда на Европейските общности, Сметната палата, Европейския икономически и социален комитет, Комитета на регионите, Европейския омбудсман, както и на Европейския надзорен орган по защита на данните.
