P7_TA(2009)0065
Съвместно планиране на научноизследователски дейности за борба с невродегенеративните заболявания
B7-0133/2009
Резолюция на Европейския парламент от 12 ноември 2009 г. относно съвместно планиране на научноизследователски дейности за борба с невродегенеративните заболявания и в частност с болестта на Алцхаймер
Европейският парламент
, –
като взе предвид Световния доклад за 2009 г. относно болестта на Алцхаймер, на Международната федерация на асоциациите за болестта на Алцхаймер (Alzheimer's Disease International, ADI), издаден по случай Световния ден на борбата с болестта на Алцхаймер на 21 септември 2009 г.,
–
като взе предвид предложението на Комисията от 22 юли 2009 г. за препоръка на Съвета относно мерките за борба с невродегенеративните заболявания и в частност с болестта на Алцхаймер посредством съвместно планиране на научноизследователски дейности ( COM(2009)0379 ),
–
като взе предвид член 115, параграф 5 и член 110, параграф 2 от своя правилник,
A.
като има предвид, че невродегенеративните заболявания, като например болестите на Алцхаймер и Паркинсон, са един от основните фактори за трайна инвалидност, като от тях страдат над седем милиона граждани на Европейския съюз и броят им вероятно ще се удвои през следващите десетилетия поради застаряването на населението,
Б.
като има предвид, че за момента невродегенеративните болести са нелечими, а знанията в областта на превенцията, лечението и идентифицирането на рисковите фактори се твърде ограничени,
В.
като има предвид, че разходите за лечение на болни от нервно-психични разстройства в ЕС 25 за 2005 г. се оценяват на 130 милиарда евро, приблизително средно по 21 000 EUR годишно на човек, страдащ от нервно-психично разстройство, като тази средна стойност включва преки разходи и разходи, възникнали в резултат на неформални грижи,
Г.
като има предвид, че болестите на Алцхаймер и Паркинсон и други форми на нервно-психични разстройства от този вид се проучват от различни гледни точки и в различни области на научните изследвания, което може още повече да засили разпокъсаността на научноизследователските дейности,
Д.
като има предвид, че повечето научни изследвания в областта на невродегенеративните заболявания се извършват от държавите-членки при сравнително ниско равнище на международна координация, което води до разпокъсване и ограничен обмен на знания и най-добри практики между държавите-членки,
1.
Приветства предложения пилотен проект за съвместно планиране на научноизследователски дейности в областта на невродегенеративните заболявания; счита, че съвместното планиране може да бъде много ценно за намаляването на разпокъсаността на научните изследвания, което би довело до натрупване на критична маса от умения, знания и финансови ресурси;
2.
Счита, че невродегенеративните заболявания, като например болестите на Алцхаймер и Паркинсон, са едно от най-големите предизвикателства за Европейския съюз в областта на психичното здраве и заема становището, че поради тази причина борбата срещу болестите на Алцхаймер и Паркинсон трябва да отговоря на две предизвикателства: предоставяне на всекидневни грижи за нарастващ брой пациенти и осигуряване на повече ресурси, така че броят на пациентите постоянно да намалява в бъдеще; поради това подкрепя приемането на предложената препоръка на Съвета;
3.
Подчертава необходимостта от спешно увеличаване на усилията, които са нужни за предприемане на действия спрямо ефекта от невродегенеративните заболявания и в частност болестите на Алцхаймер и Паркинсон както на социално ниво, така и на ниво обществено здравеопазване, предвид застаряващото население на Европа и с цел да се осигури устойчивост на националните системи за здравеопазване в бъдеще;
4.
Насърчава всички държави-членки да вземат активно участие в определянето, разработването и прилагането на обща програма за научни изследвания в областта на невродегенеративните заболявания;
5.
Призовава държавите-членки да подобрят епидемиологичните данни относно болестта на Алцхаймер, болестта на Паркинсон и другите форми на нервно-психични разстройства и по-специално в асимптоматична фаза и преди настъпването на инвалидност;
6.
Изтъква важността на мултидисциплинарния подход към научните изследвания в тази област, включващи диагностика, лечение, превенция и социални изследвания за подобряване на благосъстоятието на пациентите, техните семейства и лични асистенти; счита, че тестовете за ранна диагностика, изследването на рискови фактори (като околната среда), както и критериите за ранна диагностика са от решаващо значение; при това положение на нещата вижда очевидна добавена стойност в провеждането на широкообхватни епидемиологични и клинични изследвания при транснационално сътрудничество;
7.
Счита, че научноизследователските програми следва приоритетно да се концентрират върху превенцията, биомаркерите,включително генетичната предразположеност; методите на образна диагностика; методите за ранна диагностика чрез използване на мултидисциплинарен подход, стандартизирането на критериите и диагностичните инструменти и създаването на широкообхватни бази данни, които могат да се използват за проучвания, свързани с населението, стратегии за лечение и клинични изследвания на нови химични и биологични вещества, ваксини и технологии;
8.
Изтъква важността на научните изследвания на зависимостта между процеса на остаряване и нервно-психичните разстройства, както и между нервно-психичните разстройства и депресията в напреднала възраст; освен това насърчава държавите-членки да насърчават програмите за научни изследвания, които отдават голяма важност на избора и перспективата за пациента;
9.
Насърчава Съвета да използва съществуващите структури при изготвянето на пилотния проект за съвместно планиране на научноизследователските дейности, като избягва създаването на нови бюрократични структури, и където е възможно, си сътрудничи с представители на промишлеността, за да се възползва от всички налични ресурси и опит, като в същото време осигури независимост и автономия;
10.
Насърчава Комисията и Съвета да включат проблемите на нервно-психичните разстройства във всички съществуващи и предстоящи инициативи на Европейския съюз, свързани с превенцията на заболяванията, и по-специално във връзка с ранната диагностика, здравето на сърдечносъдовата система и физическата активност;
11.
Счита за важно Европейската комисия да приеме препоръка, приканваща държавите-членки да информират обществеността относно промените в стила на живот, които могат да отложат във времето и да предотвратят възникването на невродегенеративни заболявания и по-специално болестите на Алцхаймер и Паркинсон, както и да насърчават "здравословни за мозъчната дейност начини на живот";
12.
Предлага Съветът и Комисията да разгледат възможността за обявяване на Европейска година на борбата с мозъчните заболявания, за да увеличи информираността относно невродегенеративните заболявания, свързани със стареенето, и мерките за тяхното предотвратяване;
13.
Призовава Съвета да осигури в необходимата степен участието на представители на организации на пациенти и лични асистенти, както и на лицата, предоставящи здравни грижи, в пилотния проект за съвместно планиране на научноизследователски дейности в тази област;
14.
Призовава Съвета да информира Парламента за напредъка и резултатите, свързани с пилотния проект;
15.
Призовава Комисията да осигури в необходимата степен участието на Парламента във всяко решение за подкрепа на пилотния проект, както и във всички бъдещи инициативи за съвместно планиране в областта на научноизследователската дейност с финансиране от Седмата рамкова програма за научноизследователска и развойна дейност (FP7);
16.
Счита, че член 182, параграф 5 от Договора за функционирането на Европейския съюз, въведен с Договора от Лисабон, предвиждащ мерки, необходими за осъществяване на европейско изследователско пространство, би могъл да представлява по-подходящо правно основание за бъдещи инициативи за съвместно планиране в областта на научноизследователската дейност; призовава Комисията сериозно да разгледа възможността за използване на член 182, параграф 5 като правно основание за всички бъдещи предложения за съвместно планиране на научноизследователски дейности;
17.
Възлага на своя председател да предаде настоящата резолюция на Съвета, Комисията, правителствата и парламентите на държавите-членки.
