ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0148/09
съгласно член 115 от Правилника за дейността на ЕП
от
Anna Hedh
, от името на Комисия по граждански свободи, правосъдие и вътрешни работи ,
Edit Bauer
, от името на Комисия по правата на жените и равенството между половете
към Съвета
Относно: Трафик на хора
Трафикът на хора е съвременна форма на робство и изключително доходен бизнес за организираната престъпност. Според оценката на Европол за 2009 г. трафикът на жени с цел сексуална експлоатация не е намалял, а трафикът с цел принудителен труд нараства. След влизането в сила на Договора от Лисабон ще бъде представено ново предложение, което да замени предложението на Комисията за Рамково решение на Съвета относно предотвратяването и борбата с трафика на хора и защитата на жертвите.
1. Съгласeн ли е Съветът, че подходът на ЕС за действията в тази област следва да бъде съсредоточен върху правата на човека, холистичен и да се фокусира върху външните отношения, политиките на връщане и реинтеграция, социалните въпроси, социалната интеграция, миграцията и предоставянето на убежище и че следните основни елементи следва да бъдат взети за основа:
а. степента на наказанията и санкциите за лицата, включително юридически лица, които печелят от трафика на хора, следва да съответства на престъплението по тежест и да има разубеждаващ ефект;
б. по-нататъшните действия следва да се фокусират върху защита на жертвата, като се отдаде необходимото внимание на положението на малолетните, чрез гарантиране, наред с други неща, че помощта за жертвите е безусловна и че съгласието на жертвата за експлоатация никога не е от значение;
в. с цел възпиране на търсенето, по-нататъшни действия могат да бъдат фокусирани също така и върху потребителите на услуги, предоставени от жертви на трафик на хора;
г. всяка разпоредба относно юрисдикция следва да бъде координирана с проекта за Рамково решение относно предотвратяването и уреждането на конфликти при упражняването на юрисдикции по отношение на наказателните производства?
2. Съветът поставя ли си за цел да подобри съгласуването на информацията чрез приканване на Евроюст, Европол и Европейската агенция за управление на оперативното сътрудничество по външните граници на държавите-членки на ЕС (FRONTEX) след провеждането на консултации с Агенцията за основните права, Института за равенство между половете и неправителствени организации, да публикуват ежегодно съвместен доклад относно трафика на хора, както и чрез подкрепа на разработването на единен за държавите-членки и трети страни образец за събиране на данни, свързани с трафика на хора?
3. Какви конкретни мерки предвижда Съветът с цел да се засили предотвратяването на трафика на хора?
