Въпрос с искане за устен отговор O-000045/2012
до Комисията
Член 115 от Правилника за дейността
Patrick Le Hyaric
,
Takis Hadjigeorgiou
,
João Ferreira
,
Nikolaos Chountis
от името на групата GUE/NGL Относно: Зараза с вируса от Шмаленберг
Заразата с вируса от Шмаленберг, която води до ред деформации и мъртвородени сред овцете, козите и говедата, се разпространява из големи части от Северна Европа, като има сведения за случаи в Германия, Нидерландия, Белгия, Франция и Великобритания.
Тази нова и тревожна зараза се добавя към дългия списък от болести, засегнали сектора на овцевъдството и говедовъдството в последните години: спонгиформна енцефалопатия по говедата, туберкулоза по говедата, шап, вирус на синия език и сега Шмаленберг.
Вирусът от Шмаленберг продължава да се разпространява из Европа, като понастоящем са засегнати над 1200 стопанства, но остава неизяснен въпросът относно възможните здравни последствия за хората, макар рискът да се счита за нисък. По-конкретно, британското земеделско министерство неотдавна препоръча земеделските производители и ветеринарите да спазват най-строги стандарти на безопасност и хигиена при контактите си с добитъка и публикува предупреждение бременни жени да не се приближават до животните.
Като се има предвид, че вирусът е поне толкова опасен, колкото и синия език, и че не е известно да съществува лечение, какви непосредствени действия е предприела Комисията, за да помогне на държавите членки да се справят с тази зараза и да защити животните и хората?
Какви мерки се вземат за ограничаване и предотвратяване на по-нататъшното разпространение на болестта в целия ЕС?
На какъв етап е научноизследователската работа по лечението на този вирус?
Животните, засегнати от болестта, подлежат ли на забрана за внос или износ?
