26.1.2011 B7-0081/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на Съвета и на Комисията
съгласно член 110, параграф 2 от Правилника
относно положението в Тунис
Adrian Severin
,
Véronique De Keyser
,
Pier Antonio Panzeri
,
Raimon Obiols
,
Carmen Romero López
,
Vincent Peillon
,
Richard Howitt
от името на групата S&D
PE455.910v01-00 B7‑0081/2011 Резолюция на Европейския парламент относно положението в Тунис
Европейският парламент ,
– като взе предвид Евро-средиземноморското споразумение за асоцииране между Европейския съюз и Тунис, подписано през март 1998 г.,
– като взе предвид политиката на Съюза в областта на правата на човека и демократизирането в трети държави, приета от Съвета през декември 2005 г.,
– като взе предвид съобщението на Комисията от 4 декември 2006 г. относно укрепването на Европейската политика на съседство ( COM(2006)0726 ),
– като взе предвид съобщението на Комисията, озаглавено „Прилагане на европейската политика на съседство през 2009 г., доклад за проследяване на положението в Тунис” "(COM(2010)207- SEC(2010)513),
– като взе предвид декларацията на Европейския съюз в резултат на осмата среща на Съвета за асоцииране ЕС-Тунис, проведена на 11 май 2010 г.,
– като взе предвид декларациите от 13 и 17 януари 2011 г. на върховния представител на Съюза г-жа Аштън и на члена на Комисията г-н Štefan Füle относно положението в Тунис,
– като взе предвид декларацията от 17 януари 2011 г. на председателя на Европейския парламент г-н Buzek относно положението в Тунис,
A. като има предвид, че масовите народни манифестации, проведени в продължение на четири седмици в цялата страна вследствие самозапалването на Мохамед Буазизи, доведоха до свалянето на президента Бен Али; като има предвид, че това позволи на тунизийския народ да си възвърне свободата и да сложи край на установения през 1987 г. от вече сваления президент Бен Али режим,
Б. като има предвид, че европейската политика на съседство се основава на взаимно признатото придържане към общи ценности, включващи демокрацията, принципите на правовата държава, доброто управление и спазването на правата на човека съгласно членове 8 и 21 от Договора за ЕС,
В. като има предвид, че недостатъците на инструментите за политическо сътрудничество между ЕС и Тунис, а именно член 2 от споразумението за асоцииране (условност на прилагането на клаузата за правата на човека) или политиката на съседство, включваща план за действие в полза на демокрацията, но без критерии за оценка, не позволиха подобряването на положението на правата на човека и на демокрацията,
Г. като има предвид заключенията на съвета за асоцииране от 11 май 2010 г., в които на Тунис се напомня, че реформата на съдебната система е основен елемент за същинското доближаване на Европейския съюз, също както и демократичното участие, свободата на изразяване и на сдружаване и закрилата на защитниците на правата на човека,
Д. като има предвид, че ЕС поддържа интензивен диалог и разширено сътрудничество с Тунис и се опитва да засили двустранните връзки в широк спектър от дейности; като има предвид, че този процес ще изисква засилени ангажименти от страна на двамата партньори по всички въпроси, и по-специално в областта на правата на човека и основните свободи,
Е. като има предвид, че възникналата след падането на авторитарния режим в Тунис надежда, ако процесът продължи с успешен преход към стабилна демокрация, би могла да допринесе за утвърждаването на същите стремежи на други народи,
Ж.. като има предвид интегрираността на пазарите на Тунис и Европейския съюз и на много от държавите-членки,
1. изразява своята съпричастност с тунизийския народ, който, воден от своите легитимни демократични стремежи и желание за подобряване на социалните условия и достъпа до трудова заетост, поведе своята страна към исторически политически обрат; приветства в тази връзка неговата смелост и целеустременост през последните пет седмици на манифестации и изказва своите съболезнования на семействата на жертвите и своята съпричастност с ранените;
2. осъжда репресиите и несъразмерното използване на сила от държавната полиция; приветства, от друга страна, поведението на въоръжените сили, които отказаха да открият огън срещу манифестантите;
3. подчертава важността на пълното представяне на всички политически сили в Тунис, което единствено може да даде на временното правителство необходимата легитимност за подготовка на изборите и на демократичния преход;
4. изразява своето безпокойство от оставането на власт на министри от предишния режим, които се предполага, че са сътрудничили или заповядали кървавото потушаване на манифестациите от последните седмици;
5. подкрепя всички мерки, взети за постигането на същински демократичен процес; желае избирането, в кратки срокове, които обаче да са достатъчни, за да се позволи на всички опозиционни сили и на свободния печат да се структурират в национален план, на нова парламентарна асамблея, натоварена с изготвянето на демократична конституция, в която се спазват равновесието между изпълнителната и законодателната власт и независимостта на съдебната власт; желае всички демократични сили, които се ангажират със спазването на плурализма, свободата на съвестта и демократичната смяна на властта, да могат да участват в изборите;
6. приветства проектозакона за всеобща амнистия и за освобождаване на политическите затворници;
7. приветства декрета за национализирането на движимото и недвижимото имущество на партията RCD и на фамилията Бен Али и би желал решенията за запор на незаконно придобитото имущество да бъдат приложени от Европейския съюз;
8. подкрепя създаването на три комисии, всяка една председателствана от известна независима личност, относно институционалната реформа, борбата с корупцията и разследване на репресивните мерки;
9. приканва настоятелно временното правителство в Тунис да бъде на висотата на стремежите, надеждите и очакванията на тунизийския народ и на Европейския съюз – във взаимните връзки;
10. изисква от върховния представител да насърчи създаването на междуинституционална работна група с участието на Европейския парламент, която да позволи да се оценят нуждите от съпровождане на процеса на демократичен преход, по-специално във връзка с подготовката на свободни и демократични избори, подпомагането на учредяването на политически партии и създаването на независими медии, както и във връзка с реконструкцията на прозрачен и независим от политическата власт държавен апарат и на справедлива и независима съдебна система;
11. призовава Комисията и Съвета да бъдат в готовност за пренасочване на средствата, а при възможност и за тяхното увеличаване, по различните финансови инструменти за сътрудничество между ЕС и Тунис;
12. изисква от Комисията и от ЕИБ да разгледат възможността за подпомагане на Тунис чрез заеми със субсидирани лихвени ставки, така че тунизийската икономика да може да се разнообрази и да се създадат перспективи за квалифицирани работни места за тунизийската младеж, като това става в рамките на същински договор за развитие, благоприятстващ продуктивните местни и чуждестранни инвестиции;
13. изисква от Комисията да облагодетелства, включително финансово, подкрепата и помощта, които европейското гражданско общество, и по-специално асоциациите за защита правата на човека и профсъюзите, може да предостави на тунизийското общество;
14. приканва Комисията да създаде механизъм за проследяване на прилагането на клаузата за правата на човека във всички споразумения с трети държави и за гарантиране на по-добра координация с другите политики, водени от Съюза с тези държави;
15. възлага на своя председател да предаде настоящата резолюция съответно на Съвета, на Комисията, на правителствата и парламентите на държавите-членки, на Парламентарната асамблея на Съюза за Средиземноморието, както и на временното правителство и на тунизийския парламент.
