16.9.2009 ПРЕДЛОЖЕНИЕ ЗА ОБЩА РЕЗОЛЮЦИЯ внесено съгласно член 110, параграф 4 от Правилника за дейността
вместо предложенията за резолюция, внесени от групите:
PPE ( B7‑0040/2009 )
S&D ( B7‑0043/2009 )
Verts/ALE ( B7‑0045/2009 )
ALDE ( B7‑0046/2009 )
ECR ( B7‑0058/2009 )
относно външните аспекти на енергийната сигурност
Elmar Brok
,
José Ignacio Salafranca Sánchez-Neyra
,
Jacek Saryusz-Wolski
,
Pilar del Castillo Vera
от името на групата PPE
Кристиян Вигенин,
Teresa Riera Madurell
от името на групата S&D
Johannes Cornelis van Baalen
от името на групата ALDE
Reinhard Bütikofer
,
Franziska Katharina Brantner
,
Rebecca Harms
,
Claude Turmes
от името на групата Verts/ALE
Roberts Zīle
,
Charles Tannock
,
Michał Tomasz Kamiński
,
Adam Bielan
,
Tomasz Piotr Poręba
,
Ryszard Antoni Legutko
от името на групата ECR
PE428.644v01-00 } PE428.647v01-00 } PE428.649v01-00 } PE428.650v01-00 } PE428.662v01-00 } RC1 Резолюция на Европейския парламент относно външните аспекти на енергийната сигурност
Европейският парламент ,
- като взе предвид своята резолюция от 26 септември 2007 г., озаглавена „Към обща европейска външна политика в областта на енергетиката“,
- като взе предвид междуправителственото споразумение между Австрия, България, Унгария, Румъния и Турция относно проекта за газопровод „Набуко”, подписано на 13 юли 2009 г. в Анкара,
- като взе предвид придобиването от страна на руското нефтодобивно и газодобивно дружество „Сургутнефтегаз” на голям миноритарен дял (21,2 %) в унгарското нефтохимическо дружество „MOL”, член на консорциума „Набуко”,
- като взе предвид протокола за сътрудничество в газовата сфера между Русия и Турция, подписан на 6 август 2009 г. в Анкара, съгласно който Турция дава предварително съгласие за изграждането на газопровода „Южен поток” и позволява на Русия да проведе проучвателни работи във връзка с тръбопровода в териториалните води на Турция,
- като взе предвид Меморандума за разбирателство, подписан на 13 юли 2009 г. от 12 дружества от ЕС, за създаване на промишлена инициатива „DESERTEC” с цел разработване на огромния потенциал за генериране на слънчева енергия в Близкия изток и Северна Африка,
- като взе предвид Втория стратегически енергиен преглед,
- като взе предвид предложението на Комисията за регламент на Европейския парламент и Съвета относно мерките за гарантиране на сигурността на доставките на газ и за отмяна на Директива 2004/67/EО (COM (2009)0363, окончателен),
- като взе предвид предложението на Комисията за регламент на Съвета на Европейския съюз относно уведомяването на Комисията за инвестиционни проекти за енергийна инфраструктура в Европейската общност и за отмяна на Регламент (ЕО) № 736/96 на Съвета (COM(2009)361, окончателен),
- като взе предвид предстоящата петнадесета конференция на страните по Рамковата конвенция на ООН по изменение на климата (COP 15) и петата конференция–среща на страните по Протокола от Киото (COP/MOP 5), която ще се проведе в Копенхаген, Дания, от 7 до 18 декември 2009 г.,
– като взе предвид член 110, параграф 4 от своя правилник,
А. като има предвид, че енергийната сигурност представлява съществена част от цялостната сигурност, стабилност и благоденствие на Европейския съюз и ключов елемент по отношение на стремежа към икономическо и социално развитие в Европа, но за нея все още не съществува правно основание съгласно Договорите,
Б. като има предвид. че липсата на действителна и ефективна обща външна европейска политика за енергийна сигурност подкопава последователността на външните действия на ЕС и доверието в тях,
В. като има предвид, че зависимостта на ЕС от внос на енергия понастоящем е значителна и при настоящето положение се предвижда тя да се увеличава,
Г. като има предвид, че въпреки спада в цените на нефта и газа, в резултат на глобалната финансова криза, бавният напредък при преминаването към по-устойчиви горива, намаляващият добив от световните находища на нефт и газ въпреки новооткритите ресурси, както и постоянното нарастване на търсенето, неизбежно ще доведат до повторно напрежение на пазарите на изкопаеми горива и увеличена зависимост от вноса за държавите, потребителки на нефт, след края на кризата,
Д. като има предвид, че няколко държави-членки са силно зависими от един-единствен доставчик на природен газ, и като има предвид, че неоправдани прекъсвания на доставките на газ могат да причинят значителни проблеми, както стана ясно от последната газова криза между Русия и Украйна в началото на 2009 г.,
Е. като има предвид, че определен брой държави-членки не притежават достатъчно природни ресурси, за да се справят с кризисни ситуации,
Ж. като има предвид, че поради съществуващата в момента и увеличаваща се зависимост от енергийни доставки от политически нестабилни региони се оказа, че усилията за обезпечаване на сигурността на доставките, полагани изключително на национално равнище, са недостатъчни и не гарантират дългосрочните интереси на всички държави-членки на ЕС,
З. като има предвид, че съществуващите инструменти за ранно предупреждаване се оказаха недостатъчни за предсказване на газовата криза от януари 2009 г.,
И. като има предвид, че предвидимите заплахи за сигурността на енергийните доставки ще продължават да съществуват, докато държавите, доставчици на енергия, и транзитните държави не се придържат към общи и прозрачни правила, определени от Договора за енергийна харта и Транзитния протокол,
Й. като има предвид, че важната крачка към постигане на по-голям дял възобновяеми източници на енергия в настоящия енергиен микс на Европейския съюз би имала значително въздействие по отношение на намаляване на зависимостта му от вноса на енергия и следователно подобряване на енергийната му сигурност, от една страна, и от друга – би му помогнала да изпълни ангажимента си за намаляване на емисиите от парникови газове с 20 % до 2020 г. или в по-голяма степен, ако за това се постигне съгласие в Копенхаген,
К. като има предвид, че един рентабилен начин за намаляване на енергийната зависимост на ЕС е насърчаването на енергоспестяването, възобновяемата енергия и мерките за енергийна ефикасност, които също така допринасят за борбата с изменение на климата и за напредъка към ефикасна в ресурсно отношение икономика,
Л. като има предвид, че тясното сътрудничество в областта на енергийните доставки представлява една от най-ефективните и належащи мерки за изграждане на доверие в отношенията между Европейския съюз и съседните му държави,
М. като има предвид, че въпреки някои вече предприети стъпки е необходимо да се създаде наистина обща енергийна политика по отношение на регулирането на вътрешния пазар, макар и не на държавния енергиен микс, който остава прерогатив на държавите-членки, както и по отношение на външните аспекти, която взема предвид политическите и икономически интереси на всички държави-членки,
Н. като има предвид, че една обща външна европейска енергийна политика, която се основава на солидарност, диверсификация, единство при защита на общите интереси и засилено сътрудничество с основните държави, производителки и потребителки на енергия, и транзитни държави, както и на насърчаване на устойчивостта, би създала взаимодействие, което би спомогнало за гарантиране на сигурност на доставките за Европейския съюз и би увеличило силата на ЕС, способността му за действия в областта на външната политика и доверието в него като световен фактор,
1. очаква Комисията, Съвета и държавите-членки да покажат заедно по-силно стратегическо лидерство при създаването на действително обща европейска външна политика в областта на енергетиката, призив за което беше отправен в резолюцията на Парламента от 26 септември 2007 г. „Към обща европейска външна политика в областта на енергетиката”;
2. приветства мерките за диверсификация и подобряване на енергийната сигурност на ЕС, предложени от Комисията във Втория стратегически енергиен преглед; счита въпреки това, че за прилагането им са необходими ясно определени приоритети и бързи действия, като същевременно Парламентът бъде информиран в пълна степен;
3. посочва отново, че един надлежно работещ вътрешен пазар на енергия е от ключово значение за предотвратяване на бъдещите прекъсвания на газовите доставки и кризите, свързани с тях, като същото значение има диверсифицирането на енергийните източници; следователно подчертава необходимостта от повече инвестиции във възобновяеми енергийни източници и такива с ниско съдържание на въглерод и в енергийна ефикасност, което следва да бъде основна част от Плана за действие в областта на енергетиката за периода 2010–2014 г.;
4. приветства новите предложения за регламенти относно мерките за гарантиране на сигурността на снабдяването с газ и относно инвестиционните проекти в областта на енергийната инфраструктура в рамките на Европейската общност, които ще допринесат за по-голяма сигурност на снабдяването с газ в Европейския съюз чрез гарантиране на превантивни действия и подобряване на механизмите за управление на кризи от страна на държавите-членки и посредством повишаване на прозрачността и намаляване на бюрокрацията;
5. призовава за повече усилия за предвиждане на възможните проблеми при енергийните доставки, за да се избегнат бъдещи прекъсвания на доставките, чрез развиване, наред с другото, на ефективността на мрежата на ЕС от кореспонденти за енергийна сигурност (NESCO), и призовава Комисията спешно да преразгледа съществуващите механизми за ранно предупреждение, NESCO и други инструменти, които се оказаха неефикасни в контекста на енергийната криза между Русия и Украйна през 2009 г.;
6. призовава Европейския съюз и неговите държави-членки да развият съхранението на газ с капацитет за бързо освобождаване;
7. счита, че подобряването на взаимовръзките в рамките на Европа е от съществено значение, тъй като отстраняването на съществуващите пропуски е много важно за ефективното функциониране на вътрешния пазар, както и за солидарността в областта на енергетиката; приветства във връзка с това споразумението за финансиране на инфраструктурни проекти като част от Европейския план за икономическо възстановяване (250 млн. евро) и идеята за предоставяне на Европа на нова европейска „супермрежа“ за електричество и газ, но настоява, че общото увеличение на публичното и частното финансиране в областта на енергийната сигурност е крайно необходимо;
8. подчертава неотложната необходимост да се приложат стратегически проекти, които са насочени към диверсификация на енергийното снабдяване, по-специално в Южния коридор; във връзка с придобиване на по-голяма независимост от доставките от Русия поздравява правителствата на Австрия, България, Унгария, Румъния и Турция за подписването на 13 юли 2009 г. на междуправителственото споразумение относно правната рамка на проекта за тръбопровод „Набуко”, което представлява важна стъпка в реализацията на този приоритетен за ЕС проект, но същевременно подчертава значението на един общ режим за регулиране на развитието на коридора с оглед свързване на ЕС с новите газови находища в Близкия изток и Каспийския район по начин, независим от всички дружества и тръбопроводи, като този режим има за цел предимно бързото реализиране на тази връзка; настоятелно призовава дружествата и държавите-членки, които са в тясно сътрудничество с Комисията, да обезпечат първоначалните споразумения с потенциални доставчици, които да осигуряват снабдяване на тръбопроводите;
9. подчертава, че ЕС следва да води тесен диалог с ключови доставчици на енергия с оглед укрепване на енергийната взаимообвързаност и подобряване на енергийната сигурност за ЕС като цяло, като се набляга по-специално върху повишената ефикасност, равните условия на достъп до пазара, недискриминацията и прозрачността;
10. подчертава, че диалозите по въпросите на енергетиката в никакъв случай не следва да се провеждат за сметка на откровените и ориентирани към резултат диалози по въпросите на правата на човека и че защитата на правата на човека и енергийната сигурност следва да бъдат приоритетни за дневния ред на следващата среща на върха между ЕС и Русия и следва да станат неразделна част от новото споразумение между ЕС и Русия;
11. предлага разработването на общ подход на ЕС към преговорите с външни партньори относно транзитните правила и такси и призовава държавите-членки да се информират взаимно и да информират Комисията за стратегически решения и споразумения относно проекти за енергийна инфраструктура;
12. призовава Комисията да предприеме незабавни мерки срещу действия за враждебно придобиване на дружества на енергийния пазар на ЕС от страна на непрозрачни чужди субекти и да прилага строго правилата на ЕС в областта на конкуренцията; изразява тревога, например, от неотдавнашното придобиване на дял в унгарското енергийно дружество „MOL” от страна на „Сургутнефтегаз” и от неспособността на „Сургутнефтегаз” да разкрие структурата на собствеността си и самоличността на своите действителни крайни притежатели на дохода, както законно беше поискано от унгарския регулаторен орган за енергийния пазар; призовава Комисията да проучи дейностите на непрозрачни чужди субекти, като например CENTREX, който наскоро придоби дял от 20 % в съоръжението за търгуване и съхранение на газ „Baumgarten” в Австрия;
13. призовава ЕС да си сътрудничи със страните от региона на Северно море с оглед на техния значителен потенциал по отношение на енергоизточниците, по-конкретно чрез генериране на вятърна енергия от разположени в морето инсталации;
14. призовава Съвета и Комисията да си сътрудничат със страните от региона на Средиземно море и Северна Африка с оглед на техния значителен потенциал по отношение на енергийните ресурси и значителните възможности, които биха могли да се предоставят за собственото им развитие; по-конкретно насърчава използването на слънчева и вятърна енергия в тези региони; приветства постигнатия неотдавна напредък на промишлената инициатива „DESERTEC” за развитие на мащабния потенциал за генериране на слънчева енергия в Близкия изток и Северна Африка; подчертава, че подходът на ЕС по отношение на проекта „DESERTEC” трябва да бъде съгласуван и активно да допринася за развитието на държавите от Северна Африка и Близкия Изток; следователно призовава дружествата и държавите-членки, участващи в този проект, да насърчават, в тясно сътрудничество с Комисията, развитието чрез истински трансфер на технологии и изграждане на капацитет в полза на местни дружества и гражданското общество, за да гарантират съпричастност и да изграждат дългосрочно партньорство със средиземноморските държави, където ще се разработва „DESERTEC”;
15. подчертава стратегическото значение на Арктическия регион за ЕС по отношение както на енергийните ресурси, околната среда, биологичното разнообразието и транспорта, така и на отварянето на Североизточния коридор;
16. подчертава, че напредъкът в изготвянето на обща европейска енергийна политика зависи до голяма степен от влизането в сила на Договора от Лисабон; настоятелно призовава ЕС и държавите-членки да предприемат мерки за осигуряване на обвързващо, прогресивно и всеобхватно правно основание съгласно Договорите за обща европейска политика в областта на енергийните доставки и енергийната сигурност; призовава за бърза ратификация на Договора от Лисабон, който съдържа клауза за енергийна солидарност и превръща енергийната политика в отговорност, споделена между ЕС и държавите-членки, като стъпка в правилна посока;
17. възлага на своя председател да предаде настоящата резолюция на Съвета, Комисията, правителствата и парламентите на държавите-членки.
