Въпрос с искане за писмен отговор E-011027/2010
до Комисията
Член 117 от Правилника за дейността
Marije Cornelissen (Verts/ALE) , Ilda Figueiredo (GUE/NGL) , Antonyia Parvanova (ALDE) , Eva-Britt Svensson (GUE/NGL) и Marc Tarabella (S&D)
(17 януари 2011 г.)
Относно: Стратегия на ЕС за борба с насилието срещу жени
В контекста на повишената политическа ангажираност с въпроса за борбата с насилието срещу жени на територията на ЕС, действията на ЕС в тази област трябва да бъдат ускорени и да се придвижат напред.
1. Планира ли Комисията да изготви предложение за всеобхватна стратегия на ЕС за борба с всички форми на насилие срещу жените, както е посочено в Плана за действие от Стокхолм и както се изисква от Европейския парламент и от Съвета, като се разгледа рамката на шестте „П“ относно насилието срещу жени (политика, превенция, предпазване, преследване, предвиждане и партньорство)?
2. Какво възнамерява да включи Комисията в стратегията на ЕС и какви стъпки планира да предприеме, за да гарантира, че стратегията е всеобхватна и ефективно разглежда всички форми на насилие срещу жените?
3. Какви действия планира да разработи Комисията, за да гарантира, че стратегията се изпълнява по конкретен начин и се прилага на практика, включително чрез правни действия?
4. Планира ли Комисията да предложи правно обвързващ инструмент под формата на директива за борба срещу всички форми на насилие срещу жените?
5. Какви са причините, поради които Комисията не поема инициатива за стратегия на ЕС за борба с насилието срещу жените?