ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0077/09
съгласно член 115 от Правилника за дейността на ЕП
от
Sonia Alfano
,
Jeanine Hennis-Plasschaert
,
Sophia in 't Veld
и Baroness
Sarah Ludford
, от името на групата ALDE
към Съвета
Относно: Закона за прекратяването на наказателните дела в Италия
Предложеният от правителството на Берлускони италиански закон 124/08 (Lodo Alfano) за "прекратяването на наказателни дела срещу високопоставени държавни служители" бе одобрен от италианския парламент на 22 юли 2008 г. и подписан от президента на републиката. В закона се предвижда, че наказателни дела срещу президента на републиката, председателя на сената, председателя на камарата на представителите и министър-председателя се прекратяват за периода на мандата им. Прекратяването е валидно и за престъпления, извършени извън служебните им функции, или преди встъпването им в длъжност, дори ако те са били заловени в момента на извършването на престъпление. Италия е единствената държава в ЕС, която предоставя на министър-председателя имунитет „ad hoc” от наказателно преследване. Подобна разпоредба вече беше отменена от конституционния съд, от който се очаква да се произнесе по съответствието на закона с конституцията на 6 октомври 2009 г., по искане на прокурора от Милано, провеждащ разследване по делото „David Mills” и телевизионните права на „Mediaset“, по които Берлускони е обвиняем. В този контекст, Берлускони присъства на вечеря с двама съдии от конституционния съд, заедно с министъра на правосъдието, заместник-секретаря на министър-председателя, председателя на комисията по конституционни въпроси към сената.
Знае ли Съветът тези факти? Смята ли Съветът, че италианският закон е в съответствие с правата на човека и основните свободи, демокрацията и принципите на правовата държава, гарантирани от Хартата на основните права и членове 6 и 7 от Договора за Европейския съюз, наред с другото и с основното право на гражданите на равенство пред закона? Счита ли Съветът, че съответства на европейските и демократични принципи изпълнителната власт публично и гневно да атакува съдебната власт и да се опитва да оказва влияние върху конституционния съд няколко месеца преди той да бъде свикан, за да се произнесе по такъв важен въпрос, засягащ преките интереси на министър-председателя? Какви конкретни действия ще предприеме Съветът в това отношение, за да се осигури спазването на основните права, демокрацията и принципите на правовата държава, гарантирани от Договорите на ЕС и италианската конституция?
