Въпрос с искане за устен отговор O-000032/2012
до Комисията
Член 115 от Правилника за дейността
Jan Philipp Albrecht
,
Judith Sargentini
,
Raül Romeva i Rueda
,
Franziska Keller
,
Jean Lambert
,
Hélène Flautre
,
Rui Tavares
,
Barbara Lochbihler
,
Tatjana Ždanoka
,
Ulrike Lunacek
,
Sandrine Bélier
,
Gerald Häfner
от името на групата Verts/ALE Относно: Присъединяване на ЕС към Европейската конвенция за защита на правата на човека и основните свободи (ЕКПЧ) и реформата на ЕСПЧ
Европейската конвенция за защита на правата на човека и основните свободи (ЕКПЧ) е най-напредналият механизъм за защита на правата на човека в световен мащаб, който дава възможност на отделни лица да търсят съдебна отговорност от правителства за сериозни нарушения на правата на човека пред европейски съд. ЕС винаги е отдавал огромно значение на ЕКПЧ, както се потвърждава от факта, че присъединяването на една държава към Съвета на Европа и ЕКПЧ е предварително условие за членство в ЕС. Правното задължение ЕС да се присъедини към ЕКПЧ е заложено в член 6 от Договора за ЕС. В светлината на това задължение е обезпокояващо настоящото забавяне на присъединяването поради възражения с политически характер от страна на Обединеното кралство и Франция. На 25 януари 2012 г. представители на Парламентарната асамблея на Съвета на Европа (ПАСЕ), в който членуват 47 държави, и на Европейския парламент настоятелно призоваха националните правителства, и в частност Обединеното кралство и Франция, да не поставят пречки пред подписването на ЕКПЧ от ЕС. Същевременно, правителството на Обединеното кралство, което понастоящем председателства Съвета на Европа, обяви, че ще се съсредоточи върху по-нататъшните реформи на ЕКПЧ; председателят на Европейския съд по правата на човека (ЕСПЧ) подчерта отговорността, която държавите — страни по конвенцията носят за гарантиране на прилагането на съдебните решения, а ПАСЕ добави, че държавите трябва да разгледат структурните/системни проблеми и да укрепят ЕСПЧ, за да обезпечат неговата ефикасност.
В този контекст си струва да се напомни, че забавянето на присъединяването на ЕС към ЕКПЧ от страна на определени правителства нарушава принципа на лоялно сътрудничество (член 4, параграф 3 от Договора за ЕС), съгласно който Съюзът и държавите членки при пълно взаимно зачитане си съдействат при изпълнението на задачите, произтичащи от Договорите. В допълнение, Договорът задължава държавите членки да съдействат на Съюза при изпълнението на неговите задачи и да се въздържат от всякакви мерки, които биха могли да застрашат постигането на целите на Съюза.
- Каква е позицията на Комисията относно опитите на държави членки да попречат на присъединяването към ЕКПЧ, в светлината на принципа на лоялно сътрудничество, заложен в член 4 от Договора за ЕС?
- Какви стъпки ще предприеме Комисията за засилване на прилагането на национално равнище и намаляване на големия брой повтарящи се искове, отправяни до ЕСПЧ, като необходимо начало на всякакви по-нататъшни конкретни стъпки за постигане на споразумение за реформа на Съда?
- Какви са предложенията и позициите на ЕС и на неговите държави членки в рамките на и по отношение органите на Съвета на Европа относно присъединяването и реформата на ЕСПЧ? Възприемат ли държавите членки обща за ЕС линия в съответствие с член 2 и член 6 от Договора за ЕС? Какъв е планираният срок за присъединяване на ЕС към ЕКПЧ?
