ВЪПРОС С ИСКАНЕ ЗА УСТЕН ОТГОВОР H-0418/09
за времето за въпроси на месечната сесия през Ноември 2009
съгласно член 116 от Правилника за дейността на ЕП
от
Kinga Gál
към Комисията
Относно: Малцинствен език в образованието в Украйна
Преговорите между Украйна и ЕС относно сключването на споразумение за асоцииране са в ход и ще бъдат частично завършени до края на тази година.
Както е написано в стратегическия документ на Европейската комисия относно Европейската политика на съседство, "отношенията със съседите ще се градят на взаимен ангажимент към общи ценности, основно в областта на правовата държава, доброто управление и зачитането на правата на човека, включително правата на малцинствата..."
Украинското министерство на образованието неотдавна заличи основните учебници на унгарски език от списъка с поръчките за следващата учебна 2010-2011 година. Този министерски указ очевидно представлява заплаха за издаването на учебници на унгарски език в Украйна, което би могло да престане напълно в бъдеще. Освен това, съгласно министерски укази № 461 (2008) и № 1033 (2009) използването на официалния език в училищата се засилва, а в допълнение зрелостните изпити могат да бъдат полагани само на официалния език, което е дискриминация срещу употребата на малцинствени езици. В резултат от тези мерки, едно вече съществуващо и функциониращо образование на унгарски език в Украйна е поставено под заплаха, което не е приемливо според европейските ценности.
Обръщала ли е Европейската комисия до момента внимание на закрилата на тези малцинствени права при преговорите за асоцииране? Освен това какво възнамерява да предприеме Комисията, за да включи закрилата на вече съществуващите и функциониращи институции на национални малцинства в споразумението за асоцииране?
