Въпрос с искане за устен отговор O-000065/2012
до Комисията
Член 115 от Правилника за дейността
Baroness
Sarah Ludford
,
Sophia in 't Veld
,
Renate Weber
,
Alexander Alvaro
,
Nadja Hirsch
,
Louis Michel
от името на групата ALDE Относно: Паспорти с биометрични данни
Регламент (ЕО) № 2252/2004 на Съвета относно стандартите за отличителните знаци за сигурност и биометричните данни в паспортите и документите за пътуване, издавани от държавите членки, беше приет през 2004 г. като важна стъпка, която да направи документите за пътуване по-сигурни и с цел да се установи по-надеждна връзка между паспортите и техните притежатели, като по този начин се осигури по-висока защита срещу неправомерно използване.
Сигурността на паспорта обаче не се ограничава до паспорта сам по себе си: целият процес, като се започне с представяне на документите, необходими за издаване на паспорт, последвано от събирането на биометрични данни и се завърши с проверка и „осигуряване на съответствието“ на граничните контролни пунктове, е от значение. Безполезно е да се повишава нивото на сигурност на паспортите, ако продължаваме да позволяваме „слаби места“ в други части на веригата.
По време на последвалото преразглеждане през 2008 г. ЕП обърна внимание на факта, че все още няма много голям опит в използването на тези нови технологии и че продължава да има твърде много опасения по отношение на:
– надеждността и полезността на пръстови отпечатъци, взети от деца и възрастни хора;
– нивото на доверие в процеса на събиране на биометрични данни;
– възможните пропуски в системите за идентификация и равнището на грешки, които съществуват в различните държави членки;
– съществуващите различия по отношение на документите, които трябва да бъдат подадени и начина, по който се издават тези документи („документи за легитимация“).
Затова беше въведена клауза за преразглеждане след три години, за да се даде възможност за провеждане на необходимите проучвания (поискани от ЕП във всяка от тези области).
Може ли Комисията да съобщи дали резултатите от поисканите проучвания вече са на разположение? Обсъжда ли Комисията преоценка на правилата с оглед на проблемите, които изглежда, че съществуват в редица държави членки? (Например съществуват твърдения, че 500 000 до 1 000 000 от 6,5 милиона паспорти с биометрични данни, които се използват във Франция, са неправомерно издадени, като са получени въз основа на фалшиви документи и че проверка, извършена от органите на местно управление на Roermond (Нидерландия), разкри, че в 21 % от 448 случая взетите пръстови отпечатъци не могат да бъдат проверени и следователно са безполезни).
