A7-0416/2011
25.11.2011
ДОКЛАД
относно предложение за назначаване на Henrik Otbo за член на Сметната палата
(C7‑0345/2011 – 2011/0810(NLE))
Комисия по бюджетен контрол
Докладчик:
Inés Ayala Sender
PE 473.830v02-00
СЪДЪРЖАНИЕ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
ПРИЛОЖЕНИЕ 1: АВТОБИОГРАФИЯ НА Henrik Otbo
ПРИЛОЖЕНИЕ 2: ОТГОВОРИ НА Henrik Otbo ПО ВЪПРОСНИКА
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно предложение за назначаване на Henrik Otbo за член на Сметната палата
( C7‑0345/2011 – 2011/0810(NLE) )
(Консултация)
Европейският парламент ,
– като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него ( C7‑0345/2011 ),
– като взе предвид, че на своето заседание от 23 ноември 2011 г. комисията по бюджетен контрол пристъпи към изслушването на предложения от Съвета кандидат за член на Сметната палата,
– като взе предвид член 108 от своя правилник,
– като взе предвид доклада на комисията по бюджетен контрол ( A7-0416/2011 ),
А. като има предвид, че Henrik Otbo отговаря на условията, определени в член 286, параграф 1 от Договора за функционирането на Европейския съюз,
1. изказва положително становище относно предложението на Съвета за назначаване на Henrik Otbo за член на Сметната палата;
2. възлага на своя председател да предаде настоящото решение на Съвета и, за сведение, на Сметната палата, както и на другите институции на Европейския съюз и на институциите на държавите-членки за одит.
ПРИЛОЖЕНИЕ 1: АВТОБИОГРАФИЯ НА Henrik Otbo
Име: Henrik Otbo
Дата и място на раждане: 14 ноември 1949 г., Копенхаген
Националност: Датска
Настояща длъжност: Главен одитор на Дания
Образование: Магистърска степен по икономика, 1976 г., Копенхагенски университет
Кариера:
1995 г. – : Главен одитор на Дания
1991 – 1995 г.: Преподавател по политически науки, теория на държавата, Copenhagen Business School
1989 – 1995 г.: Директор, Сметна палата на Дания
1988 – 1991 г.: Преподавател по теоретична статистика, Copenhagen Business School
1988 – 1989 г.: Началник отдел, Сметна палата на Дания
1985 – 1988 г.: Началник на кабинета на датския член на Европейската сметна палата
1984 – 1985 г.: Аташе в кабинета на датския член на Европейската сметна палата
1980 – 1983 г.: Преподавател по политически науки, теория на държавата, а през 1983 г. също така по теоретична статистика, Copenhagen Business School
1976 – 1984 г.: Началник отдел, Сметна палата на Дания
От 2004 г. председател на комитета по професионалните стандарти на ИНТОСАЙ. ИНТОСАЙ е международната организация на върховните одитни институции. Комитетът по професионалните стандарти отговаря за разработване на професионални стандарти за одит, които се използват от върховните одитни институции.
Езици: Датски, английски, френски и немски.
ПРИЛОЖЕНИЕ 2: ОТГОВОРИ НА Henrik Otbo ПО ВЪПРОСНИКА
Професионален опит
1. Моля, посочете главните аспекти на Вашия професионален опит в областта на публичните финанси, управлението или одита на управлението
Аз притежавам образователно-квалификационна степен „магистър по икономика“. Обединяващата връзка в моята кариера е одитът в публичния сектор. Започнах работа в Сметната палата на Дания, когато бях млад. В продължение на много години през кариерата си също така преподавах статистика и политически науки, теория на държавата, в Copenhagen Business School и Копенхагенския университет.
През периода 1984–1988 г. имах щастието да бъда командирован в Люксембург и работих към кабинета на датския член на Европейската сметна палата. Тук опознах системата на ЕС отвътре. Научих също така колко важно е международното сътрудничество.
Когато бях повишен на поста директор в Сметната палата на Дания, една от моите основни отговорности беше одит на финансовите средства от ЕС. Ръководеният от мен отдел подготви няколко специални доклада относно изразходването на финансовите средства от ЕС в Дания.
Освен това бях определен за служител за връзка на Дания с ЕС, както и за лице за международни контакти на Палатата с ИНТОСАЙ (Международна организация на върховните одитни институции) и ЕВРОСАЙ (Европейска организация на върховните одитни институции). Тези длъжности ми дадоха както поглед в международен план, така и импулс за одитната дейност в Сметната палата на Дания.
През 1995 г. бях назначен за главен одитор на Дания и заемам тази позиция до момента.
В качеството си на главен одитор осигурих професионалното развитие на Сметната палата на Дания. По време на моя мандат Палатата извърши навременни и целесъобразни одити с високо качество на датския Комитет по публичните сметки, на датския парламент и на администрацията.
Установих добри работни взаимоотношения с всички заинтересовани лица във връзка с работата на Палатата, като същевременно запазих нейната независимост. От 2004 г. Сметната палата на Дания председателства комитета по професионалните стандарти на ИНТОСАЙ. Членове на комитета са 68 върховни одитни институции. На конгреса на ИНТОСАЙ през 2010 г. – ИНКОСАЙ, комитетът представи пълен набор от професионални стандарти, които да бъдат прилагани от всички върховни одитни институции.
2. Кои са трите най-важни решения, във взимането на които сте взели участие в професионалната Ви кариера?
Като цяло през годините, откакто съм главен одитор на Дания, съм работил, за да допринеса за развитието на датското общество, като осигурявам надеждни резултати от одитите. Тъй като Сметната палата има достъп до всички сектори, за мен беше важно също така да използвам този достъп, за да осигуря прозрачност и отчетност в администрацията, както и да насърча добрите практики там.
Моята основна цел – осигуряване на правилния одит в правилното време – включваше вземането на решения в три основни области:
1. Укрепване на диалога:
· с датския Комитет по публичните сметки, за да се гарантира, че Сметната палата на Дания отговаря на изискванията и очакванията на Комитета по публичните сметки и осигурява одити с високо качество. Постигнах това например посредством организиране на годишни посещения на Комитета по публичните сметки в Палатата, споделяне на планирането на одитите и публикуване на меморандуми по текущи одити;
· с администрацията посредством споделяне на знания, споделяне на оценки на риска и предоставяне на препоръки, за да се гарантира, че одитите имат добавена стойност за администрацията. Пример за това е организирането от Сметната палата на национални конференции относно одита в публичния сектор. Темата на последната конференция, състояла се през октомври тази година, беше как одитът в публичния сектор добавя стойност.
2. Развитие на компетенциите и одитните стандарти за одитори в публичния сектор – както на национално, така и на международно равнище. Сметната палата на Дания създаде, заедно с други одитори в публичния сектор, схема за сертифициране на одитори в публичния сектор. Тази схема формира обща рамка за всички одитори в публичния сектор и предоставя основа за одити с високо качество. Бих искал отново да спомена председателството на комитета по професионалните стандарти на ИНТОСАЙ. Дейността му предостави на всички членове на ИНТОСАЙ пълен набор от професионални стандарти, по-специално за одиторите в публичния сектор.
3. Провеждане на проучвания на клиентите на Сметната палата на Дания през 1999, 2001 и 2009 г. и партньорска оценка през 2006 г., за да се гарантира, че Сметната палата на Дания осигурява целесъобразни одити.
Независимост
3. Договорът постановява, че членовете на Сметната палата са „напълно независими“ при изпълнението на своите функции. Как бихте прилагали това задължение при изпълнението на бъдещите Ви функции?
Правилата относно независимостта, съдържащи се в Договора, са подобни на правилата, свързани с длъжността ми на главен одитор на Дания, така че съм свикнал да прилагам такива правила.
На първо място, в Дания единствено датският Комитет по публичните сметки има право да поиска от главния одитор да извършва одити. Моят опит от 16-те години служба обаче показва, че много други заинтересовани лица имат добри идеи относно работните планове на Сметната палата.
На второ място, медиите проявяват все по-силен интерес към одитната дейност. Трябваше наистина да се намери баланс между откритостта по отношение на пресата и необходимостта същевременно да се гарантира, че одиторите могат да работят необезпокоявано.
На трето място, моят опит показва, че критични одити на изпълнението по основни въпроси могат да доведат до тежки спорове със съответните институции и критични отговори от тяхна страна.
Мисля, че тези три дилеми не могат да бъдат избегнати и е важно да се намери правилният баланс във всяка от тях.
Естествено, за да гарантирам пълна независимост, аз следователно няма да търся или да приемам инструкции от трети страни, било то правителство или друг орган. Ще работя по одитните досиета професионално, в съответствие с международните стандарти за одит. Освен това ще следвам разпоредбите на Договора и правилника за дейността на Палатата, както и нейните кодекс за поведение и насоки в областта на етиката.
Независимостта обаче няма да ми попречи да започна диалог със съответните заинтересовани лица във връзка с работата на Палатата. Палатата играе важна роля за осигуряване на целесъобразни резултати от одитите и тяхното съобщаване по ясен начин.
4. Били ли сте освобождаван(а) от отговорност за предходно изпълняваните от Вас управленски функции, ако се прилага такава процедура?
Такава процедура не се прилага в Дания.
5. Имате ли участие в стопански дружества или някакви други форми на обвързаност, които биха могли да противоречат на професионалните Ви задължения? Готов(а) ли сте да разкриете всички Ваши финансови интереси и други ангажименти пред председателя на Сметната палата и да ги оповестите публично? Ако сте страна по текущо съдебно производство, бихте ли предоставили подробни сведения?
Нямам участие в стопански дружества, които биха могли да противоречат на професионалните ми задължения. Готов съм да разкрия финансовите си интереси и други ангажименти пред председателя на Сметната палата и да ги оповестя публично. Не съм страна по текущо съдебно производство.
6. Готов(а) ли сте да се откажете от заемането на всякакви изборни длъжности или да преустановите изпълнението на всякакви отговорни функции в политическа партия след назначаването Ви за член на Сметната палата?
Не заемам никаква изборна длъжност и не изпълнявам никакви отговорни функции в политическа партия.
7. Как бихте постъпили в случай на сериозна нередност или дори случай на измама и/или корупция, в които участват лица от Вашата държава-членка на произход?
В такъв случай бих следвал процедурите на Сметната палата, приложими за такива случаи. Това би гарантирало, че подобни случаи се разглеждат по еднакъв и коректен начин, независимо от произхода на участващите лица. Предаването на случая на OLAF е задължително, ако има подозрения или показания за измама и/или корупция.
В Дания съм се занимавал с ограничен брой случаи на измама. Но Сметната палата се отнесе много сериозно към всеки от тези случаи и си сътрудничеше тясно със съответните органи.
За мен е от огромно значение дейността на Сметната палата да допринася за прозрачността и отчетността в Европейския съюз. Чрез тясното сътрудничество с OLAF в областта на предотвратяването на нередности и измами Сметната палата допринася за съсредоточаване на вниманието върху доброто финансово управление на финансовите средства на ЕС.
Изпълнение на функциите
8. Какви следва да бъдат според Вас главните характеристики на една култура на добро финансово управление във всяка публична служба?
Доброто финансово управление се гради на принципите на икономичност, ефикасност и ефективност. Това означава, че е необходимо институциите да си поставят цели, да използват подходящи показатели за резултатите и да въведат съответни системи за вътрешен контрол и одит, за да се гарантира висока степен на реализация и съответствие. За културата на добро финансово управление е от основно значение висшето ръководство да се концентрира върху управлението и следването на целите.
За институциите с култура на добро финансово управление е характерно поведение на отчетност и прозрачност, като те ясно показват своята ефективност на „собствениците“ си и на европейската общественост като цяло.
9. Съгласно Договора от Сметната палата се изисква да подпомага Парламента при упражняването на правомощията му за контрол на изпълнението на бюджета. Как бихте описали функциите си във връзка с докладването пред Европейския парламент, и по-специално пред неговата комисия по бюджетен контрол?
Надзорът, който Парламентът упражнява върху изпълнението на бюджета от страна на Комисията, е от съществено значение.
Той дава увереност на гражданите на Съюза, че парите, които предоставят, се използват разумно, за предвидените цели, по законен начин и в съответствие с правилата, както и възможно най-ефективно. Според мен този процес укрепва демократичния диалог и в дългосрочен план допринася също така за повишаване на доверието на гражданите, а по този начин и за по-голяма степен на сближаване в Съюза.
Сметната палата играе важна роля в този процес, тъй като е един от основните източници на информация относно начина, по който се изпълняват намеренията на бюджетните органи. Тази информация се съобщава в годишния доклад, който касае предимно финансов одит и одит за съответствие, и в специалните доклади, които касаят предимно одити на изпълнението. Отговорностите на Сметната палата обаче не се свеждат до изпращането на докладите на Парламента, тъй като тя е задължена да подпомага комисията по бюджетен контрол, когато това е възможно.
Считам, че Парламентът и по-специално комисията по бюджетен контрол са основните клиенти на Сметната палата, както и че поради тази причина взаимоотношенията между комисията по бюджетен контрол и Сметната палата трябва да бъдат близки, за да направят надзора, осъществяван от страна на Парламента върху финансите на ЕС, възможно най-ефективен. Сметната палата и комисията по бюджетен контрол трябва да провеждат непрекъснат и ефективен диалог и Сметната палата трябва да отделя нужното внимание на желанията и очакванията на Парламента, като същевременно гарантира собствената си независимост.
10. Според Вас каква е добавената стойност на одита на изпълнението и как заключенията от одита следва да бъдат включени в процедурите за управление?
Аз съм убеден, че както финансовият одит, така и одитът на изпълнението следва да имат добавена стойност за администрацията.
Одитът на изпълнението обаче има за цел да гарантира икономическа ефективност и в контекста на ЕС следва да подобрява финансовото управление на ЕС. Одитът на изпълнението следва да гарантира, че бюджетът се изпълнява в съответствие с принципите на икономичност, ефикасност и ефективност. Правилното използване на средствата на ЕС е от значение за всички граждани на ЕС и следователно Сметната палата играе важна роля за осигуряването на целесъобразни одити на изпълнението на финансовите средства на ЕС.
Чрез извършване на навременни и целесъобразни висококачествени одити на изпълнението Сметната палата насочва вниманието върху доброто финансово управление на финансовите средства на ЕС. Целта на подобни одити е, разбира се, получаването на по-добри резултати за изразходваните средства. За съжаление не за всички дейности на Съюза съществуват подходящи цели и задължителните показатели, които биха позволили на Сметната палата да извърши одит на постигнатата ефективност. В такива случаи понякога се налага Сметната палата да извършва одит на системите за финансово управление, като ги съпоставя с показателни примери на съмнителна ефективност и ефикасност.
Както финансовият одит, така и одитът на изпълнението, осъществявани от Сметната палата, следва да предоставят на Европейския парламент солидна основа за бъдещите решения на Европейския парламент относно изразходването на финансовите средства на ЕС.
11. Как би могло да се подобри сътрудничеството между Сметната палата, националните одиторски институции и Европейския парламент (комисия по бюджетен контрол) относно одита на бюджета на ЕС?
Опитът ми от взаимоотношенията с датския Комитет по публичните сметки ме научи колко важен е постоянният диалог, за да бъдат постигнати очакванията. Затова ще направя всичко, което е по силите ми, за да подкрепя и насърча диалога между комисията по бюджетен контрол и Сметната палата.
Между Сметната палата и върховните одитни институции на ЕС вече от много години съществува добре функциониращо сътрудничество. Ние работим заедно въз основа на взаимно уважение и равнопоставеност. Аз обаче виждам необходимост от развитие на сътрудничеството както при финансовия одит, така и при одита на изпълнението.
Ако Сметната палата основава повече от своята работа върху резултатите от одитите, извършени от върховните одитни институции, това би дало възможност на Сметната палата да разпредели ресурси за други целесъобразни одити.
И аз считам, че това развитие е необходимо. В идните години ще е дори още по-важно Сметната палата да добавя стойност, като предоставя ясни резултати от одити, което ще осигури солидна основа за лицата, вземащи решения на равнище ЕС. Държавите-членки на ЕС – както в еврозоната, така и извън нея – се борят с тежка финансова криза. Сметната палата и националните върховни одитни институции следва да използват тази възможност и да обединят силите си в областта на одита. Затова се радвам, че на последното заседание на контактния комитет с ЕС беше постигнато съгласие за още по-близко сътрудничество, като по този начин дадем приноса си за преодоляване на кризата.
Считам, че Сметната палата играе важна роля в това сътрудничество и че Сметната палата е логическата връзка между върховните одитни институции в ЕС и Европейския парламент.
Други въпроси
Бихте ли оттеглили кандидатурата си, ако становището на Парламента е против назначаването Ви за член на Сметната палата?
Да, не виждам как бих могъл да работя ефективно в подкрепа на Парламента, а да нямам неговото доверие.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
23.11.2011 г.
Резултат от окончателното гласуване
+:
–:
0:
22
1
1
Членове, присъствали на окончателното гласуване
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Илиaна Ивaнова, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Заместник(ци), присъствал(и) на окончателното гласуване
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Заместник(ци) (чл. 187, пар. 2), присъствал(и) на окончателното гласуване
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
