Равни възможности и недискриминация в ЕС
Права на жените/Равни възможности
2008-05-20 - 14:45
Докладът върху напредъка в областта на равните възможности и недискриминацията в ЕС, който ЕП прие днес с 362 гласа "за", 262 "против" и 56 "въздържали се", призовава за всеобхватна директива за борба с дискриминацията, като същевременно настоява за ефективни санкции и подкрепа за жертвите.
Докладчикът по темата Liz Lynne (АЛДЕ, Обединено кралство) заяви по време на днешния дебат, че ЕС трябва да се отдалечи от подхода "на парче" по отношение на дискриминацията, тъй като не може да има йерархия на различните дискриминации.Тя изрази съжаление, че Комисията може да не спази своя ангажимент за съставяне на всеобхватна директива за дискриминацията и да предложи законодателни мерки единствено за дискриминацията на основа увреждания.
В доклада депутатите припомнят на Комисията ангажимента й да предложи всеобхватна директива върху дискриминацията при достъпа до стоки и услуги, която да обхваща уврежданията, възрастта, религията, убежденията и сексуалната ориентация, за да се дооформи пакета от антидискриминационно законодателство на ЕС. В момента дискриминацията на основата на пол, раса или етнически произход са покрити от съществуващите две директиви на ЕС.
Европейският парламент призовава "да се сложи край на йерархията при защитата срещу различните основания за дискриминация", тъй като няма смисъл дискриминацията в една област да бъде обявявана извън закона, а в същото време да остава позволена в друга област.
Борба срещу всички форми на дискриминация
Според доклада на всяко ново предложение за директива срещу дискриминацията трябва да забранява всички форми на дискриминация, включително пряката и косвената дискриминация във всички области, които попадат в компетенциите на ЕС, както и в областта на образованието, обучението през целия живот, социалната защита и сигурност, жилищното настаняване и здравеопазването, образите на дискриминираните групи в медиите и рекламите, физическия достъп на хората с увреждания до информация, телекомуникации, електронни съобщения, различни видове транспорт и публични пространства, социални придобивки, достъп и предоставяне на стоки и услуги.
ЕП призовава Комисията да включи в бъдещото законодателство срещу дискриминацията разпоредби, изрично насочени срещу множествената дискриминация, на които да могат да се правят позовавания при едно или комбинация от различни основания за дискриминация.
Членовете на ЕП изразяват мнение, че различията в третирането, основани на националност или език, могат да представляват непряка дискриминация на расова или етническа основа, освен ако не са обективно оправдани от законна цел.
Слабости при въвеждането в националното законодателство на съществуващите директиви
Депутатите изразяват загриженост относно слабостите при въвеждането в националното законодателство и прилагането от някои държави-членки на съществуващите две директиви за дискриминацията: Директива 2000/43/ЕО за равно третиране на лицата без разлика на расата или етническия произход и Директива 2000/78/ЕО за равно третиране в областта на заетостта и професиите.
ЕК трябва внимателно да следи въвеждането в най-кратки срокове на двете директиви в националното законодателство и тяхното последващо спазване, както и да продължи да оказва натиск върху държавите-членки чрез производства за установяване на нарушения и несъответствия.
Тъй като липсата на широко определение на понятието „увреждане” е довела до изключване на някои категории хора с увреждания от правна защита, държавите-членки и Комисията трябва спешно да постигнат съгласие по широко определение на понятието „увреждане”, което да улесни хармонизирането на антидискриминационното законодателство.
Членовете на ЕП считат също така, че изключенията в Директива 2000/78/ЕО, свързани със семейното положение, са ограничили предвидената защита срещу дискриминация на база на сексуалната ориентация.
Ефективни санкции и подкрепа за жертвите
Докладът призовава санкциите за нарушения на националните разпоредби, приети вследствие въвеждането на двете директиви в националното законодателство, да бъдат ефективни, съразмерни и разубеждаващи. Отбелязва се, че тежестта за търсене на отговорност срещу извършителя на дискриминация често пада върху пострадалото лице, като то често е оставено без подкрепа от страна на обществените институции или няма достъп до правна помощ.
Затова депутатите подчертават, че държавите-членки трябва да гарантират автоматична подкрепа за жертвите на дискриминация по време на съдебното производство, при необходимост чрез публично финансиране от национални схеми за правна помощ.
Европейският парламент призовава също така правителствата на държавите-членки да разгледат сериозните дискриминационни бариери в процедурите по назначаване.
Специална социална закрила за малцинствата
Документът отчита, че малцинствата, и в частност ромската общност, се нуждаят от специална социална закрила, тъй като проблемите с експлоатацията, дискриминацията и изключването в областта на образованието, здравеопазването, жилищното настаняване, трудовата заетост и правата на жените са се изострили при тях след разширяването на ЕС.
Депутатите препоръчват също така да се обърне специално внимание на борбата срещу всички форми на дискриминация по отношение на децата в неравностойно положение и ромските деца в областта на образованието, и по-специално на неоправданото им квалифициране като деца с увреждания.
20080516IPR29016 Приетият текст, разискванията, резултатите от гласуванията и поименните гласувания на доклада относно постигнатия напредък в областта на равните възможности и липсата на дискриминация в ЕС ще бъдат публикувани скоро на този линк. Съобщение на Комисията относно недискриминацията и равните възможности за всички – рамкова стратегия (англ.) Равенството в политиката на ЕС (англ.)
BG
1
LINK
/activities/plenary/ta/calendar.do?language=BG
BG
2
LINK
http://eur-lex.europa.eu/LexUriServ/LexUriServ.do?uri=COM:2005:0224:FIN:EN:PDF
BG
3
LINK
http://europa.eu/scadplus/leg/en/s20000.htm#EQUALITY
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
