Призив за освобождаване на китайския дисидент Hu Jia
Права на човека
2008-01-17 - 18:14
Депутатите приеха резолюция, с която призоваха за освобождаването от китайските власти на бореца за човешки права Hu Jia и в рамките на подготовката за Олимпийските игри в Пекин да се обърне много повече внимание на въпросите, свързани с правата на човека.
На 27 декември 2007 г. Hu Jia е бил отведен от полицията от дома си в Пекин по обвинения, че подстрекава към подривна дейност. Hu Jia и неговата съпруга Zeng Jinyan бяха сред номинираните за наградата "Сахаров" на Парламента за 2007 година за активната им дейност за защита на човешките права.
Организациите за защита на човешките права окачествиха ареста като поредното действие на китайските органи, чиято цел е да накара критиците да замълчат преди Олимпийските игри в Пекин. 57 интелектуалци от Китай веднага публикуваха отворено писмо, с което призовават за незабавното освобождаване на Hu Jia.
Парламентът "осъжда задържането на Hu Jia и изисква бързото му освобождаване, както и на всички дисиденти, които са арестувани и се намират в затвора заради своите възгледи".
Депутатите призовават Китай да спазва ангажиментите си по отношение на правата на човека и правовата държава, особено разпоредбите от Декларацията на Организацията на обединените нации относно защитниците на правата на човека и "да не използва Олимпийските игри като претекст да арестува, да задържа незаконно и да лишава от свобода дисиденти, журналисти и активисти, защитаващи правата на човека, които или съобщават за, или участват в протестни демонстрации срещу нарушаване на човешки права".
Също така Парламентът настоятелно призовава Китай да реформира наказателното си законодателство, за да позволи по-голяма свободата на изразяване на журналисти, писатели, независими кореспонденти, репортери и т.н., които отразяват Олимпийските игри. Депутатите настоятелно призовават китайските органи да закрият т.нар. „черни затвори”, центрове за задържане, създадени за задържане на „размирници” преди тазгодишните Олимпийски игри.
20080117IPR19066
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
