ВЪПРОС С ИСКАНЕ ЗА ПИСМЕН ОТГОВОР E-6205/07
зададен от Marco Cappato (ALDE) , Sophia in't Veld (ALDE) , Jeanine Hennis-Plasschaert (ALDE) , Metin Kazak (ALDE) , Luciana Sbarbati (ALDE) и Bill Newton Dunn (ALDE)
на Комисията
(11 декември 2007 г.)
Относно: Електрошокови пистолети „Taser“
На 14 октомври полски гражданин, Robert Dziekanski, е починал на международното летище във Ванкувър, Канада, след като е бил арестуван от полицията и срещу него е използван електрошоков пистолет „Taser“. Информацията, събрана от „Amnesty International“ и медиите, сочи, че употребата на въпросните електрошокови пистолети вероятно е свързана с голям брой смъртни случай, откакто оръжието е пуснато на пазара и се използва от полицията. Според Комитета на ООН срещу изтезанията, използването на електрошокови пистолети „Taser“ може да представлява форма на изтезание в нарушение на Конвенцията на ООН против изтезанията.
Информирана ли е Комисията относно рисковете за здравето и живота на хората, свързани с използването на електрошокови пистолети „Taser“? В случай, че не е информирана, ще предприеме ли Комисията действия по събиране на такава информация? Финансира ли Комисията чрез своите фондове някакво проучване по въпроса за електрошоковите пистолети „Taser“? Осведомена ли е Комисията кои държави-членки разрешават производството, продажбата и използването на електрошокови пистолети „Taser“ от населението и службите на полицията? Предвижда ли Комисията да забрани това оръжие на територията на ЕС?