ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0078/07
съгласно член 108 от Правилника за дейността на ЕП
от
Arlene McCarthy
, от името на Комисия по вътрешния пазар и защита на потребителите
към Съвета
Относно: Въвеждане в заблуда от страна на фирми - съставители на справочници ("Directory companies", напр. "European City Guides")
През изминалите години редица фирми - т.нар. "Directory companies" (фирми, които се занимават със съставянето и издаването на справочници, напр. "European City Guides") - упражняват дейността си трансгранично, в няколко държави-членки на ЕС, като прилагат бизнес практики, свързани със заблуда и измама. Резултатът от този вид мошеничество обикновено е нежелана "регистрация" на специалисти и малки фирми в "справочници" без никаква стойност в продължение на няколко години, срещу сума, която може да достигне 1000 евро годишно. Тези суми се събират щателно от специализирани агенции, които причиняват на "жертвите" значителни финансови загуби и евентуално съдебни разноски. След като са били разкрити и закрити, фирмите - съставители на справочници често успяват да се преместят и да продължат практиките си на измама.
Членовете на комисията по вътрешния пазар и защита на потребителите получиха многобройни оплаквания от граждани и от бизнес общността, свързани с такива случаи.Поради това комисията счита, че са необходими незабавни и координирани действия от страна на държавите-членки, с цел да не бъде допуснато въпросните фирми да упражняват дейността си и да предизвикват по-нататъшни щети на европейската бизнес общност.
Поради това комисията поставя пред Съвета на Европейския съюз следните въпроси:
Осъзнават ли държавите-членки сериозността на този проблем за европейската бизнес общност, и по-специално за МСП? Какви мерки са предприели, за да прекратят дейността на мошеническите фирми - съставители на справочници?
Готови ли са държавите-членки да обменят информация с органите по наблюдение на пазара на други държави-членки, за да ги предупреждават относно дейността на мошенически фирми - съставители на справочници и на техните управители/собственици?
Какви мерки се предприемат с цел да бъдат затворени "вратичките", които възникват при транспонирането на Директива 84/450/ЕИО относно заблуждаващата реклама?
Какви мерки приемат държавите-членки, за да предупредят бизнес общността за заплахата, която представляват мошеническите фирми - съставители на справочници, и за да помогнат на фирмите, станали жертва на този вид измама?
Съгласни ли са държавите-членки с това обхватът на Директива 2005/29/ЕО за нелоялни търговски практики (НТП) , която се прилага по отношение на рекламата и аспекти на заблуждаващата реклама, насочена към потребителите, да бъде разширен така, че да обхваща сделки между фирмите?
OВ L 250, 19.9.1984 г., стp. 17. OВ L 149, 11.6.2005 г., стp. 22.