Въпрос с искане за устен отговор O-000086/2011
до Комисията
Член 115 от Правилника за дейността
Claude Moraes
,
Rosario Crocetta
,
Rita Borsellino
,
Sylvie Guillaume
от името на групата S&D Относно: Отговор на миграционните потоци в Северна Африка и южното Средиземноморие
Вълната от политически революции в Северна Африка се съпътства от миграционни потоци от хора, бягащи от нестабилност и насилие, особено в случая с Либия. Засега тези движения са по-скоро хоризонтални, отколкото вертикални, и засягат самия регион (Тунис, Египет и Алжир). Въпреки това има съобщения за пристигането на 7 000 тунизийци по бреговете на Лампедуза. Като се има предвид, че тези потоци поставят солидарността под натиск, както към съседните държави, така и в рамките на ЕС, ние бихме искали да поставим следните въпроси:
– Какво планира да направи Комисията, за да помогне на страните от региона да овладеят положението и да окажат подкрепа на лицата, блокирани в региона, които биха могли да имат нужда от международна закрила?
– Предвид критичното положение на мигрантите на Лампедуза и Еврос какво възнамерява да предприеме Комисията, за да накара Италия и Гърция да прилагат Директивата за предоставяне на временна закрила от 2001 г. и Директивата за минимални стандарти относно приемането на лица, търсещи убежище от 2003 г.?
– Предвид особено уязвимото положение на непридружени малолетни лица, за които има данни, че са пристигнали на Лампедуза, какво възнамерява да предприеме Комисията, за да осигури подходяща закрила за тази група?
– Какво възнамерява да предприеме Комисията по отношение на преместването на бежанците в ЕС и между държавите-членки, особено по отношение на кандидати, които изискват международна закрила?
– Какво възнамерява да предприеме Комисията за установяването на по-систематичен механизъм за солидарност между държавите-членки, с цел пренастаняването на мигранти, които пристигат в средиземноморския регион?
– Какво възнамерява да предприеме Комисията в дългосрочна перспектива, за да гарантира превръщането на Общата система на ЕС в областта на убежището в реалност до 2012 г.?
