ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0053/09
съгласно член 108 от Правилника за дейността на ЕП
от
Thierry Cornillet
, от името на групата ALDE
към Съвета
Относно: Година след подписването на Европейския консенсус относно хуманитарната помощ
Европейският консенсус относно хуманитарната помощ беше подписан съвместно от Съвета и представителите на правителствата на държавите-членки, заседаващи в рамките на Съвета, Европейския парламент и Европейската комисия на 18 декември 2007 г. Процесът на преговори между трите институции беше съществена възможност за постигане на политически консенсус относно начина на реагиране при все по-сложните кризисни ситуации и за определяне на периметъра за хуманитарни операции на Европа. План за действие на Европейската комисия, в който са изложени конкретни мерки за прилагане на този съвместен документ, беше приет на 29 май 2008 г. и одобрен от Съвета на 22 юли 2008 г.
Според член 101 от Консенсуса „напредъкът на ЕС по прилагането на настоящия консенсус относно хуманитарната помощ следва редовно да се обсъжда в Съвета и с Европейския парламент ...”
С оглед извършване на редовен преглед на политиката за хуманитарна помощ (член 28 от Консенсуса) мандатът на работната група „Продоволствена помощ“ беше разширен, така че да включва и „Хуманитарна помощ”, и ще влезе в сила на 1 януари 2009 г. Какъв точно е мандатът, предоставен съгласно тази нова формулировка? Как Съветът предвижда да прилага Консенсуса, по-специално по отношение на координацията и последователността?
Като се има предвид нарастващата честота на природните бедствия и изменението на климата, каква е политическата стратегия на ЕС, за да могат намаляването на риска от бедствия и подготовката за бедствия в развиващите се страни да бъдат включени в политиката на Съюза за хуманитарна помощ и развитие?
Какво внимание се обръща на хуманитарните кризи, за които не са отпуснати достатъчно финансови средства, които са пренебрегнати или забравени, за които не са предприети подходящи международни хуманитарни действия в световен план?
Какви по-нататъшни действия ще предприеме Европейският съюз след Международната конференция относно спазването на нормите на международното хуманитарно право, проведена на 16 септември 2008 г., с оглед опазването на „хуманитарното пространство”, необходимо за гарантиране на достъпа до уязвимото население и на сигурността на хуманитарните работници?
