ЕП иска конкретни мерки за справяне с енергийната бедност
Енергетика
2008-09-25 - 12:42
В приетата днес резолюция относно овладяването на цените на енергията ЕП иска конкретни мерки за диверсификация на енергийните доставки и намаляване на зависимостта от вносни твърди горива, както и за насърчаване на възобновяемите енергийни източници и енергийната ефективност. Според депутатите е необходимо да се отдели по-сериозно внимание на проблема с енергийната бедност, а ЕС трябва да играе водеща роля в диалога с ключовите енергийни доставчици.
Депутатите приеха днес с 491 гласа "за", 91 "против" и 19 "въздържали се" резолюция относно овладяването на цените на енергията, след като на 24 септември проведоха дебат по темата след отговор на Комисията на устен въпрос.
Насърчаване на възобновяемите енергийни източници и енергийната ефективност
В резолюцията се призовава за предприемане на конкретни мерки за "насърчаване на възобновяемите енергийни източници и енергийната ефективност, стремеж към диверсификация на енергийните доставки и намаляване на зависимостта от вносни твърди горива". Депутатите считат, че това е най-целесъобразната ответна реакция на високите енергийни цени.
По-нататък членовете на ЕП подчертават, че възобновяемите енергийни източници, заедно с мерките за спестяване на енергия и повишаване на енергийната ефективност на домакинствата, намаляват зависимостта на Европа от вноса на енергия и по този начин намаляват свързаните с него политически и икономически рискове. В този смисъл енергоспестяването, енергийната ефективност и възобновяемите енергии трябва да бъдат основните приоритети при изработването на бъдещата енергийна политика на ЕС.
Мерки за справяне с енергийната бедност в ЕС
Депутатите отделят внимание в текста на резолюцията на енергийната бедност и считат, че Комисията трябва да представи съобщение за справянето с този проблем в Европейския съюз. Те призовават също така държавите-членки да изготвят национални определения за енергийна бедност и да разработят национални планове за нейното премахване.
Потребителите продължават да плащат по-високи цени на горивата
Резолюцията отбелязва спадането на цените на петрола в последните няколко седмици, като обръща внимание на факта, че "потребителите продължават да плащат по-високи цени, които не винаги напълно отразяват движенията на цените на суровия петрол надолу". Затова се отправя призив Комисията да наблюдава развитието на цените, и по-специално как увеличението или падането им се отразява върху потребителите.
По-активна роля на ЕС в диалога с "ключовите доставчици" на петрол и газ
Депутатите считат, че ЕС трябва да играе водеща роля в енергийния диалог с "ключови доставчици" на петрол и газ. В този контекст те приветстват идеята за среща на високо равнище между страните производителки и страните потребителки на газ и петрол, която да постигне "по-голяма ценова стабилност, повече предвидимост на доставките и заплащане за продажбите в евро".
Намаляване на ДДС за енергоспестяващи стоки и услуги
В заключение ЕП призовава за намаляването на ДДС за енергоспестяващи стоки и услуги и подчертава необходимостта да се повиши прозрачността и надеждността на данните за петролните пазари и търговските петролни запаси. ЕП призовава също така за своевременно преразглеждане на общностното законодателство относно петролните запаси за извънредни ситуации.
20080924IPR38012 Приетият текст, разискванията, резултатите от гласуванията и поименните гласувания на резолюцията относно овладяване на цените на енергията ще бъдат публикувани скоро на този линк Процедурно досие относно овладяване на цените на енергията
BG
1
LINK
/activities/plenary/pv/calendar.do?language=BG
BG
2
LINK
/oeil/file.jsp?id=5679302
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
