Отговор, даден от г-н Фюле от името на Комисията
(31 март 2011 г.)
Комисията е запозната с положението на малцинствата в Сърбия, включително и на българското малцинство. Като потенциален кандидат за членство в ЕС Сърбия е поела ангажименти за спазване на правата на лицата, които принадлежат към малцинства. Това е важно условие за членство в ЕС и Комисията внимателно следи за изпълнението му по време на процеса на присъединяване.
Комисията получи информация от Организацията за сигурност и сътрудничество в Европа (ОССЕ), че в Сърбия българският език е въведен като официален език в общините Димитровград и Босилеград в съответствие със Закона за местното самоуправление, който предоставя на общините компетентност да определят „езици и писменост на национални малцинства, които официално са в употреба на територията на общината“. ОССЕ установи също така, че ученици, които принадлежат към българското национално малцинство, имат право на часове по български език, както и на избираем предмет в областта на българската култура в началното и средното училище.
В доклада на Комисията за напредъка на Сърбия за 2010 г. се заявява, че „правната рамка и конституционните гаранции за осигуряване на защитата на основните права в Сърбия са налице и са спазвани като цяло.“ В него, обаче, се подчертава, че „остава да бъде гарантирано изпълнението и прилагането в пълна степен“. В същия доклад Комисията прави преглед на положението на малцинствата в Сърбия и отбелязва, че „са необходими още усилия за образованието в областта на международните правозащитни стандарти и тяхното изпълнение. Информацията и образованието на езиците на малцинствата трябва да бъдат подобрени и съответната правна рамка трябва да бъде изяснена. Това, по-специално, се отнася до босненското, българското, буневското и влашкото малцинство“.
Поради това Комисията ще продължи да повдига тези въпроси в рамките на редовни срещи със сръбските власти и ще продължи да наблюдава ситуацията на място посредством делегацията на Европейския съюз в Белград.
Комисията ще представи оценка на положението на малцинствата в Сърбия в своето становище по кандидатурата за членство в ЕС на Сърбия, което ще бъде публикувано през октомври 2011 г.
