Въпрос за времето за въпроси H-000085/2011
до Комисията
Период на сесията: Март 2011
Член 116 от Правилника за дейността
Saïd El Khadraoui
(S&D) Относно: Статистически данни за пътнотранспортните произшествия през 2010 г.
През 2001 г. Бялата книга за транспорта постави за цел броят на пътнотранспортните произшествия с фатален изход да се намали наполовина до 2010 г. През 2001 г. по пътищата на Европа са загинали 54 000 души. През 2009 г. броят на жертвите се е понижил до 35 500, като намалението спрямо 2001 г. възлиза на 35 %. В своето съобщение от 20 юли 2010 г. Комисията потвърди, че целта за периода 2011–2020 г. също е да се намали наполовина броят на смъртните случаи по европейските пътища.
Разполага ли Комисията с по-точни данни относно броя на пътнотранспортните произшествия с фатален изход през 2010 г.? Съществуват ли данни относно причините за произшествията и участвалите в тях водачи и превозни средства? Какъв е делът на тежкотоварните превозни средства в общия брой произшествия през 2010 г.?
Възнамерява ли Комисията да участва във финансирането на нови проекти, включващи задълбочен анализ на причините за произшествията? Ако отговорът е положителен, какви са те?
