12.3.2008
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно член 115, параграф 5 от правилника от
– Bernd Posselt, Jana Hybášková, Christopher Beazley, Tunne Kelam и Thomas Mann, от името на групата PPE-DE
– Marios Matsakis и Janusz Onyszkiewicz, от името на групата ALDE
– Ryszard Czarnecki, Adam Bielan, Hanna Foltyn-Kubicka, Ewa Tomaszewska, Konrad Szymański, Wojciech Roszkowski, Mieczysław Edmund Janowski, Marcin Libicki, Ģirts Valdis Kristovskis и Roberts Zīle, от името на групата UEN
– Bart Staes и Milan Horáček, от името на групата Verts/ALE
вместо предложенията за резолюция, внесени от следните групи:
– PPE-DE ( B6‑0124/2008 )
– ALDE ( B6‑0127/2008 )
– Verts/ALE ( B6‑0128/2008 )
– UEN ( B6‑0130/20008 )
за Русия
Резолюция на Европейския парламент относно Русия
Европейският парламент ,
–
като взе предвид целите за утвърждаване на демокрацията и политическите свободи в Руската федерация, определени в Споразумението за партньорство и сътрудничество (СПС) между Европейските общности и техните държави-членки, от една страна, и Руската федерация, от друга ОВ L 327, 28.11.1997 г., стр. 1. , което влезе в сила през 1997 г. и изтича през 2007 г.,
–
като взе предвид консултациите между ЕС и Русия в областта на правата на човека,
като взе предвид целта на ЕС и Русия, изложена в общата декларация, изготвена след срещата на високо равнище в Санкт Петербург на 31 май 2003 г. за създаване на общо икономическо пространство, общо пространство на свобода, сигурност и правосъдие, общо пространство на сътрудничество в областта на външната сигурност и общо пространство за научни изследвания и образование, включително в културни аспекти,
–
като взе предвид своите предишни резолюции относно Русия, и по-конкретно резолюцията от 25 октомври 2006 г. относно отношенията между ЕС и Русия след убийството на руската журналистка Анна Политковская, резолюцията от 26 април 2007 г. относно Русия, резолюцията от 12 ноември 2007 г. относно срещата на високо равнище между ЕС и Русия в Мафра, и резолюцията от 13 декември 2006 г. относно срещата на високо равнище между ЕС и Русия в Хелзинки на 24 ноември 2006 г.,
–
като взе предвид член 115, параграф 5 от своя правилник,
А.
като има предвид, че засиленото сътрудничество и добросъседските отношения между ЕС и Русия са от ключово значение за стабилността, сигурността и просперитета на цяла Европа; като има предвид, че сключването на Споразумение за стратегическо партньорство между ЕС и Руската федерация продължава да бъде от изключително значение за по-нататъшното развитие и засилване на сътрудничеството между двете партньорски страни, особено по отношение на въпросите, свързани със сътрудничеството в областта на политиката, сигурността, икономиката и енергетиката, но също така и по отношение на зачитането на принципа на правовата държава, демократичните принципи и процедури и основните права на човека;
Б.
като има предвид, че наред с членството си в Организацията на обединените нации Руската федерация е пълноправен член на Съвета на Европа и на Организацията за сигурност и сътрудничество в Европа, с което се е ангажирала да спазва принципите на демокрацията и демократичните избори, както и да зачита свободата на словото и събранията, утвърдени от тези организации; като има предвид, че тези принципи и ценности са също така основата за стратегическото партньорство между ЕС и Русия;
В.
като има предвид, че Организацията за сигурност и сътрудничество в Европа в качеството си на пазител на международните стандарти за провеждане на избори (СДИПЧ) се наложи да анулира заплануваната си мисия за наблюдение на избори поради строгите ограничения, налагани на нейните наблюдатели от руското правителство;
Г.
като има предвид, че ръководителят на наблюдателите на Парламентарната асамблея на Съвета на Европа заяви, че положението с равния достъп на кандидатите до медиите не се е подобрило, с което честността на изборите е под въпрос;
Д.
като има предвид, че кандидатурата на Михаил Касянов, бивш министър-председател и настоящ лидер на Руския народнодемократически съюз, беше регистрирана на 14 декември 2007 г., но впоследствие беше отхвърлена от Централната избирателна комисия под предлог, че твърде много от двата милиона подписа, събрани в негова подкрепа, са фалшифицирани; като има предвид, че Касянов обжалва решението пред Върховния съд, който отхвърли обжалването на 6 февруари 2008 г.;
Е.
като има предвид, че според свидетелства на водещи опозиционни сили, с наближаването на парламентарните и президентските избори руските органи на властта увеличават натиска върху опозиционните групи и неправителствените организации да се въздържат от всякакви дейности, насочени срещу президента и правителството, и пречат на медиите да отразяват подобни дейности;
Ж.
като има предвид, че демокрацията в Русия е отслабена, по-специално вследствие на поставянето на основните телевизионни канали и повечето радиостанции под правителствен контрол, разпростирането на автоцензурата сред печатните медии, новите ограничения на правото за организиране на обществени демонстрации и влошения климат за НПО;
З.
като има предвид, че на 3 март 2008 г. коалицията от опозиционни партии „Другата Русия” организира „Марш на несъгласните” в знак на протест срещу президентските избори в Русия предната неделя; като има предвид, че общинските органи отказаха разрешение за провеждането на протеста под предлог, че прокремълската група „Млада Русия” вече е запланувала събирания на всяка голяма възлова точка в столицата; като има предвид, че „Другата Русия” реши да продължи с провеждането на марша и заяви, че ще обжалва решението на общината;
И.
като има предвид, че няколко демонстранти от опозицията бяха арестувани, когато полицейски части за борба с безредиците влязоха с каски и щитове в сблъсък със събранието на Тургеневския площад в центъра на Москва; като има предвид, че Никита Белих, лидер на Съюза на десните сили, беше сред задържаните; като има предвид, че лидерът на партия „Яблоко” в Санкт Петербург, Максим Резник, беше също задържан на 3 март,
1.
осъжда несъразмерното използване на сила от страна на полицията и частите за борба с безредиците спрямо демонстрантите на 3 март 2008 г. в Москва, и призовава органите на властта да разследват инцидентите и да изправят виновните за тях пред правосъдието;
2.
призовава руските органи на властта да освободят всички задържани активисти опозиционери и да се въздържат от съдебни производства срещу опозицията, ръководени от политически подбуди;
3.
изразява съжаление по-конкретно относно факта, че надпреварата за президентските избори премина под знака на неравностойното третиране на опозиционните кандидати; изразява съжаление и за това, че неотдавнашните избори не успяха да се превърнат в средство за укрепване на демокрацията и правовата държава в Русия;
4.
изразява съжаление, че руските органи на властта счетоха заплануваната мисия на ОССЕ/СДИПЧ за наблюдение на изборите за намеса във вътрешните работи; изразява твърдата си подкрепа за значителната дейност на тези мисии и напомня на Русия ангажиментите и отговорностите, които е поела като член на ОССЕ и на Съвета на Европа, в т.ч. за правото на сдружение и правото на провеждане на мирни демонстрации;
5.
приветства декларирания ангажимент на новоизбрания руски президент да гарантира правовата държава и демокрацията, и изразява надеждата, че г-н Медведев ще определи задълбочаването на отношенията с Европейския съюз за приоритет;
6.
призовава новоизбрания руски президент да преразгледа отношението към лишените от свобода обществени фигури (сред които Михаил Ходорковски и Платон Лебедев), чието лишаване от свобода е окачествявано от повечето наблюдатели като политически мотивирано; подчертава, че това би засилило доверието към руските органи на властта и би спомогнало за още по-близко сътрудничество между Руската федерация и Европейския съюз;
7.
приканва новите руски президент и правителство да създадат заедно с Европейския съюз необходимите предпоставки за бързо започване на преговорите по ново споразумение за партньорство и сътрудничество между ЕС и Русия; още веднъж подчертава в тази връзка, че правовата държава, демокрацията и правата на човека трябва да бъдат важна част от всяко бъдещо споразумение с Руската федерация;
8.
възлага на своя председател да предаде настоящата резолюция на Съвета, Комисията, правителствата и парламентите на държавите-членки и на Руската федерация, както и на президента на Руската федерация, на Съвета на Европа и на Организацията за сигурност и сътрудничество в Европа.
