Чисти европейски морски води до 2020 г.
Околна среда
2007-12-11 - 18:00
Държавите-членки ще трябва да вземат необходимите мерки за добро състояние на морските води до 2020 г., след като днес депутатите потвърдиха с вота си в пленарна зала споразумението по Рамковата директива за морска стратегия, договорено между делегациите на Парламента и Съвета. Ще трябва да се създадат морски стратегии за защита и опазване на морската среда, предотвратяване на влошаването й, както и възстановяване на морските екосистеми.
Морските води под суверенитета и юрисдикцията на държавите-членки на Европейския съюз включват води в Средиземно море, Балтийско море, Черно море и Североизточния Атлантически океан, включително водите около Азорските острови, Мадейра и Канарските острови.
Директивата е първото европейско законодателство, което включва цялостна интегрирана политика за опазването на морските води. Основната цел на предложената директива, която се подготвя като екологичeн стълб на бъдещата морска политика на ЕС, е да установи рамка за защита и опазване на морската среда, предотвратяване на влошаването й, и където е практически осъществимо, възстановяване на тази среда в области, където тя е изложена на отрицателно въздействие.
Компромисното споразумение гласи, че държавите-членки са задължени да предприемат необходимите мерки да постигнат или да запазят добро състояние на околната среда в морските води до 2020 г.
Директивата определя морски региони и подрегиони. Всяка държава-членка ще трябва да разработи морска стратегия за своите морски води за всеки морски регион или подрегион. Най-късно до 2015 г. трябва да се създаде програма от мерки с цел постигане или запазване на добро състояние на околната среда в морските води, която трябва да влезе в сила най-късно до 2016 г. Държавите-членки, които споделят един морски регион или подрегион ще трябва да си сътрудничат, за да гарантират, че различните елементи на стратегиите се допълват и са координирани.
20071210IPR14643
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
