ВЪПРОС С ИСКАНЕ ЗА ПИСМЕН ОТГОВОР E-5144/08
зададен от Маруся Иванова Любчева (PSE)
на Комисията
(25 септември 2008 г.)
Относно: Закрила на детето и родителски права: казусът „Ели Спасова и Willem Brouwer“
През м. юли 2006 г. в Грьонинген (Нидерландия), след като семейството на Румяна Спасова (българска гражданка, майка на Ели и Willem) и Pieter Brouwer (холандски гражданин, баща на Willem Brouwer) е поставено под наблюдение от социален работник на служба „Закрила на детето“ на Грьонинген ( Bureau Jeugdzorg Groningen) , децата Ели Попова и Willem Brouwer са отнети от родителите им и настанени в приемно семейство. През м. юни 2007 г. децата са разделени едно от друго и са настанени в две отделни приемни семейства. Девет месеца по-късно Ели е взета от училище и е настанена в неизвестна институция, независимо от много тежкото ѝ здравословно състояние ( Thalassemia major ).
След приключване на съдебните процедури е предоставено разрешение за срещи между родителите и децата единствено за периода между април 2007 г. юни 2007 г., когато майката вижда децата за последен път, като на нея и дъщеря ѝ е забранено да общуват на родния си език. От този момент нататък от страна на властите не е предоставяно разрешение за срещи между родителите и децата, като към момента няма информация относно тяхното състояние и местонахождение.
През м. ноември 2007 г. служба „Закрила на детето“ на Грьонинген получава официална молба от Любов Джунгурова, сестра на Румяна Спасова, тя и семейството ѝ да бъдат определени за приемно семейство на децата, която е придружена от официална оценка на Българската държавна агенция за закрила на детето, свидетелстваща за това, че семейството на г-жа Джунгурова е в състояние да изпълнява ролята на приемно семейство на двете деца. Оценката е последвана от редица въпроси, адресирани към службата в Грьонинген.
В края на 2007 г. съдът на Грьонинген отхвърля молбата на Любов Джунгурова. До момента Българската държавна агенция за закрила на детето не е получила отговор на поставените въпроси от страна на служба „Закрила на детето“ на Грьонинген. През м. юни 2008 г. в писмо на службата за закрила на детето се оповестява началото на процедура за отнемане на родителските права на Румяна Спасова и Willem Brouwer.
По какъв начин Комисията оценява отказа на холандската институция за защита на децата да предостави на родителите информация относно местонахождението на децата, както и относно физическото и психологическото им състояние в рамките на своето съобщение, озаглавено „Към стратегия на ЕС за правата и на детето ((COM(2006)0367)“, както и, в тази връзка, какви действия възнамерява да предприеме Комисията, за да гарантира защитата на правата на децата — правото да им бъде предоставена адекватна семейна среда и правото на комуникация с техните родители и със съответните органи за закрила на детето в България?