18.10.2010 B7-0575/2010 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Украйна
Rebecca Harms
,
Werner Schulz
от името на групата Verts/ALE
PE450.392v01-00 B7‑0575/2010 Резолюция на Европейския парламент относно положението в Украйна
Европейският парламент,
– като взе предвид своите предишни резолюции относно Украйна, и по-специално своята резолюция от 25 февруари 2010 г.,
– като взе предвид изявлението и препоръките от четиринайсетото заседание на парламентарния комитет за сътрудничество ЕС-Украйна, състояло се на 22 и 23 март 2010 г. в Брюксел,
– като взе предвид съвместната декларация от срещата на високо равнище, посветена на Източното партньорство, проведена в Прага на 7 май 2009 г.,
– като взе предвид Програмата за асоцииране ЕС–Украйна, която беше приета от Съвета за сътрудничество между ЕС и Украйна през юни 2009 г. и замества Плана за действие ЕС–Украйна,
– като взе предвид Регламент (ЕО) № 1638/2006 на Европейския парламент и на Съвета от 24 октомври 2006 г. за определяне на общи разпоредби относно установяване на Европейски инструмент за съседство и партньорство,
– като взе предвид Националната индикативна програма за 2011-2013 г. за Украйна,
– като взе предвид член 110, параграф 2 от своя правилник,
A. като има предвид, че европейските стремежи на Украйна са в пълна степен отразени в Програмата за асоцииране, целяща улесняване на изпълнението на споразумението за асоцииране между ЕС и Украйна, по което се водят преговори понастоящем; като има предвид, че това ново споразумение предоставя рамката за по-задълбочени и по-близки отношения и подготвя по-нататъшното интегриране на Украйна към общите политики на ЕС и засилването на политическото сътрудничество,
Б. като има предвид, че отношенията между ЕС и Украйна отбелязват значителен напредък през последните няколко години като цяло, и в частност в областта на външната политика и политиката за сигурност, както и по търговски, финансови и икономически въпроси; като има предвид, че е необходим по-нататъшен напредък в областта на енергетиката и околната среда,
В. като има предвид, че за да бъде успешно и да допринесе за мирното развитие, стабилността и просперитета на всички източни съседи, Източното партньорство трябва да се основава на практични и надеждни проекти; като има предвид, че Украйна играе изключително важна и стратегическа роля в това отношение,
Г. като има предвид, че решението на Конституционния съд на Украйна от 1 октомври 2010 г. отвени измененията на конституцията, приети през 2004 г., които ограничаваха президентските правомощия в полза на Парламента и правителството; като има предвид, че демократичните реформи трябва да бъдат консолидирани и направени необратими посредством ефективна система на взаимен контрол,
Д. като има предвид, че след президентските избори има все по-тревожни сигнали за ерозия на демокрацията и плурализма, както е видно, по-конкретно, от отношението към някои НПО и отделните жалби от журналисти за натиск от страна на техните редактори или собствениците на медии да отразяват или не определени събития, както и от засилената и политически мотивирана дейност на Украинската служба за сигурност и злоупотребата с административни и съдебни ресурси за политически цели,
Е. като има предвид, че Украйна подписа с Руската федерация ново споразумение относно Черноморския флот, с което се удължава с 25 години, с възможност за допълнителни пет години, руското ползване на военноморските съоръжения в Севастопол, в замяна на по-ниски цени на газа и ново споразумение за демаркация на сухопътните граници в замяна на демаркация на морските граници, според което Руската федерация получава пълен (а не двустранен) контрол върху канала Керч-Еникалски,
Ж. като има предвид, че изборният процес, водещ към общинските избори на 31 октомври 2010 г., е деликатна и важна стъпка, при която страната ще може да изпита силата и стабилността на своите демократични институции,
1. подчертава важността на укрепването на европейската перспектива за Украйна и очаква украинските държавни органи да покажат необходимата решимост да потвърдят европейския си избор и да продължат по пътя на реформите в съответствие със стремежите на страната;
2. приветства в тази връзка продължаването на политическия диалог между Украйна и ЕС на най-високо равнище и активното сътрудничество в редица сектори;
3. подчертава, че сътрудничеството с Европейската комисия за демокрация чрез право (Венецианската комисия) е изключително важно за гарантиране на това пакетите за законодателни реформи, които се разискват в момента, да се разработват при пълно съответствие с европейските стандарти и ценности; призовава украинските държавни органи да се допитат до Венецианската комисия за становище относно окончателните текстове на проектозаконите;
4. съжалява, че изборните правила продължават да бъдат непрекъснат повод за дискусии и посочва, че ОССЕ/СДИПЧ разглеждат съществуващия закон за изборите, изменен през август 2009 г., като стъпка назад в сравнение с предишния, тъй като води до неясна и непълна правна рамка; насърчава в тази връзка украинските държавни органи да преразгледат и допълнят избирателния закон, като направят всичко по силите си, за да включат в този процес всички политически сили;
5. изразява надежда, че резултатът от тези избори ще доведе до по-дълбок политически ангажимент за засилване на политическия диалог и за провеждане на така необходимите конституционни и политически реформи в Украйна, за да се обезпечи стабилно и работещо управление на страната; в частност, обръща внимание на необходимостта от приемане на закони, насочени към увеличаване на прозрачността на политическата система, по-специално по отношение на връзките между предприемаческата дейност и политиката, както и към разглеждане на въпроса за конфликта на интереси;
6. приветства приемането на закона относно функционирането на пазара на газ, както и стъпките на Украйна за финализиране на процеса на присъединяване към Енергийната общност и прилагането на необходимите реформи за модернизирането на газовия сектор в Украйна; очаква Комисията да предостави допълнителната помощ за пълната модернизация на енергийния сектор в Украйна; подчертава ключовата роля на Украйна за доставките на енергия за ЕС;
7. изразява загриженост във връзка със случаите на насилие и сплашване на журналисти като например малтретирането на Артьом Форманюк и изчезването на репортера на в. Novy Styl Васил Климентиев на 11 август 2010 г.; призовава украинските държавни органи да предприемат всички необходими мерки за опазване на свободата и плурализма в Украйна и да се въздържат от всякакви опити за контролиране, пряко или косвено, на съдържанието на репортажите в националните медии, както и да направят всичко по силите си, за да се хвърли светлина по случая Васил Климентиев; призовава украинското правителство да приведе законодателството относно свободата на медиите в съответствие със стандартите на ОССЕ;
8. изразява своята загриженост относно засилващия се климат на сплашване и нарушаване на принципите на гражданското общество, и по-специално опитите за упражняване на контрол от Украинската служба за сигурност върху западни НПО и чужди фондации, както и върху украински студенти, университетски преподаватели и бизнесмени;
9. изразява своята загриженост относно насилственото прекратяване на проведените през май и юни мирни демонстрации срещу предполагаемото незаконно строителство на път през парка „Горки” в Харков при подготовката на Европейското първенство по футбол през 2012 г., като при тези действия от силите за сигурност и други органи за правоприлагане беше упражнено насилие и бяха арестувани активисти;
10. приветства активната подкрепа на Украйна за Източното партньорство и Парламентарната асамблея Евронест, както и ангажимента й да увеличи усилията си, за да гарантира повече демокрация, принципа на правовата държава и зачитане на правата на човека и основните свободи, както и ангажимента й за пазарна икономика, устойчиво развитие и добро управление в тази връзка;
11. призовава настоятелно Съвета и Комисията да изпълнят дадените от ЕС обещания и да отвърнат на очакванията на украинския народ, който все повече очаква от ЕС да предостави по-конкретни възможности за по-нататъшна политическа, икономическа и социална интеграция в европейските структури и политики, и следователно насърчава Комисията да продължи и ускори темпа на преговорите по новото споразумение за асоцииране, което трябва да помогне на Украйна в нейното постепенно сближаване с ЕС на основата на съвместна отговорност и участие на двете страни;
12. подчертава важността на продължаващия структуриран визов диалог между ЕС и Украйна с оглед на установяването на безвизов режим и подчертава в тази връзка необходимостта да се набележи пътна карта за Украйна за безвизово пътуване, съгласно с призива, изказан в съобщението за Източното партньорство;
13. възлага на своя председател да предаде настоящата резолюция на Съвета и на Комисията, както и на правителството и парламента на Украйна.
