4.10.2007
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларация на Комисията
съгласно член 103, параграф 2 от правилника
José Ignacio Salafranca Sánchez-Neyra, João de Deus Pinheiro, Edward McMillan-Scott и Jana Hybášková, от името на група PPE-DE Pasqualina Napoletano, Thijs Berman и Véronique De Keyser, от името на група PSE Annemie Neyts-Uyttebroeck, Thierry Cornillet и Elizabeth Lynne, от името на група ALDE Marek Aleksander Czarnecki, Adam Bielan, Hanna Foltyn-Kubicka и Roberta Angelilli, от името на група UEN Margrete Auken, Hélène Flautre, Caroline Lucas, David Hammerstein, Johannes Voggenhuber и Daniel Cohn-Bendit, от името на група Verts/ALE Luisa Morgantini, от името на група GUE/NGL
относно хуманитарното положение в Ивицата Газа
Резолюция на Европейския парламент за хуманитарното положение в Ивицата Газа
Европейският парламент ,
–
като взе предвид своите предходни резолюции относно Близкия изток, и по-специално резолюциите от 2 февруари 2006 г. относно резултатите от палестинските избори и положението в Източен Йерусалим, от 1 юни 2006 г. относно хуманитарната криза в палестинските територии и ролята на ЕС, от 7 септември 2006 г. относно положението в Близкия изток, от 16 ноември 2006 г. относно положението в Ивицата Газа, от 21 юни 2007 г. относно относно финансови и технически мерки (MEDA), които съпътстват реформата на икономическите и социалните структури в рамките на евросредиземноморското партньорство и финансовата подкрепа, оказана на Палестина: оценка, прилагане и контрол, и тази от 12 юли 2007 г. относно Близкия Изток,
–
– като взе предвид резолюции № 242 (1967) и 1967 (1973)на Съвета за сигурност на ООН,
–
като взе предвид становището на Близкоизточната четворка от 23 септември 2007 г.,
–
като взе предвид заключенията на Съвета по външни отношения на 23 юли 2007 г.,
–
като взе предвид становището на Върховния комисар на ООН по правата на човека от 21 септември 2007 г. по въпросите, свързани с Близкия Изток,
–
като взе предвид член 103, параграф 2 от своя правилник,
А.
като има предвид, че след блокадата, попречила на придвижването на хора и стоки, масираното унищожение на обществени инфраструктури и частни домове, дезорганизирането на дейността на болниците, клиниките и училищата, частичното лишаване от достъп до питейна вода, храна и електричество и унищожаването на земеделски земи, хуманитарната криза в Ивицата Газа е достигнала катастрофални измерения,
Б.
като има предвид, че контролно-пропускателните пунктове в Карни и Рафах са затворени от няколко месеца, че блокадата на движението на хора и стоки допълнително е парализирала икономиката и значително е допринесла за увеличаването на безработицата в Ивицата Газа,
В.
като има предвид, че водоснабдяването и канализационната система са в критично състояние и че тази ситуация може да доведе до недостиг на вода и до вероятно изливане на канални нечистотии и до нови кризи от хуманитарно или екологично естество,
Г.
като има предвид, че системата на здравеопазването е подложена на значителен натиск и че голяма част от населението не получава необходимите лекарства и лечение,
Д.
като има предвид, че образователната система е изправено пред сериозни проблеми, дължащи се на липсата на необходимите средства за доброто й функциониране и че това води до сериозно занижаване на качеството на образованието; като има предвид, че това положение ще доведе до сериозни последици по отношение на бъдещето на младото поколение в Палестина, което обитава Ивицата Газа,
Е.
като има предвид, че Европейският съюз е предоставил значителна финансова помощ на палестинците през последните години; като има предвид, че временният международен механизъм (ВММ) и финансирането на проекти от страна на ЕС значително са допринесли за избягването на хуманитарна криза в Ивицата Газа и Западния бряг от 2006 година насам,
Ж.
като има предвид, че блокадата над движението на хора и стоки и несигурността във вътрешността са значителна пречка за провеждането на операциите на Хуманитарната служба към Европейската общност (ECHO), агенциите на ООН, Червения кръст и Червения полумесец, както и на други хуманитарни организации, предоставящи помощ на хората, обитаващи Ивицата Газа; като има предвид, че Комисията, програмата на ООН за развитие, Агенцията на ООН за подпомагане и работа (UNRWA) и Световната банка са замразили временно няколко инфраструктурни проекти поради невъзможността за внасяне на суровини; като има предвид, че тези хуманитарни служби, агенции и организации продължават своята дейност независимо от всички налични пречки; подчертава необходимостта от изпълняване на поетите от ЕС и неговите държави-членки финансови ангажименти, свързани с тези дейности;
З.
като има предвид, че в своята декларация от 23 септември 2007 г. Близкоизточната четворка изрази дълбоката си загриженост във връзка с условията в Ивицата Газа, постигна съгласие по отношение на важността на непрестанната и невъзпрепятствана неотложна и хуманитарна помощ и призова за предоставяне на основни услуги без прекъсване,
И.
като има предвид, че подобряването на условията на живот на палестинците, живеещи в Ивицата Газа и на Западния бряг, заедно с възобновяването на мирния процес и създаването на функциониращи палестински институции, представлява основна част от усилията, насочени към постигането на справедлив и дълготраен мир между израелци и палестинци,
1.
изразява дълбоката си загриженост относно хуманитарната криза в Ивицата Газа и евентуалните й тежки последствия; подчертава, че в региона трябва напълно да се спазват правата на човека и международното право, регулиращо хуманитарната дейност; повтаря своя призив към всички страни да се откажат от насилието;
2.
призовава Израел да изпълнява своите международни задължения в съответствие с Женевските конвенции за гарантиране доставянето на хуманитарна помощ, предоставянето на хуманитарно съдействие и основни услуги като снабдяването на Ивицата Газа с електроенергия и горива; призовава за вдигане на блокадата на Ивицата Газа; приканва Израел да гарантира придвижването на хора и стоки в Рафах, съгласно Споразумението за придвижване и достъп и Мисията на ЕС за гранична помощ, както и превозването на стоки в Карни; призовава Съвета, Върховния представител за общата външна политика и политика на сигурност и Комисията да посрещнат пълната си отговорност по отношение на изпълнението на това споразумение; призовава Израел да гарантира потока от финансови активи към Ивицата Газа, който бе преустановен след 25 септември 2007 г., като счита, че липсата на достъп до финансови активи оказва сериозно въздействие върху стопанския, обществен и ежедневен живот на палестинския народ;
3.
приканва Палестинската автономна власт и "Хамас" да улеснят, въпреки политическата безизходица, функционирането на публичните институции, предоставящи основни услуги, и дейността на международните хуманитарни служби, агенции и организации, които се опитват да подобрят условията на живот на всички палестинци, живеещи в региона;
4.
призовава Съвета и Комисията да продължат да гарантират, съвместно с международната общност, основната хуманитарна помощ за населението на Палестина, обръщайки специално внимание на специфичните нужди на неговите особено уязвими групи; настоятелно приканва Съвета и Комисията да гарантират, в съответствие със споразуменията за асоцииране, сключени с Израел и Палестинската автономна власт, че международното право в областта на хуманитарната дейност и правата на човека се спазват напълно в региона, включително от страна на недържавни организации, с цел запазване на необходимото хуманитарно пространство;
5.
изразява своето желание усилията за свикване на международна мирна конференция да допринесат за постигането на справедлив и дълготраен мир между израелци и палестинци, въз основа на съответните резолюции на Съвета за сигурност на ООН, за правото на Израел да живее в границите на безопасна и призната територия и за правото на палестинците да имат жизнеспособна държава;
6.
възлага на своя председател да предаде настоящата резолюция на Съвета, Комисията, Върховния представител за ОВППС, правителствата и парламентите на държавите-членки, генералния секретар на ООН, пратеника на Четворката в Близкия изток, председателстващия Евро-средиземноморската парламентарна асамблея, председателя на Палестинската автономна власт, Палестинския законодателен съвет, правителството и парламента (Кнесет) на Израел, както и на правителството и парламента на Египет.
