17.3.2010 B7-0224/2010 ПРЕДЛОЖЕНИЕ ЗА РЕЗОЛЮЦИЯ внесено вследствие на въпроси с искане за устен отговор B7‑0013/2010 , B7‑0014/2010 , B‑0202/2010 и B7‑0203/2010
съгласно член 115, параграф 5 от Правилника за дейността
относно втората европейска среща на най-високо равнище за ромите
Heidi Hautala
,
Raül Romeva i Rueda
,
Hélène Flautre
,
Franziska Katharina Brantner
,
Jean Lambert
,
Barbara Lochbihler
,
Ulrike Lunacek
,
Nicole Kiil-Nielsen
,
Catherine Greze
,
Marije Cornelissen
,
Bart Staes
от името на групата Verts/ALE
PE439.723v01-00 B7‑0224/2010 Резолюция на Европейския парламент относно втората европейска среща на най-високо равнище за ромите
Европейският парламент ,
– като взе предвид Хартата на основните права на Европейския съюз,
– като взе предвид член 8 от Договора за функционирането на Европейския съюз (ДФЕС), който ангажира държавите-членки с осигуряването на равни възможности за всички граждани,
– като взе предвид член 19 от ДФЕС, който позволява на Европейската общност „да приема необходимите мерки за борба с дискриминацията, основана на различията в расата или етническия произход“,
– като взе предвид Директива 2000/43/ЕО на Съвета от 29 юни 2000 година относно прилагане на принципа на равно третиране на лица без разлика на расата или етническия произход ОВ L 180, 19.7.2000 г., стр. 22.
,
– като взе предвид Рамково решение 2008/913/ПВР на Съвета от 28 ноември 2008 година относно борбата с определени форми и прояви на расизъм и ксенофобия посредством наказателното право ОВ L 328, 6.12.2008, стр. 55.
,
– като взе предвид член 4 от Рамковата конвенция на Съвета на Европа за защита на националните малцинства и европейската Конвенция за защита на правата на човека и основните свободи,
– като взе предвид параграф 3 от Препоръка 1557/2002 на Парламентарната асамблея на Съвета на Европа, в която се обръща внимание на широко разпространената дискриминация срещу роми и необходимостта от засилване на системата за мониторинг на дискриминацията срещу тях,
– като взе предвид Програмата от Стокхолм, приета през декември 2009 г.,
– като взе предвид своите резолюции от 11 март 2009 г. относно социалното положение на ромите и подобряването на техния достъп до пазара на труда в ЕС Приети текстове, P6_TA(2009)0117 .
и от 27 януари 2005 г. относно Холокоста, антисемитизма и расизма Приети текстове, P6_TA(2005)0018 .
,
– като взе предвид доклада на Томас Хамарберг, комисар по правата на човека на Съвета на Европа, в който европейските правителства се призовават да избягват насилствени връщания на представители на малцинства като роми, ашкали и египтяни (RAE) в Косово,
– като взе предвид въпросите от 12 февруари 2010 г. ( O-0017/2010 – B7 0013/2010, O 0018/2010 – B7 0014/2010) и 24 февруари 2010 г. ( O-0028/2010 – B7 0202/2010, O 0029 – B7-0203/2010 ) до Съвета и Комисията относно втората европейска среща на най-високо равнище за ромите,
– като взе предвид член 115, параграф 5 и член 110, параграф 2 от своя правилник,
A. като има предвид, че втората европейска среща на най-високо равнище за ромите, която ще се проведе в Кордоба на 8 април 2010 г., т.е. на Международния ден на ромите, е възможност да се направи преглед на постиженията и да се определят нови предизвикателства,
Б. като има предвид, че между 12 и 15 милиона роми, живеещи в Европа, от които между 7 и 9 милиона живеещи в Европейския съюз, са подложени на расова дискриминация и много от тях са обект на различни форми на дискриминация, основана на пол, възраст, сексуална ориентация и увреждания,
В. като има предвид, че Белгия и Франция вече подписаха споразумение за реадмисия с Косово и предстои да бъдат подписани споразумения с Германия, Норвегия и Швейцария,
Г. като има предвид, че Косово остава несигурно място за всички етнически групи от не-албански произход, по-специално роми, и като има предвид, че нападенията на етническа основа в тази страна продължават, без да бъдат отразявани; като има предвид, че някои държави-членки извършиха принудителни връщания на бежанци – много от които от ромски произход – в Косово въпреки факта, че условията за връщания от такъв характер не са гарантирани, тъй като ромите са заплашени от липса на дом и от дискриминация в области като образование, социална закрила и заетост,
Д. като има предвид, че само в Германия над 10 000 роми са засегнати от тези споразумения и вече се извършват насилствени връщания,
Е. като има предвид, че директивата на ЕО, насочена към борба срещу дискриминацията, основана на етнически или расов произход (Директива 2000/43/ЕО на Съвета) не е транспонирана по съответния начин или приложена изцяло от всички държави-членки, въпреки че представлява важен елемент от стратегиите за насърчаване на интеграцията на общности, които често са обект на дискриминация,
Ж. като има предвид, че антициганските настроения все още са широко разпространени, като ромите редовно са обект на расистки нападки, изказвания, внушаващи омраза, враждебно отношение от страна на медиите, физически нападения от екстремистки групи, незаконни изселвания и полицейски тормоз, и като цяло не се зачитат техните права като граждани,
З. като има предвид, че според наскоро публикуван доклад на Агенцията на ЕС за основните права (FRA) ромите са жертва на различни форми на дискриминация, както и на престъпления на расова основа и маргинализация, че не са информирани за своите права и много често не съобщават на полицията за случаите, в които са били обект на лично преследване, защото нямат доверие в нея,
И. като има предвид, че ромите продължават да бъдат недостатъчно добре представени в правителствените структури и публичната администрация в държавите-членки и страните кандидатки, в които те са значителен процент от населението,
Й. като има предвид, че дискриминацията срещу ромите продължава, по-специално в областта на здравеопазването, и като има предвид, че все още има случаи на сегрегация в родилни домове и стерилизация на жени от ромски произход без тяхното съгласие,
К. като има предвид, че жените от ромски произход са жертви на определени форми на потисничество като домашно насилие, нежелана и ранна бременност,
Л. като има предвид, че неотговарящите на стандартите и санитарните изисквания условия на живот и признаците за образуване на гета са широко разпространени,
М. като има предвид, че в няколко държави-членки и страни кандидатки все още има расово сегрегирани училищни системи, в резултат на което на децата от ромски произход в най-добрия случай се предоставя курс на обучение с по-ниско качество, а в най-лошия случай те биват изпращани в заведения, предназначени за лица с умствени увреждания,
Н. като има предвид, че в някои държави-членки и страни кандидатки отразяването в печата и другите видове медии на въпросите, свързани с ромските малцинства, продължава да бъде дискриминационно, което допринася за често изразяваните негативни стереотипни мнения за ромите,
О. като има предвид, че въпреки отличната работа на Агенцията на ЕС за основните права има недостиг на изчерпателни статистически данни за нарушения на правата на човека и малтретиране на ромите на расова основа в държавите-членки и страните кандидатки, отчасти поради факта, че ромите нямат желание да съобщават за такива случаи на никоя организация,
П. като има предвид, че европейските структурни и предприсъединителни фондове предоставят значителни възможности за насърчаване на приобщаването на ромите; като има предвид, че въпреки това изглежда, че техният ефект върху социално-икономическото положение на ромите до момента е ограничен,
1. припомня необходимостта от подчертаване на въпроса за борбата с фобията, свързана с ромите, и антициганските настроения в цяла Европа;
2. приветства втората европейска среща на най-високо равнище за ромите, чийто домакин ще бъде испанското председателство, на 8 април 2010 г. в Кордоба, и счита, че тя представлява възможност за преглед на постиженията и определяне на по-нататъшните предизвикателства;
3. призовава държавите-членки и страните кандидатки да предприемат мерки за осигуряване на равен достъп до здравеопазване за всички, да сложат край на разделението на ромите в родилните отделения, както и на практиката да се стерилизират ромски жени;
4. призовава държавите-членки и страните кандидатки систематично да вземат под внимание измерението, свързано с равенството между половете, по отношение на ромския въпрос, предимно като провеждат проучвания и създават конкретни политики в подкрепа на ромските жени във връзка с въпроси като домашните проблеми, бременността и образованието;
5. призовава държавите-членки и страните кандидатки, в които ромските деца се държат в училища за деца с умствени увреждания или се поставят в класни стаи, различни от тези на техните съученици, да продължат с програмите за премахване на разделението, като по този начин осигурят свободен достъп до качествено образование за ромските деца и предотвратят надигането на антиромски настроения сред учениците;
6. призовава държавите-членки и страните кандидатки да създадат стратегия за подобряване на събирането, анализирането и публикуването на статистически данни за нарушения на правата на човека и малтретиране на роми на расова основа;
7. настоятелно призовава държавите-членки да прилагат изцяло директивата на ЕО за борба с дискриминацията на основание етнически или расов произход (Директива 2000/43/EО на Съвета), като призовава настоятелно всички държави-членки да създадат без забавяне независим орган по въпросите на равенството, който би могъл да изиграе изключително важна роля в контрола над прилагането на тази директива;
8. призовава Съвета да се заеме както с явната, така и с прикритата дискриминация, с която ромите трябва да се справят, включително предизвикващите тревога форми на насилие на расова основа, изказванията, внушаващи омраза, враждебно настроените медии, разделението по отношение на жилищните въпроси и образованието, както и принудителното напускане на дома, а също така и по-малко видимата дискриминация – под формата на неравен достъп до обществени услуги и социални помощи; припомня нуждата от спешни действия в съответствие с рамковото решение относно борбата с расизма и ксенофобията;
9. настоятелно призовава Комисията, държавите-членки и страните кандидатки да работят съвместно, за да се фокусира вниманието конкретно върху ромите в националните планове за развитие (НПР), с цел борба със социалната изолация и поощряване на програми за учене през целия живот;
10. настоятелно призовава Комисията да постави началото на всеобхватна стратегия за приобщаване на ромите, която да включи приоритетите в многогодишната финансова рамка и да обърне внимание, наред с другото, на заетостта, жилищното настаняване, здравеопазването, социалните услуги и образованието; счита, че цел на тази всеобхватната стратегия следва да бъде и повишаването на осведомеността сред ромите относно техните права, като се осигури среда, в която те да се чувстват уверени, и се обърне внимание на положението им, що се отнася до техните преживявания, свързани с престъпна виктимизация на расова основа и тормоз;
11. изисква от Комисията да изведе подходящи заключения от извършваните в момента оценки на структурните и предприсъединителните фондове и да вземе необходимите мерки, за да се гарантира, че прегледите на оперативните програми и процедурите за отпускане на средства отразяват приоритетното значение, отдадено на насърчаването на приобщаването на ромите, както и че при подобни прегледи се вземат изцяло под внимание общите основни принципи за приобщаването на ромите;
12. изисква от Комисията да предложи законодателни/регулаторни инструменти за насърчаване (на базата на обвързване с условия) на равните възможности за ромите в рамките на европейските фондове; в частност призовава държавите-членки, имайки предвид ниския процент на усвояване на финансирането от структурните и предприсъединителните фондове в някои държави-членки и (потенциални) страни кандидатки, да работят съвместно с Комисията, за да се поощрят местните органи да се възползват по по-добър начин от възможностите за структурно финансиране с цел насърчаване на приобщаването на ромите;
13. настоятелно призовава Комисията да започне да приема препоръките, опита и познанията на ромските НПО, по-специално Европейската платформа по ромските въпроси;
14. призовава страните в региона на Балканите да полагат по-големи усилия за подобряване положението на етническите малцинства, и по-специално на ромите; подчертава, че ромите често са жертви на дискриминация, като по-специално следва да се увеличи в много голяма степен тяхното участие в процесите на вземане на решения, в пазара на труда и в общоприетите образователни системи; във връзка с това отбелязва двустранно договорените споразумения за реадмисия, сключени между страните от Западните Балкани и държавите-членки, и призовава заинтересованите държави да засилят своите усилия с цел създаване на подходящи социални условия, инфраструктура и достъп до обществени услуги с оглед гарантиране на основните права на ромите и улесняване на повторната им интеграция след доброволното им завръщане; призовава страните от Западните Балкани и държавите-членки да наблюдават отблизо повторната интеграция на репатрираните роми и да докладват всяка година на Комисията за постигнатия напредък, за да се улеснят оценяването на политиките за реинтеграция и обменът на най-добри практики;
15. приветства усилията на органите на бивша югославска република Македония да намерят решения за проблемите на малцинствата, и по-специално за трудното положение на ромите; в това отношение призовава всички общини да подпишат меморандума за сътрудничество при изпълнението на дейностите, свързани с приобщаването на ромите, през периода 2005-2015 г., и Стратегията за ромите с цел намиране на решения за проблемите на ромите на местно равнище, в сътрудничество с държавните институции;
16. настоятелно призовава държавите-членки на ЕС да не връщат принудително роми, ашкали и египтяни, произхождащи от държави, в които те биха могли да бъдат подложени на преследване или дискриминация, например Косово; счита, че на косовските бежанци от ромски произход следва да се предоставят гаранции за доброволно завръщане, в зависимост от неизключителното условие в тяхната страна по произход да бъдат направени значителни подобрения в сферата на жилищата, трудовата заетост и образованието; счита, че следва да им се осигури и възможност да останат в приемащата страна, в случай че пожелаят това, както и средства за интегриране в нейното общество;
17. призовава правителствата в регионите със значително ромско население да предприемат допълнителни мерки за включване на държавни служители от ромски произход на всички административни нива и нива, на които се вземат решения, в съответствие с предходните ангажименти, и да отпуснат необходимите средства за правилното и ефективно изпълнение на задълженията, свързани с такива длъжности;
18. възлага на своя председател да предаде настоящата резолюция на Съвета, Комисията и правителствата и парламентите на държавите-членки и страните кандидатки.
