Въпрос с искане за писмен отговор E-004597/2011
до Комисията
Член 117 от Правилника за дейността
Димитър Стоянов (NI) и Слави Бинев (NI)
(16 май 2011 г.)
Относно: Стратегия на ЕС за интегриране на ромите и разширяване достъпа на ромските деца до образование
С резолюция от 9 март 2011г. относно стратегията за интеграция на ромите Европейският парламент призова Комисията да инициира създаването на механизъм за борба с отсъствието на ромските деца от училище и ранното напускане на образователните институции. Липсата на образование е сред причините, поради които впоследствие ромите не могат да се включат в пазара на труда и вместо това живеят от социални помощи или престъпна дейност. В отговор на поставените от ЕП изисквания Комисията подготви Рамка на ЕС за национални стратегии за интегриране на ромите до 2020г., в която определи достъпа до образование за ключова област на интегриране. Комисията прие, че държавите-членки трябва да гарантират завършването поне на начално образование от ромските деца. Всъщност такива законови гаранции вече съществуват, а достъпът до образование е достатъчно разширен. В СОМ(2011)173 Комисията представя проблема едностранно, като не взема предвид ключови фактори за ниската образованост сред ромите. Ромските деца не са принудително изолирани и в тази връзка не са обект на сегрегация. Напротив, в училищата в България са образувани множество паралелки, в които деца от различен етнически произход се обучават заедно. В конкретния случай проблемът се свежда до нежелание от страна на ромските родители да разрешат на децата си да се образоват. Статистиката сочи, че ромите тенденциозно спират децата си от училище, като ги насочват към просия или ги насърчават да сключват бракове преди навършване на брачна възраст, което е престъпление според българското законодателство. Срещу извършителите, обаче, рядко бива възбуждано наказателно преследване в резултат от привилегировано третиране на малцинството. В тази връзка се обръщам към Вас с въпросите: 1.
Счита ли Комисията за подходящо изработването и включването в Рамката на ЕС за интеграция на ромите до 2020г. на система от санкции за ромските родители, които лишават децата си от право на образование? 2.
Счита ли Комисията, че защитата на правата на децата в цялост и тяхната полова неприкосновеност в частност трябва да се ползва с приоритет пред защитата на етническите малцинства?