A6-0305/2008
10.7.2008
ДОКЛАД
относно пълноценното използване на предимствата от цифровия дивидент в Европа: общ подход към използването на радиочестотния спектър, освободен при преминаване към цифрово радиоразпръскване
(2008/2099(INI))
Комисия по промишленост, изследвания и енергетика
Докладчик (*) :
Patrizia Toia
Докладчик по становище (*):
Cornelis Visser , комисия по култура и образование
(*) Асоциирани комисии - член 47 от правилника
PE 405.999v02-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ Error! Bookmark not defined.
ИЗЛОЖЕНИЕ НА МОТИВИТЕ................................................ Error! Bookmark not defined.
СТАНОВИЩЕ на комисията по култура и образование Error! Bookmark not defined.
СТАНОВИЩЕ на комисията по вътрешния пазар и защита на потребителите Error! Bookmark not defined.
СТАНОВИЩЕ на комисията по икономически и парични въпроси Error! Bookmark not defined.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ Error! Bookmark not defined.
(*) Асоциирани комисии - член 47
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно пълноценното използване на предимствата от цифровия дивидент в Европа: общ подход към използването на радиочестотния спектър, освободен при преминаване към цифрово радиоразпръскване
( 2008/2099(INI) )
Европейският парламент ,
– като взе предвид съобщението на Комисията, озаглавено „Пълноценно използване на предимствата от цифровия дивидент в Европа: общ подход към използването на радиочестотния спектър, освободен при преминаване към цифрово радиоразпръскване“ ( COM(2007)0700 ) (Съобщение на Комисията относно общ подход към използването на радиочестотния спектър),
– като взе предвид своята резолюция от 14 Февруари 2008 г., озаглавена „Пътят към разработване на европейска политика в областта на радиочестотния спектър“
ОВ C 287 E, 29.11.2007 г. стр. 364. ,
– като взе предвид съобщението на Комисията, озаглавено „Приоритети на ЕС във връзка с радиочестотния спектър с оглед на цифровизацията в контекста на предстоящата Регионална конференция по радиокомуникации (РКР-2006 г.) на Международния съюз по далекосъобщения“ ( COM(2005)0461 ),
– като взе предвид становището на групата за политика в областта на радиочестотния спектър от 14 февруари 2007 г., озаглавено "Значението на цифровия дивидент за политиката на ЕС в областта на радиочестотния спектър",
- като взе предвид своята резолюция от 16 ноември 2005 г. относно ускоряването на прехода от аналогово към цифрово радиоразпръскване 2 ,
– като взе предвид член 45 от своя правилник,
– като взе предвид доклада на комисията по промишленост, изследвания и енергетика и становищата на комисията по култура и образование, комисията по икономически и парични въпроси комисията по вътрешния пазар и защита на потребителите ( A6‑0305/2008 ),
A. като има предвид, че преминаването от аналогова към цифрова наземна телевизия до края на 2012 г. ще освободи значителна част от радиочестотния спектър в Европейския съюз като резултат от изключителната ефикасност на преноса на информация при цифровата технология, като по този начин ще направи възможно преразпределяне на спектъра и ще предостави нови възможности за развитие на пазара и за разширяване на кръга от качествени потребителски услуги и избор,
Б. като има предвид, че ползите от използването на радиочестотния спектър ще бъдат увеличени до най-голяма възможна степен чрез координирани действия на равнище на ЕС, за да се гарантира оптимално използване от гледна точка на ефикасност,
В. като има предвид, че радиочестотният спектър представлява ключов елемент при предоставянето на широк кръг от услуги и за развитие на пазарите, за които технологиите са движеща сила и чиято стойност се оценява на 2,2% от БВП на ЕС, и поради това е ключов фактор за растежа, производителността и развитието на европейската промишленост в съответствие с Лисабонската стратегия,
Г. като има предвид, че радиочестотният спектър е едновременно оскъден природен ресурс и обществено благо, а ефективното използване на този ресурс има ключово значение за гарантиране на достъпа до него на всички заинтересовани страни, които желаят да сродни услуги,
Д. като има предвид, че държавите-членки не са приели общ график за преминаване към цифрово радиоразпръскване; като има предвид, че плановете на много държави-членки за преминаване към цифрово радиоразпръскване са достигнали висока степен на развитие, като в няколко държави това преминаване е вече осъществено,
Е. като има предвид, че Съобщението на Комисията относно общ подход към използването на радиочестотния спектър е неразделна част от пакета за електронните комуникации, приет от Комисията през ноември 2007 г. във връзка с реформата на нормативната уредба за електронните комуникации,
Ж. като има предвид, че в Европийския съюз (пре)разпределянето на честоти за радиоразпръскване е в ход в много държави-членки, вследствие на което тези честоти са предоставени и по този начин „заключени” за много години напред,
З. като има предвид, че технологическият неутралитет е от ключово значение за насърчаване на оперативната съвместимост и е съществен за по-гъвкава и прозрачна политика за преминаване към цифрово радиоразпръскване с отчитане на обществения интерес,
И. като има предвид, че Съветът прикани държавите-членки да приключат, доколкото това е възможно, преминаването към цифрово радиоразпръскване до 2012 г.,
Й. като има предвид, че държавите-членки са публикували своите предложения относно преминаването към цифрово радиоразпръскване,
1. признава значението на инициативата i2010, като част от обновената Лисабонска стратегия и акцентира върху значението на ефикасния достъп до радиочестотния спектър и използването му за постигане на целите от Лисабон; изтъква във връзка с това необходимостта от достъп до широколентови услуги с цел преодоляване на цифровото разделение;
2. подчертава необходимостта от преминаване към цифрово радиоразпръскване, което, заедно с разработването на нови информационни и комуникационни технологии и цифровия дивидент ще спомогне за преодоляване на цифровото разделение и ще допринесе за постигане на целите от Лисабон;
3. отбелязва различията в националните схеми за разпределяне и експлоатация на радиочестотния спектър и съществуващите национални несъответствия; изтъква, че тези разлики представляват сериозна пречка пред постигането на ефективно функциониращ вътрешен пазар;
4. изтъква, че размерът на цифровия дивидент ще варира в различните държави, в зависимост от националните обстоятелства и като отражение на националните медийни и аудиовизуални политики;
5. признава, че повишената спектърна ефективност на наземната цифрова телевизия би следвало да позволи пренасочване на цифров дивидент от около 100 MHz към мобилни широколентови и други услуги (като услуги, свързани с обществената безопасност, радиочестотна идентификация и приложения за безопасност по пътищата) като в същото време се дава възможност на услугите в сферата на радиоразпръскването да продължават да процъфтяват;
6. отбелязва, че повечето държави-членки понастоящем изостават от други развити страни по отношение на инвестициите в новото поколение комуникационни инфраструктури и подчертава, че постигането на водеща позиция в разработването на широколентовите мрежи и интернет е от съществено значение за конкурентоспособността и сближаването на Европейския съюз на международната сцена, по-специално по отношение на разработването на интерактивни цифрови платформи и осигуряването на нови услуги като електронна търговия, електронно здравеопазване, електронно обучение и услуги за електронно правителство; подчертава, че следва да се правят по-големи инвестиции на национално равнище и на равнище ЕС за насърчаване на ангажирането с иновационни продукти и услуги; подчертава, че усилията за осигуряване на достъп до широколентови услуги не следва да се съсредоточава само върху цифровия дивидент;
7. изразява убеденост, че поради повишената технологична съгласуваност скоро могат да бъдат предложени многостранни пакети, съдържащи иновационни технологии и услуги и в същото време наблюдава, че появяването на тези предложения значително зависи от наличността на ценния радиочестотен спектър, както и от новите интерактивни технологии, позволяващи неповторима оперативна съвместимост, връзка и покритие, като например мобилните мултимедийни технологии и технологиите за широколентов безжичен достъп;
8. отбелязва, че технологичната съгласуваност е действителност, която предлага нови средства и възможности за традиционните услуги; подчертава, че достъпът до части от радиочестотния спектър, които по-рано са били запазени за радиоразпръскването, може да позволи появяването на нови услуги, при условие, че радиочестотният спектър се управлява възможно най-ефикасно и ефективно, за да се избегнат смущения при предаването на висококачествени цифрови радиопрограми;
9. призовава за тясно сътрудничество между държавите-членки с цел постигане на ефективен, отворен и конкурентен вътрешен пазар на електронните съобщения, който ще позволи налагането на нови мрежови технологии;
10. подчертава стратегическото значение на една среда в Европейския съюз, където са гарантирани възможностите за иновации, нови технологии, нови услуги и за навлизащите в тези области с оглед насърчаване на европейската конкурентоспособност и сближаване; подчертава, че е от съществено значение на крайните потребители да се предостави свобода на избор по отношение на продуктите и услугите с оглед постигане на динамично развитие на пазарите и технологиите в Европейския съюз;
11. подчертава, че цифровият дивидент осигурява на Европа неповторими възможности за разработване на нови услуги като мобилна телевизия и достъп до безжичен интернет и възможността тя да остане световен лидер в мобилните мултимедийни технологии, като същевременно преодолява цифровото разделение, предлага нови възможности за гражданите, услугите, медиите и културното разнообразие в целия Европейски съюз;
12. признава, че координацията на равнище ЕС би насърчила развитието, би дала тласък на цифровата икономика и би позволила на всички граждани да имат равен достъп до информационното общество на достъпна цена ;
13. настоятелно призовава държавите-членки да освободят своите цифрови дивиденти във възможно най-кратки срокове, като по този начин дадат на европейските граждани възможността да спечелят от въвеждането на нови, иновационни и конкурентни услуги; подчертава, че за тази цел се налага активно сътрудничество между държавите-членки с оглед преодоляване на съществуващи пречки на национално равнище при ефикасното (пре)разпределяне на цифровия дивидент;
14. подчертава, че излъчващите оператори са основни участници в защитата на принципите на плурализма и демокрацията, и изразява силна увереност, че възможностите, предлагани от цифровия дивидент, ще позволяват на обществени и частни излъчващи оператори да предоставят много повече програми, обслужващи цели от обществен интерес, определяни в националното законодателство, като например насърчаване на културното и езиковото многообразие;
15. вярва, че цифровият дивидент следва да осигурява възможност излъчващите оператори да развият и разширят обсега на предлаганите от тях услуги, като в същото време им позволява да вземат предвид други потенциални социални, културни и икономически приложения, като например новите и отворени широколентови технологии и услугите за достъп, разработени с цел преодоляване на така нареченото „цифрово разделение“, като не се допускат пречки пред оперативната съвместимост;
16. подчертава потенциалните ползи от координиран подход при използването на радиочестотния спектър в Европейския съюз, изразяващи се в икономии от мащаба, разработването на безжични оперативно съвместими услуги и избягване на фрагментацията, която води до недостатъчно ефективно използване на този оскъден ресурс; счита, че за ефективната експлоатация на радиочестотния спектър е необходима по-голяма координация и гъвкавост и че Комисията и държавите-членки трябва да намерят подходящия баланс между гъвкавостта и степента на хармонизация, с оглед извличане на максимална полза от цифровия дивидент;
17. наблюдава, че ефикасното разпределяне на цифровия дивидент може да бъде постигнато без да се възпрепятства нито един от участниците, които понастоящем държат лицензите за радиочестотен спектър в дециметровите обхвати, и че продължаването и разширяването на сегашните услуги по радиоразпръскване може да бъде ефективно постигнато, като същевременно се гарантира, че новата мобилна мултимедия и технологиите за широколентов безжичен достъп разпределят основни ресурси от радиочестотния спектър в дециметровите обхвати с цел да предложат нови интерактивни услуги на европейските граждани;
18. счита, че в случай на търгове за целите на разпределяне на честоти, държавите-членки следва да приемат общ подход по отношение на условията и начините за провеждане на търговете и разпределянето на генерираните ресурси; призовава Комисията да представи насоки в този смисъл;
19. подчертава, че основен ръководен принцип при разпределянето на цифровия дивидент следва да бъде общият интерес чрез осигуряването на най-висока социална, културна и икономическа стойност, изразяваща се в по-голямо и с по-широк географски обхват предлагане на услуги и цифрово съдържание за гражданите, а не само максимизирането на публичните приходи, като същевременно защитават правата на настоящите потребители на аудиовизуални медийни услуги, и отразяват културното и езиково многообразие
20. подчертава, че цифровият дивидент предлага неповторима възможност на Европейския съюз да развие ролята си като световен лидер в мобилните мултимедийни технологии и в същото време да преодолее цифровото разделение с повишен дебит на информация, знания и услуги, свързващи всички европейски граждани едни с други и предлагащи нови възможности за медиите, културата и разнообразието във всички области на територията на Европейския съюз;
21. подчертава, че един от възможните начини, по които цифровият дивидент може да способства за постигане на целите от Лисабон, е посредством по-широко предоставяне на услуги за широколентов достъп на гражданите и стопанските субекти в целия Европейски съюз, като съдейства за преодоляване на цифровото разделение чрез предоставяне на предимства на по-малко облагодетелстваните, отдалечените или селските райони и осигуряване на всеобщо покритие в държавите-членки;
22. изразява съжаление относно неравния достъп на европейските граждани до цифрови услуги, по-конкретно в радиоразпръскването; отбелязва, че селските и периферни райони са в особено неблагоприятно положение (по отношение на бързината, избора и качеството) спрямо разрастването на цифровите услуги; приканва настоятелно държавите-членки и регионалните органи да направят всичко възможно да гарантират, че преминаването към цифрово радиоразпръскване се извършва бързо и честно спрямо всички техни граждани;
23. подчертава, че цифровото разделение не е просто въпрос, засягащ селските райони; изтъква трудностите, свързани с монтирането на съоръжения за новите мрежи на някои стари високи сгради; подчертава евентуалните ползи от радиочестотния спектър за преодоляване на цифровото разделение в градските и селските райони;
24. подчертава потенциалния принос на цифровия дивидент за предоставяне на подобрени, оперативно съвместими социални услуги на гражданите, като например електронно правителство, електронно здравеопазване, електронно професионално обучение и електронно образование, в частност на тези от тях, които живеят в по-малко облагодетелствани и изолирани райони, като например селските и по-слабо развитите райони и островите;
25. настоятелно призовава държавите-членки да ускорят прилагането на мерките, за да могат хората с увреждания, възрастните потребители и потребителите със специални нужди да се възползват в максимална степен от ползите, предоставяни от цифровия дивидент;
26. потвърждава обществената стойност на услугите, свързани с обществената безопасност, както и необходимостта от предвиждане на средства за техните експлоатационни изисквания в рамките на договореностите за радиочестотния сектор, произтичащи от реорганизацията на дециметровия обхват (UHF) вследствие прекратяването на аналоговите услуги;
27. изтъква, че основният приоритет на политиката, целяща пълноценно използване на предимствата на цифровия дивидент в Европа, е да гарантира пълното зачитане на правата на потребителите, като същевременно им предоставя възможността да ползват много широка гама от висококачествени услуги, при отчитане на необходимостта от ефективно използване на освободения вследствие преминаването към цифров формат радиочестотен спектър;
28. Подчертава, че цифровият дивидент осигурява нови възможности за целите на политиката в областта на аудиовизията и медиите; следователно изразява своята убеденост, че решенията относно управлението на цифровия дивидент следва да поощряват и защитават целите от общ интерес, свързани с политиките в областта на аудиовизията и медиите, като свободата на изразяване, медиен плурализъм и културно и езиково разнообразие, както и правата на непълнолетните;
29. насърчава държавите-членки да признаят социалната, културната и икономическата стойност на предоставянето на достъп до цифровия дивидент на нелицензирани ползватели, в частност на малки и средни предприятия и нестопанския сектор и да се увеличи ефективността при използване на радиочестотния спектър, като се насочи такова нелицензирано ползване към неизползвания радиочестотен спектър ("бели зони");
30. призовава за постепенен подход в тази област; счита, че трябва да се вземат под внимание последиците за по-малките мрежи – особено за локалните безжични мрежи, за които понастоящем не важат изискванията за лиценз – и че следва да се насърчава повсеместен широколентов достъп, особено в селските райони;
31. призовава държавите-членки да подкрепят мерки за засилено сътрудничество между органите по управление на радиочестотния спектър, за разглеждане на области, в които нелицензирано разпределение на белите зони в радиочестотния спектър би позволило появата на нови технологии и услуги, така че да се насърчи иновацията;
32. насърчава държавите-членки да разгледат в контекста на разпределението на белите зони, необходимостта от предоставяне на открит нелицензиран достъп до радиочестотния спектър на доставчици на услуги с нетърговски характер и образователни услуги, както и на местните общности, които извършват обществени услуги;
33. подчертава, че един от основните елементи при предоставянето на достъп до цифровия дивидент на нелицензирани ползватели, е необходимостта да се вземат предвид нуждите на заплашените от изолация социални групи, и по-специално на лицата с увреждания и възрастните ползватели, както и на ползвателите със специални социални нужди;
34. признава ползата от нови технологии като WiFi и Bluetooth, които се появиха в нелицензирания честотен обхват от 2,4 GHz; признава, че специфичните честоти са много подходящи за специфичните услуги; вярва, че разпределянето на малко количество нелицензиран радиочестотен спектър на други ниски честоти би могло да насърчи още повече иновациите в новите услуги;
35. затова изтъква, че честотите следва да се предоставят по прозрачен начин, като се отчитат всички потенциални употреби на новия спектър и ползата от тях за обществото;
36. насърчава държавите-членки да направят подробна оценка на социалната и икономическа стойност на един освободен радиочестотен спектър в близките години чрез преминаване от аналогово към дигитално излъчване;
37. признава значението на Женевското споразумение от 2006 г. (Регионална конференция по радиокомуникации, 2006 г.) и на националните планове за разпределяне на честоти, както и на решенията на Световната конференция по радиокомуникации през 2007 г. (WRC-07) за реорганизацията в дециметровия обхват (UHF);
38. призовава държавите-членки да разработят, при използване на обща методика, национални стратегии за цифровия дивидент до края на 2009 г.; приканва настоятелно Комисията да окаже съдействие на държавите-членки при разработването на техните национални стратегии за цифровия дивидент и да насърчава прилагането на най-добра практика на равнище ЕС;
39. подчертава, че предстоящото преминаване към цифрово радиоразпръскване в някои държави-членки и различията между националните планове за преминаване изискват действия на общностно равнище, които не могат да се отлагат до влизането в сила на директивите за реформата;
40. признава правото на държавите-членки да определят самостоятелно начините на използване на цифровия дивидент, но също така заявява, че най-ефикасният начин за предотвратяване на появата на нежелани смущения между държави-членки и между държави-членки и трети държави е възприемането на координиран подход на равнището на Общността, което до голяма степен повишава стойността на дивидента;
41. отново изтъква, че в интерес на европейските граждани цифровият дивидент следва да се управлява възможно най-ефикасно и ефективно, за да се избягва намеса в доставянето на висококачествени цифрови телевизионни програми на все повече граждани, и да се зачитат правата и интересите на потребителите, и техните инвестиции в оборудване;
42. подчертава, че държавите-членки могат да обмислят неутрални по отношение на технологията търгове за целите на разпределяне на честоти, които са освободени вследствие на цифров дивидент и подлежат на търговия; при все това счита, че тази процедура следва да бъде в пълно съответствие с правилника за радиосъобщенията на Международния съюз по далекосъобщения (ITU), националното планиране на честоти и целите на националните политики, за да се избегне вредната интерференция между доставените услуги; предупреждава за фрагментация на радиочестотния спектър, която води до неоптимално използване на оскъдния ресурс; призовава Комисията да гарантира, че един бъдещ координиран план за радиочестотния спектър няма да създаде нови пречки пред бъдещите иновации.
43. подкрепя общ и балансиран подход към използването на цифровия дивидент, който ще позволи на излъчващите оператори да продължат да предлагат и разширяват своите услуги, а също така и на операторите, предоставящи електронни съобщителни услуги, да използват този ресурс за въвеждане на нови услуги, засягащи други важни социални и икономически области на приложение, но подчертава, че във всички случаи цифровият дивидент следва да бъде разпределен по начин, отворен за всички технологии;
44. подчертава, че е необходимо политиката по отношение на радиочестотния спектър да бъде динамична и че тя трябва да дава възможност на излъчващите оператори и на операторите, предоставящи съобщителни услуги, да използват нови технологии и да разработват нови услуги, което ще им позволи да продължат да играят ключова роля за постигането на целите на културната и медийната политика, като същевременно предоставят нови и висококачествени съобщителни услуги;
45. подчертава потенциалните ползи, изразяващи се в икономии от мащаба, иновации, оперативна съвместимост и предоставяне на потенциални паневропейски услуги за по-съгласувано планиране за радиочестотния спектър на равнище ЕС насърчава държавите-членки да работят съвместно помежду си и с Комисията за определяне на подобхватите на общия радиочестотен спектър, включени в цифровия дивидент, за различни групи приложения, които биха могли да бъдат хармонизирани по начин, отворен за всички технологии;
46. вярва, че групирането в дециметровия обхват (UHF) следва да се основава на подхода „отдолу нагоре” в зависимост от спецификите на националните пазари, като същевременно се гарантира, че харамонизирането на общностно равнище се осъществява винаги когато това води до несъмнена добавена стойност;
47. с цел постигане на по-ефективно използване на радиочестотния спектър и улесняване на въвеждането на иновативни и успешни национални, трансгранични и паневропейски услуги, подкрепя координиран подход на равнището на Общността, основан на различни групи от радиочестотния спектър в дециметровия обхват (UHF) за едно- и двупосочни услуги, като отчита възможността от възникване на вредни смущения, дължащи се на паралелното функциониране в един и същи честотен обхват на мрежи от различни типове, последствията от Женевското споразумение от 2006 г. (Регионална конференция по радиокомуникации, 2006 г.) и Световната конференция по радиокомуникации през 2007 г. (WRC-07) , и на съществуващите разрешения;
48. счита, че частта от хармонизирания на общностно равнище спектър, който се отнася до аварийните служби, следва да може да предоставя достъп до бъдещи широколентови технологии за извличане и предаване на информация, необходима за защита на човешкия живот чрез по-ефективна реакция от страна на аварийните служби;
49. приканва Комисията да предприеме, в сътрудничество с държавите-членки, подходящи технически и социално-икономически изследвания, както и изследвания на съотношението разход-полза, за да определи обема и характеристиките на подобхватите, които подлежат на координиране или хармонизиране на равнището на Общността; припомня, че подобни изследвания следва да отчитат, че честотният дивидент не е статичен, а понастоящем се извършва технологичен напредък и прилагането на нови технологии следва да позволи използването на дециметровия обхват за нови видове иновационни, социални, културни и икономически услуги, извън радиоразпръскване и безжични широколентови услуги; призовава Комисията да гарантира, че държавите-членки допринасят за подобни изследвания с цел определяне на общи ленти, които да бъдат хармонизирани на европейско равнище за ясно дефинирани и оперативно съвместими паневропейски услуги, както и за разпределянето на тези ленти;
50. настоятелно призовава Комисията да потърси сътрудничеството със съседните държави на държавите-членки на ЕС, така че те да приемат подобни честотни карти или да координират с Европейския съюз разпределението на честотите си, за да се избегнат сривове във функционирането на телекомуникационните приложения;
51. изисква Комисията да извърши проучване на конфликтите между ползвателите на софтуер „Open Source” сертифициращите органи по отношение на софтуер-дефинираното радиоразпръскване;
52. изисква Комисията да предложи стъпки за намаляване на правните отговорности в контекста на предоставянето на безжични решетъчни мрежи;
53. призовава Комисията, непосредствено след провеждането на гореспоменатите изследвания и след консултации с групата за политика в областта на радиочестотния спектър и Европейската конференция на пощенските и далекосъобщителните администрации, както и като отчита националните особености, да внесе предложение до Европейския парламент и до Съвета за по-добри мерки за координация на общностно равнище на използването на цифровия дивидент в съответствие с международно приетите честотни планове;
54. възлага на своя председател да предаде настоящата резолюция на Съвета и на Комисията, както и правителствата и парламентите на държавте-членки.
ИЗЛОЖЕНИЕ НА МОТИВИТЕ
Насърчаване на демократично разискване
Преминаването от аналогова към цифрова наземна телевизия до края на 2012 г. ще освободи безпрецедентна част от радиочестотния спектър в Европа като резултат на изключителната ефикасност на преноса на информация при цифровата технология. Този честотен спектър се нарича „цифров дивидент“ 1 .
Комисията твърди, че цифровият дивидент освобождава достатъчна част от честотния спектър за значително развитие и разширяване на услугите, предлагани от излъчващите оператори, като в същото време гарантира достъпа до този ценен ресурс за други важни социални и икономически приложения, като например широколентовите приложения, за да бъде преодоляно „цифровото разделение“.
Комисията твърди, че пълноценното използване на цифровия дивидент може да бъде постигнато само ако се наблегне на определянето на най-ценните приложения на спектъра без предразсъдъци. Появяват се призиви за по-нататъшни обсъждания относно начина, по който цифровият дивидент да се използва, и възниква необходимостта от широк обществен дебат по този въпрос.
Цели на обществена политика или разпределяне на пазари
Разпределянето на цифровия дивидент понастоящем следва различни основни причини. Комисията по култура, медии и спорт на Парламента на Обединеното кралство отхвърли призивите на наземните излъчващи оператори за заделяне на спектър на цифров дивидент за телевизия с висока разделителна способност (HDTV) и в своя доклад относно новите медии и творческите индустрии възприе подхода, приет от регулаторния орган на Британския парламент в полза на обявяването на търг на освободените честоти вследствие на цифровото преминаване въз основа на принцип, отворен за всички технологии и приложения. За разлика от това, в скорошен доклад френският Сенат отхвърля понятието за технологически неутралитет. "За тази комисия е ясно, че разпределянето на честоти за различни възможни употреби следва да бъде резултат от политическо решение вследствие на демократичен дебат и не трябва да се оставя сляпо на пазарните сили", се казва в доклада. "Комисията изразява сериозни резерви по отношение на неутралния от технологична гледна точка подход, който Европейската комисия възнамерява да приеме при преразглеждането на законодателството, свързано с електронните комуникации."
Различните решения, предложени на национално равнище, незабавното преминаване към цифрово радиоразпръскване в някои страни и различията в националните планове, изискват отговор на равнището на Общността, който не може да бъде отлаган до влизането в сила на директивите за реформата.
Държавите-членки имат правото да определят използването на цифровия дивидент, а един координиран общностен подход би позволил да се избегнат всякакви нежелани смущения между държавите-членки и между държави-членки и трети страни.
Как да се вземе решение по отношение на съревноваващи се начини на използване?
Излъчващите оператори и далекосъобщителните оператори възложиха изследвания относно икономическата и социалната стойност на различните употреби, които представят много разнообразни резултати.
Докладчикът подкрепя решително общ и балансиран подход за използване на цифровия дивидент, позволяващо на излъчващите оператори да продължат да предлагат и раширяват услугите си и на далекосъобщителните опаратори да използват този ресурс за въвеждане на нови услуги, но разпределянето на цифровия дивидент да става по начин, отворен за всички технологии за други важни социални и икономически приложения.
До каква степен може ЕС да се намеси?
Комисията предлага координирани действия на равнище ЕС (приет е общ подход за планиране на радиочестотния спектър) с оглед гарантиране на оптимално използване на дивидента от социална и икономическа гледна точка. Комисията твърди, че честотите, освободени от преминаването към цифрова телевизия трябва да бъдат организирани в групи от услуги, които да се използват от сходни услуги, за да се предотврати интерференция. "Липсата на действия би означавала, че разпределението на спектъра ще бъде определено от приложения, постигнали успех другаде по света", се твърди в документа. Комисията казва, че еднопосочните услуги като радиоразпръскване следва да бъдат осигурени от лентите с по-малка мощност; еднопосочните услуги със средн и ниска мощност като мобилната телевизия следва да бъдат гарантирани от най-високите подобхвати; в същото време двупосочните услуги като мобилни и стационарни услуги за широколентови мрежи следва да попадат в лентите с най-висока мощност. Като първа стъпка Комисията предлага да се осъществят технически изследвания с цел да се вземе решение относно размера и характеристиките на тези подобхвати. В съобщението се казва, че подобхватът на радиоразпръскване следва да бъде контролиран от държавите-членки; обхватът на мобилната мултимедия следва да бъде хармонизиран на доброволна основа, но обхватът с най-висока мощност следва да бъде обект на "хармонизиране на равнище ЕС". "Комисията би могла да използва обвързващ законодателен инструмент на Общността, за да приеме решение за групирането".
За да приеме това решение, Комисията следва да изготви в сътрудничество с държавите-членки подходящите технически и социо-икономически проучвания с оглед определяне на размера и характеристиките на подобхватите, които биха могли да бъдат координирани или хармонизирани на равнището на Общността.
Докладчикът подчертава, че Комисията следва да предостави, непосредствено след завършването на поисканите технически проучвания и след консултации с групата за политика в областта на радиочестотния спектър (RSPG) и Европейската конференция по пощи и далекосъобщения (CEPT) и като същевременно се вземат предвид националните особености, законодателно предложение до Европейския парламент и до Съвета за приемане на обвързващи мерки за запазване и координиране на равнище ЕС на определените общи радиочестотни подобхвати, включени в цифровия дивидент.
Пътят напред
Приносът на Женевското споразумение от 2006 г. (Регионална конференция по радиокомуникации, 2006 г.) и на Световната конференция по радиокомуникации през 2007 г. (WRC-07) беше от съществено значение за реорганизацията в дециметровия обхват (UHF) и сега е време да започне процесът по вземане на решение за общия подход към използването на цифровия дивидент предвид факта, че цифровият дивидент вече е на разположение в някои държави-членки, а преминаването към цифрова телевизия в ЕС се очаква да завърши до 2012 г.
По тази причина докладчикът призовава държавите-членки да:
– разработят въз основа на обща методика, национални стратегии в областта на цифровия дивидент до края на 2009 г.;
– да улеснят въвеждането на нови услуги като работят съвместно и с Комисията за определяне на общи радиочестотни обхвати в цифровия дивидент, които могат да бъдат оптимизирани чрез установяването на групи по приложение.
От своя страна Комисията следва да насърчава най-добрите практики на равнище ЕС и ще подготви необходимите мерки за запазване и съгласуване на общите радиочестотни обхвати на равнище ЕС.
24.6.2008
СТАНОВИЩЕ на комисията по култура и образование (*)
на вниманието на комисията по промишленост, изследвания и енергетика
относно пълноценно използване на предимствата от цифровия дивидент в Европа: общ подход към използването на радиочестотния спектър, освободен при преминаване към цифрово радиоразпръскване
( 2008/2099(INI) )
Докладчик по становище(*):
Cornelis Visser
(*) Процедура с асоциирани комисии - член 47 от правилника
ПРЕДЛОЖЕНИЯ
Комисията по култура и образование приканва водещата комисия по промишленост, изследвания и енергетика да включи в предложението за резолюция, което ще приеме, следните предложения:
1. подкрепя позицията на Комисията, че цифровият дивидент е от основно значение за икономиката на ЕС, за постигане на целите на Лисабонския процес и стратегията i2010;
2. изтъква, че основният политически приоритет за преход към цифрова технология е пълното зачитане на правата на потребителите и увеличаването на разнообразието и качеството на предлаганите услуги; подчертава в тази връзка, че управлението на цифровия дивидент трябва да осигурява стабилно приемане и високо качество на звука и картината, без интерференции, и да се придружава от предлагане на допълнителни услуги със свободно излъчване (free-to-air);
3. изтъква, че размерът на цифровия дивидент ще варира в различните държави, в зависимост от националните обстоятелства и като отражение на националните медийни и аудиовизуални политики;
4. затова изразява убеждение, че е трудно да се хармонизира използването на цифровия дивидент на европейско равнище; всеки подобен ход следва да бъде постепенен, доброволен и ръководен от държавите-членки;
5. подчертава обаче, че отделно от икономическите съображения, радиочестотите са публичен ресурс със социална, културна и стопанска стойност; отбелязва, че цифровият дивидент, чиято широчина не е известна, след осъществяването на прехода - е също важен инструмент в аудиовизуалните и медийни политики, и следва да се използва, за да насърчава ефективно и да подпомага защитата на свободата на изразяване и медийния плурализъм, както и културното и езиково многообразие, наред с правата на непълнолетните;
6. припомня различията в националните ситуации и счита, че инициатива на европейско равнище трябва да зачита специфичните ситуации и потребности на всички;
7. обръща внимание на ползите, които може да донесе цифровият дивидент за обществото, под формата на повече и по-разнообразни аудиовизуални медийни услуги, включително услуги, предлагащи мобилно приемане и висококачествена разделителна способност;
8. затова изразява убеждение, че решенията относно организирането, разпределението и предоставянето на дивидента не бива да се ръководят единствено от съображения за максимизиране на ползите, но следва също и да защитават правата на настоящите потребители на аудиовизуални медийни услуги, и да отразяват културното и езиково многообразие;
9. затова изтъква, че честотите следва да се предоставят по прозрачен начин, като се отчитат всички потенциални употреби на новия спектър и ползата от тях за обществото;
10. подчертава, че излъчващите оператори са основни участници в защитата на принципите на плурализма и демокрацията, и изразява силна увереност, че възможностите, предлагани от цифровия дивидент, ще позволяват на обществени и частни излъчващи оператори да предоставят много повече програми, обслужващи цели от обществен интерес, определяни в националното законодателство, като например насърчаване на културното и езиковото многообразие;
11. отново изтъква, че в интерес на европейските граждани цифровият дивидент следва да се управлява възможно най-ефикасно и ефективно, за да се избягва намеса в доставянето на висококачествени цифрови телевизионни програми на все повече граждани, и да се зачитат правата и интересите на потребителите, и техните инвестиции в оборудване;
12. подчертава, че политиката по отношение на спектъра трябва да бъде динамична и да позволява на излъчващите оператори да използват бъдеща нова технология и да разработват нови аудиовизуални медийни услуги, които да им позволяват да продължават да играят важна роля за подпомагане гарантирането на културното многообразие и медийния плурализъм, и за отговаряне на търпящите развитие очаквания на публиката.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
24.6.2008
Резултат от окончателното гласуване
+:
–:
0:
30
1
0
Членове, присъствали на окончателното гласуване
Maria Badia i Cutchet, Katerina Batzeli, Ivo Belet, Giovanni Berlinguer, Nicodim Bulzesc, Marielle De Sarnez, Marie-Hélène Descamps, Jolanta Dičkutė, Jolanta Dičkutė, Milan Gaľa, Claire Gibault, Vasco Graça Moura, Christopher Heaton-Harris, Ruth Hieronymi, Mikel Irujo Amezaga, Ramona Nicole Mănescu, Manolis Mavrommatis, Ljudmila Novak, Dumitru Oprea, Zdzisław Zbigniew Podkański, Mihaela Popa, Christa Prets, Pál Schmitt, Hannu Takkula, Helga Trüpel, Thomas Wise
Заместник(ци), присъствал(и) на окончателното гласуване
Victor Boştinaru, Mary Honeyball, Elisabeth Morin, Ewa Tomaszewska, Cornelis Visser
28.5.2008
СТАНОВИЩЕ на комисията по вътрешния пазар и защита на потребителите
на вниманието на комисията по промишленост, изследвания и енергетика
относно пълноценно използване на предимствата от цифровия дивидент в Европа: общ подход към използването на радиочестотния спектър, освободен при преминаване към цифрово радиоразпръскване
( 2008/2099(INI) )
Докладчик по становище:
Heide Rühle
ПРЕДЛОЖЕНИЯ
Комисията по вътрешния пазар и защита на потребителите приканва водещата комисия по промишленост, изследвания и енергетика да включи в предложението за резолюция, което ще приеме, следните предложения:
1. изразява съгласие, че съществува необходимост от гарантиране на оптимална полза от цифровия дивидент от социална , образователна, културна и икономическа гледна точка;
2. подчертава необходимостта от преминаване към цифрово радиоразпръскване, което, заедно с разработването на нови информационни и комуникационни технологии и цифровия дивидент ще спомогне за преодоляване на "цифровото разделение" и ще допринесе за постигане на Лисабонските цели;
3. подчертава, че радиочестотният спектър е ключов ресурс със значение за ефективното функциониране на вътрешния пазар; изразява съгласие, че цифровият дивидент представлява уникална възможност за освобождаване на част от радиочестотния спектър за развитие и разширяване на услугите, предлагани от излъчващите оператори, и същевременно за задоволяване на бързо нарастващото търсене на безжични комуникационни услуги, особено в селските райони; подчертава, че следва да се правят по-големи инвестиции на национално и европейско равнище за насърчаване на ангажирането с иновационни продукти и услуги; подчертава, че усилията за осигуряване на достъп до широколентови услуги не следва да се съсредоточава само върху цифровия дивидент;
4. отбелязва различията в националните схеми за разпределяне и експлоатация на радиочестотния спектър, и съществуващите национални неравенства; изтъква, че тези разлики представляват сериозна пречка пред постигането на ефективно функциониращ единен пазар;
5. настоятелно призовава държавите-членки да изготвят планове за действие по използването и прилагането на освободения радиочестотен спектър, и потенциала на цифровия дивидент, който ще бъде наличен след преминаването към цифрово радиоразпръскване;
6. признава, че координацията на равнище ЕС би насърчила развитието, би дала тласък на цифровата икономика и би позволила на всички граждани да имат равен достъп до информационното общество на достъпна цена ;
7. подчертава значението на техническата неутралност за насърчаване на иновациите и оперативната съвместимост; призовава към по-гъвкава и прозрачна политика за разглеждане на обществения интерес, която да включва хомогенно покритие на територията, медиен плурализъм, културно разнообразие и предпазване от интерференции;
8. призовава държавите-членки да подкрепят мерки за засилено сътрудничество между органите по управление на спектъра за разглеждане на области, в които общото разпределение на спектъра би позволило появата на нови технологии и услуги;
9. призовава за постепенен подход в тази област; счита, че трябва да се вземат под внимание последиците за по-малките мрежи – особено за локалните безжични мрежи, за които понастоящем не важат изискванията за лиценз – и че следва да се насърчава повсеместен широколентов достъп, особено в селските райони;
10. изразява съгласие, че за да се гарантира пълна реализация на потенциала на цифровия дивидент е необходима координация на равнище ЕС, но също така подчертава необходимостта от осигуряване на гъвкавост за справяне с националните регулаторни прерогативи, като например местните социални и пазарни нужди; изразява съгласие, че когато е необходимо общо планиране на радиочестотния спектър на равнище ЕС, то следва да бъде предмет на постоянно преразглеждане от страна на демократично легитимни институции, за да може да бъде съответно адаптирано;
11. изразява съгласие за ориентиране към по-съгласувано планиране за радиочестотния спектър на равнище ЕС и за подготовка на необходимите мерки за резервиране и координиране на подобхват за трансгранични услуги.
12. призовава Комисията да гарантира, че правата на потребителите са защитени и че потребителят е основният печеливш от цифровия дивидент; счита, че потребителите следва да бъдат информирани за техните права чрез Харта на правата на потребителите на далекосъобщения.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
27.5.2008
Резултат от окончателното гласуване
+:
–:
0:
34
Членове, присъствали на окончателното гласуване
Cristian Silviu Buşoi, Charlotte Cederschiöld, Gabriela Creţu, Janelly Fourtou, Evelyne Gebhardt, Martí Grau i Segú, Małgorzata Handzlik, Malcolm Harbour, Iliana Malinova Iotova, Pierre Jonckheer, Graf Alexander Lambsdorff, Kurt Lechner, Toine Manders, Nickolay Mladenov, Catherine Neris, Zita Pleštinská, Zuzana Roithová, Heide Rühle, Leopold Józef Rutowicz, Salvador Domingo Sanz Palacio, Christel Schaldemose, Andreas Schwab, Marianne Thyssen, Bernadette Vergnaud, Barbara Weiler
Заместник(ци), присъствал(и) на окончателното гласуване
Wolfgang Bulfon, Giovanna Corda, Jan Cremers, Wolf Klinz, Manuel Medina Ortega, Gary Titley
Заместник(ци) (чл. 178, пар. 2), присъствал(и) на окончателното гласуване
Elisabeth Morin, Sirpa Pietikäinen, Nicolae Vlad Popa
5.6.2008
СТАНОВИЩЕ на комисията по икономически и парични въпроси
на вниманието на комисията по промишленост, изследвания и енергетика
относно пълноценно използване на предимствата от цифровия дивидент в Европа: общ подход към използването на радиочестотния спектър, освободен при преминаване към цифрово радиоразпръскване
(208/2099(INI))
Докладчик по становище:
Gunnar Hökmark
ПРЕДЛОЖЕНИЯ
Комисията по икономически и парични въпроси приканва водещата комисия по промишленост, изследвания и енергетика да включи в предложението за резолюция, което ще приеме, следните предложения:
1. Отбелязва, че повечето държави-членки понастоящем изостават от други развити страни по отношение на инвестициите в новото поколение комуникационни инфраструктури и подчертава, че постигането на водеща позиция в разработването на широколентовите мрежи и интернет е от съществено значение за конкурентоспособността и сближаването на Европейския съюз на международната сцена, по-специално по отношение на разработването на интерактивни цифрови платформи и осигуряването на нови услуги като електронна търговия, електронно здравеопазване, електронно обучение и услуги за електронно правителство;
2. Подчертава, че цифровият дивидент осигурява на Европа неповторими възможности за разработване на нови услуги като мобилна телевизия и достъп до безжичен интернет и възможността тя да остане световен лидер в мобилните мултимедийни технологии, като преодолява цифровото разделение, предлага нови възможности за гражданите, услугите, медиите и културното разнообразие в целия Европейски съюз;
3. Отбелязва, че технологичната съгласуваност е действителност, която предлага нови средства и възможности за традиционните услуги; подчертава, че достъпът до части от радиочестотния спектър, които по-рано са били запазени за радиоразпръскването, може да позволи появяването на нови услуги при условие, че радиочестотният спектър се управлява възможно най-ефикасно и ефективно, за да се избегнат смущения при предаването на висококачествени цифрови радиопрограми;
4. Наблюдава, че ефикасното разпределяне на цифровия дивидент може да бъде постигнато без да се възпрепятства нито един от участниците, които понастоящем държат лицензите за радиочестотен спектър в дециметровите обхвати, и че продължаването и разширяването на сегашните услуги по радиоразпръскване може да бъде ефективно постигнато, като същевременно се гарантира, че новата мобилна мултимедия и технологиите за широколентов безжичен достъп разпределят основни ресурси от радиочестотния спектър в дециметровите обхвати с цел да предложат нови интерактивни услуги на европейските граждани;
5. Изразява убеденост, че поради повишената технологична съгласуваност скоро могат да бъдат предложени многостранни пакети, съдържащи иновационни технологии и услуги и в същото време наблюдава, че появяването на тези предложения значително зависи от наличността на ценния радиочестотен спектър, както и от новите интерактивни технологии, позволяващи неповторима оперативна съвместимост, връзка и покритие, като например мобилните мултимедийни технологии и технологиите за широколентов безжичен достъп;
6. Подчертава, че цифровият дивидент предлага неповторима възможност на Европейския съюз да развие ролята си като световен лидер в мобилните мултимедийни технологии и в същото време да преодолее цифровото разделение с повишен дебит на информация, знания и услуги, свързващи всички европейски граждани едни с други и предлагащи нови възможности за медиите, културата и разнообразието във всички области на територията на Европейския съюз;
7. Подкрепя усилия за координиран подход към използването на радиочестотния спектър с оглед гарантиране на оптимално използване на цифровия дивидент, позволяващо на излъчващите оператори да продължават и по-нататък да развиват сегашните си услуги, позволяващи на нови потребители да се възползват от цифровия дивидент в съответствие с международните споразумения и приоритетите на националната политика;
8. Подчертава стратегическото значение на една среда в Европейския съюз, където са гарантирани възможностите за иновации, нови технологии, нови услуги и за навлизащите в тези области с оглед насърчаване на европейската конкурентоспособност и сближаване; подчертава, че е от съществено значение на крайните потребители да се предостави свобода на избор по отношение на продуктите и услугите с оглед постигане на динамично развитие на пазарите и технологиите в Европейския съюз;
9. подчертава, че Европейският съюз трябва да извлече полза от тази неповторима възможност колкото може по-скоро, ако иска да постигне световна водеща позиция в новите интерактивни цифрови платформи и да осъществи "информационно общество за всички", както е заложено в стратегията i2010, както и че тази необходимост може да изисква активно сътрудничество между държави-членки с цел преодоляване на съществуващи пречки на национално равнище при ефикасното (пре)разпределяне на цифровия дивидент;
10. Подчертава ползата за държавите-членки от възможно най-бързото освобождаване на цифровия им дивидент, за да се позволи на европейските граждани и потребители да се възползват от нови, иновационни и конкурентни услуги; по-специално отбелязва, че някои страни вече са преминали към цифрово радиоразпръскване и/или са определили цифровия си дивидент;
11. Подчертава, че държавите-членки могат да обмислят неутрални по отношение на технологията търгове за целите на разпределяне на честоти, които са освободени вследствие на цифров дивидент и подлежат на търговия; при все това счита, че тази процедура следва да бъде в пълно съответствие с правилника за радиосъобщенията на Международния съюз по далекосъобщения (ITU), националното планиране на честоти и целите на националните политики, за да се избегне вредната интерференция между доставените услуги; предупреждава за фрагментация на радиочестотния спектър, която води до неоптимално използване на оскъдния ресурс; призовава Комисията да гарантира, че един бъдещ координиран план за радиочестотния спектър няма да създаде нови пречки пред бъдещите иновации.
12. Подчертава, че цифровият дивидент осигурява нови възможности за целите на националната политика в областта на аудиовизията и медиите; следователно изразява своята убеденост, че решенията относно управлението на цифровия дивидент следва да поощряват целите от общ интерес, свързани с политиките в областта на аудиовизията и медиите, като свободата на изразяване, медиен плурализъм и културно и езиково разнообразие;
13. Призовава към тясно сътрудничество между държавите-членки, за да се изгради ефикасен, отворен и конкурентен вътрешен пазар чрез определяне на общите радиочестотни ленти за разработването на новите паневропейски услуги и за да се гарантира достатъчно ниво за внедряване на нови мрежови технологии;
14. Счита, че в случай на търгове за целите на разпределяне на честоти, държавите-членки следва да приемат общ подход по отношение на условията и начините за провеждане на търговете и разпределянето на генерираните ресурси; призовава Комисията да представи насоки в този смисъл;
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
3.6.2008
Резултат от окончателното гласуване
+:
–:
0:
37
0
9
Членове, присъствали на окончателното гласуване
Mariela Velichkova Baeva, Zsolt László Becsey, Pervenche Berès, Sharon Bowles, David Casa, Manuel António dos Santos, Jonathan Evans, Elisa Ferreira, José Manuel García-Margallo y Marfil, Jean-Paul Gauzès, Donata Gottardi, Dariusz Maciej Grabowski, Benoît Hamon, Karsten Friedrich Hoppenstedt, Sophia in ‘t Veld, Othmar Karas, Piia-Noora Kauppi, Wolf Klinz, Christoph Konrad, Guntars Krasts, Kurt Joachim Lauk, Janusz Lewandowski, Andrea Losco, Astrid Lulling, Florencio Luque Aguilar, Tobias Pflüger, John Purvis, Alexander Radwan, Bernhard Rapkay, Dariusz Rosati, Eoin Ryan, Antolín Sánchez Presedo, Olle Schmidt, Peter Skinner, Margarita Starkevičiūtė, Ivo Strejček, Ieke van den Burg, Cornelis Visser
Заместник(ци), присъствал(и) на окончателното гласуване
Katerina Batzeli, Dragoş Florin David, Mia De Vits, Harald Ettl, Ján Hudacký, Margaritis Schinas, Theodor Dumitru Stolojan
Заместник(ци) (чл. 178, пар. 2), присъствал(и) на окончателното гласуване
Edit Bauer
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
26.6.2008
Резултат от окончателното гласуване
+:
–:
0:
40
1
1
Членове, присъствали на окончателното гласуване
Šarūnas Birutis, Jan Březina, Philippe Busquin, Jerzy Buzek, Giles Chichester, Dragoş Florin David, Pilar del Castillo Vera, Den Dover, Nicole Fontaine, Adam Gierek, Norbert Glante, András Gyürk, Fiona Hall, David Hammerstein, Rebecca Harms, Erna Hennicot-Schoepges, Mary Honeyball, Romana Jordan Cizelj, Angelika Niebler, Atanas Paparizov, Francisca Pleguezuelos Aguilar, Anni Podimata, Herbert Reul, Mechtild Rothe, Paul Rübig, Britta Thomsen, Patrizia Toia, Catherine Trautmann, Claude Turmes, Nikolaos Vakalis, Alejo Vidal-Quadras
Заместник(ци), присъствал(и) на окончателното гласуване
Alexander Alvaro, Avril Doyle, Christian Ehler, Juan Fraile Cantón, Erika Mann, Vittorio Prodi, John Purvis, Esko Seppänen, Silvia-Adriana Ţicău, Vladimir Urutchev, Lambert van Nistelrooij
