Въпрос с искане за писмен отговор P-005356/2011
до Комисията
Член 117 от Правилника за дейността
Илиана Малинова Йотова (S&D)
(31 май 2011 г.)
Относно: Проблеми на българските рибари с равния достъп до водите на ЕС
Равният достъп до водите и ресурсите на Европейския съюз е един от първите принципи, които бележат формирането на Общата политика в областта на рибарство на ЕС. Принципът е потвърден и в основния общностен акт в тази област — Регламент (ЕО) № 2371/2002 г. След присъединяването на България и Румъния към ЕС морските пространства на двете страни са част от общоевропейските води, където регламентите на ЕС са пряко приложими, имат директен ефект и примат над националните законови норми. Очевидно обаче има проблем с основните принципи на правото на ЕС и взаимодействието му с националните законодателства на новоприсъединилите се страни.
—
Смята ли ЕК, че Румъния гарантира в законодателството си равния достъп до водите на ЕС? Смята ли ЕК, че румънските власти имат право да изискват румънски лиценз за извършване на риболов от български съдове в румънски води извън дванадесетмилната зона? —
Имат ли право български съдове да извършват риболов в румънски води, при условие че тази дейност се извършва извън дванадесетмилната зона? —
Може ли ЕК да гарантира, че Румъния спазва европейското законодателство и безпрепятствено допуска риболова, извършван от български съдове в уредения от общностното право ред?