21.4.2009
ПРЕДЛОЖЕНИЕ ЗА РЕЗОЛЮЦИЯ
внесено с искане за вписване в дневния ред на дебата по случаите на нарушаване на правата на човека, демокрацията и принципа на правовата държава
съгласно член 115 от правилника
от Pasqualina Napoletano и Ana Maria Gomes
от името на групата PSE
за хуманитарното положение на обитателите на лагера Ашраф
Резолюция на Европейския парламент за хуманитарното положение на обитателите на лагера Ашраф
Европейският парламент ,
–
като взе предвид Женевската конвенция от 1951 г. за статута на бежанците и Допълнителния протокол от 1967 г.,
–
като взе предвид доклада на "Хюман Райтс Уоч", озаглавен "Без изход: нарушаване на правата на човека в лагери на организацията Муджахидин-е Халк (МКО)" от 5 май 2005 г. и редица неотдавнашни изявления на "Амнести интернешънъл", Международния комитет на Червения кръст, Международната федерация за правата на човека (FIDH) и Световната организация срещу мъченията (WOAT) относно влошаващото се хуманитарно положение и сигурност в лагера Ашраф,
–
като взе предвид член 115 от своя правилник,
A.
като има предвид, че наскоро правителството на Ирак оповести намерението си да разпусне лагера Ашраф в северната част на Ирак - анклав, обитаван от близо 3400 членове на иранската опозиционна Организация на народните муджахидини (PMOI) или организацията Муджахидин-е Халк (известна също със съкращенията МЕК и МКО), и притежаващ един вид извънтериториален статут, предоставен от Саддам Хюсеин през 80-те години на миналия век,
Б.
като има предвид, че съгласно член 7 от Четвъртата женевска конвенция обитателите на лагера Ашраф трябва да бъдат разглеждани като бежанци, получили закрила съгласно международното право; като има предвид, че членовете на PMOI , живеещи в лагера Ашраф, са обезоръжени и определени като "защитени лица" съгласно член 27 от Четвъртата женевска конвенция; като има предвид, че след нахлуването в Ирак през 2003 г. военните части на САЩ обезоръжиха тази група и дадоха писмени гаранции на членовете й за статута им на защитени лица съгласно Четвъртата женевска конвенция,
В.
като има предвид, че съгласно разпоредбите на споразумението относно статута на силите, подписано между САЩ и Ирак през 2008 г. за изтегляне на коалиционните сили, което да се осъществи до края на 2011 г., лагерът Ашраф беше върнат под контрола на иракските сили за сигурност на 1 януари 2009 г.,
Г.
като има предвид, че в писмо от 15 октомври 2008 г. до министъра на външните работи на Ирак Върховният комисар на ООН по правата на човека настоятелно призова иракското правителство да защити обитателите на лагера Ашраф от насилствено депортиране, експулсиране или репатриране в нарушение на принципа за забрана за връщане и да се въздържа от всякакви действия, които биха изложили на опасност живота и сигурността на това население,
Д.
като има предвид, че МЕК обвинява иракските органи, че нееднократно са блокирали достъпа до лагера за доставките на храна и вода, както и медицинската помощ, а същевременно се съобщава, че водачите на МЕК отказват на иракските сили за сигурност, както и на иракското министерство по правата на човека достъп до големи участъци от лагера,
Е.
като има предвид, че по информация на независими наблюдатели, журналисти и организации за защита на правата на човека, както и по сведения на бивши членове на МЕК, някои от които са свидетелствали пред делегацията на Европейския парламент за връзки с Иран на 27 февруари 2007 г., организацията МЕК е превърната от военна иранска опозиционна групировка в секта, чиито членове се подчиняват сляпо на лидерите Massoud и Marjiam Rajavi и са изолирани от външния свят и привързвани към организацията чрез психически и физически тормоз,
Ж.
като има предвид, че по преки свидетелства на дванадесет бивши членове на МКО, „Хюман Райтс Уоч” установи как дисидентски настроени членове са били измъчвани, бити и държани в строг тъмничен затвор в продължение на години във военни лагери в Ирак за това, че са критикували политиките и недемократичните практики на групировката или са заявявали намерение да напуснат организацията,
З.
като има предвид, че под закрилата на САЩ няколко стотици дисиденти бяха преместени в лагер и получиха статут на бежанци от Върховния комисариат на ООН за бежанците, който ги пресели в безопасни места в Ирак или в трети държави, и като има предвид, че лагерът беше закрит през 2008 г.,
И.
като има предвид, че през последните години Международният комитет на Червения кръст организира репатрирането в Иран на над 250 бивши членове на MEK на доброволни начала,
1.
приветства неотдавнашните споразумения между САЩ и Ирак, които целят възстановяването на върховната власт на иракския народ и избраното правителство върху държавната територия, но предупреждава, че в този преходен период правата на всички цивилни граждани, които живеят в Ирак, трябва да се зачитат в съответствие с международните закони и конвенции, независимо от статута и националността на тези граждани;
2.
призовава иракските органи да закрилят живота, физическата и духовна неприкосновеност на обитателите на лагера Ашраф и да ги третират в съответствие със задълженията съобразно Женевската конвенция от 1951 г., като по-специално не ги депортират, експулсират или репатрират в разрез с принципа за забрана за връщане;
3.
насърчава както органите на САЩ, така и тези на Ирак да гарантират, че закриването на лагера Ашраф се извършва в правна рамка, която гарантира зачитане на индивидуалните права и яснота на техните намерения спрямо обитателите на лагера Ашраф във всеки един момент;
4.
изразява сериозна загриженост във връзка с докладваните практики на умствена и физическа манипулация и сериозните нарушения на правата на човека в рамките на култа към MEK под управлението на двойката Rajavi;
5.
призовава иракското правителство и ръководителите на MEK да предоставят пълен и незабавен достъп за международните хуманитарни организации и организациите за правата на човека, както и за иракското министерство по правата на човека до всички части на лагера, за да:
-
предоставят на обитателите му храна, вода, медицинска помощ и основни продукти,
-
могат свободно да разпитат обитателите на лагера Ашраф и да направят независима оценка на положението;
6.
призовава иракското правителство и ръководителите на MEK да позволят на всички желаещи да напуснат лагера Ашраф да го напуснат и да предоставят достъп на семействата на членовете на MEK, които се опитват да установят местоположението на своите роднини;
7.
призовава Съвета, Комисията и държавите-членки да подпомогнат иракското правителство в неговите опити за намиране на хуманитарно решение на дългогодишния проблем, по-специално като предложат възможности за преселване в Европейския съюз за членове на MEK, които не желаят да се върнат в Иран;
8.
призовава иракското правителство да създаде отново безопасен подслон като спешна мярка за тези дисиденти, които продължават да бягат от лагера Ашраф, но за които няма място, където да отидат след закриването на бежанския лагер Ашраф от силите на САЩ;
9.
възлага на своя председател да предаде настоящата резолюция на Съвета, Комисията, Върховния представител за ОВППС, правителствата и парламентите на държавите-членки, ВКБООН, Международния комитет на Червения кръст, Съвета на ООН по правата на човека и правителството и парламента на Ирак.
