14.9.2009 B7-0053/2009 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0208/2009
съгласно член 115, параграф 5 от Правилника за дейността
относно кризата в сектора на млечните продукти
Albert Deß
,
Esther Herranz García
,
Elisabeth Jeggle
,
Georgios Papastamkos
,
Joseph Daul
,
Astrid Lulling
,
Mairead McGuinness
,
Véronique Mathieu
,
Sergio Paolo Francesco Silvestris
,
Elisabeth Köstinger
,
Peter Jahr
,
Herbert Dorfmann
,
Jean-Pierre Audy
,
Michel Dantin
,
Christophe Béchu
,
Dominique Riquet
,
Giovanni La Via
,
Czesław Adam Siekierski
,
Carlo Fidanza
от името на групата PPE
PE428.657v01-00 B7‑0053/2009 Резолюция на Европейския парламент относно кризата в сектора на млечните продукти
Европейският парламент ,
– като взе предвид член 33 от Договора,
– като взе предвид своята резолюция от 25 октомври 2007 г. относно повишаване на цените на фуражите и храните ( P6_TA(2007)0480 ),
– като взе предвид своята резолюция от 12 март 2008 г. относно състоянието на ОСП ( 2007/2195(INI) ) (доклад Goepel),
– като взе предвид своята резолюция от 22 май 2008 г. относно повишаване на цените на хранителните стоки в Европейския съюз и в развиващите се страни ( P6_TA(2008)0229 ),
– като взе предвид своята резолюция от 26 март 2009 г. относно цените на хранителните стоки в Европа ( 2008/2175(INI) ) (доклад Batzeli),
– като взе предвид Регламент на (ЕО) № 72/2009 на Съвета от 19 януари 2009 година относно промени в Общата селскостопанска политика, за изменение на регламенти (ЕО) № 247/2006, (ЕО) № 320/2006, (ЕО) № 1405/2006, (ЕО) № 1234/2007, (ЕО) № 3/2008 и (ЕО) № 479/2008 и за отмяна на регламенти (ЕИО) № 1883/78, (ЕИО) № 1254/89, (ЕИО) № 2247/89, (ЕИО) № 2055/93, (ЕО) № 1868/94, (ЕО) № 2596/97, (ЕО) № 1182/2005 и (ЕО) № 315/2007,
– като взе предвид съобщението на Комисията до Съвета относно състоянието на пазара на млечни продукти през 2009 г. COM(2009) 0385, окончателен);
– като взе предвид предложението за регламент на Съвета за дерогация от Регламент (ЕО) № 1234/2007 („Общ регламент за ООП“) по отношение на интервенционните периоди 2009 и 2010 за масло и обезмаслено мляко на прах ( COM(2009)0354 , окончателен) и доклада De Castro относно това предложение ( A7-0005/2009 ),
– като взе предвид 115, параграф 5, и член 110, параграф 2 от своя Правилник,
A. като има предвид, че през изминалите дванадесет месеца станахме свидетели на драматично влошаване на положението по отношение на пазара на млечни продукти, като цените на млякото паднаха под 21 цента за литър, въпреки предприетите действия и субсидиите за износ, като много земеделски производители в момента продават млечни продукти под производствената им цена,
Б. като има предвид, че оцеляването на голям брой млекопроизводители в ЕС в момента е изложено на сериозна опасност, като много от тях оцеляват единствено, като използват личните си спестявания, което очевидно не може да продължи дълго,
В. като има предвид, че вследствие на световната икономическа криза настъпи сериозен спад в търсенето на млечни продукти точно по времето, когато предлагането се увеличи заради трети държави като Нова Зеландия, Австралия, Аржентина, Бразилия и САЩ, които произвеждат по-големи количества,
Г. като има предвид, че в бюджетната процедура за 2009 г. Парламентът определи като приоритет създаването на специален Млечен фонд на ЕС, който да помогне на сектора, преминаващ през трудни реформи,
Д. като има предвид, че Парламентът неколкократно изтъкна разликата в цените, заплащани от потребителите за земеделски продукти в супермаркетите и цените, получавани от производителите, и призова за осъществяване на задълбочено проучване на евентуални пазарни злоупотреби,
Е. като има предвид, че Комисията изчисли, че за периода от май 2006 г. до май 2009 г. цените, заплащани от потребителите за мляко и сирене са нараснали с над 14%,, докато цените, получени от производителите в някои държави-членки са спаднали с 40 % за една година,
1. Счита, че продължаващото критично положение на пазара на мляко налага както дългосрочни, така и краткосрочни мерки и подчертава, че мерките, приети досега от Комисията не са достатъчни за преодоляване на кризата в сектора; призовава Комисията да приеме спешни мерки за стабилизиране на пазара; призовава Комисията да осъществи задълбочена оценка с участието на заинтересованите лица и държавите-членки относно бъдещето на сектора на млечни продукти, за да анализира възможността за укрепване на механизмите за управление, чрез които да се избегне нестабилността на цените;
2. Потвърждава ангажимента си за създаването на Млечен фонд на ЕС, който да разполага със 600 милиона евро в помощ на организациите на производителите и кооперативите и в подкрепа на селскостопанските инвестиции, модернизация, диверсификация, мерки на местно равнище и пазарни дейности и припомня, че Парламентът вече направи искане в този смисъл в рамките на бюджетната процедура за 2009 г.;
3. Призовава Комисията да предложи мерки, за да помогне на производителите да увеличат добавената стойност на своите продукти, най-вече в районите, където съществуват ограничени възможности за други производства;
4. Призовава Комисията да въведе незабавни мерки за стимулиране на търсенето на млечни продукти и счита разширяването на обхвата, разнообразието от продукти и финансирането на програма за мляко в училищата за добър пример за приложими инициативи; призовава за по-тясно сътрудничество между генералните дирекции на Комисията в това отношение;
5. Подкрепя незабавното въвеждане на практиката да се използва мляко на прах за хранене на телета, като начин за увеличаване на търсенето на млечни продукти;
6. Припомня, че ясното посочване на етикета на съставките на млечни продукти като сирене и други маслени животински продукти е от жизненоважно значение и следва да включва посочване на суровините и държавата на произход; настоява, че продуктите с търговска марка на млечни продукти трябва да бъдат млечни продукти;
7. Приветства предложението на Комисията за разширяване на интервенционния период за масло и обезмаслено мляко на прах до 28 февруари 2010 г. и счита, че цената за интервенцията трябва да се повиши, поне в краткосрочен план;
8. Изразява съгласие, че възстановяването при износ на мляко и млечни продукти остава необходимо и счита, че бюджетните средства трябва да бъдат увеличени;
9. Призовава за разширяване на частните запаси от млечни продукти и за подходящо равнище на подкрепа, за да станат тези мерки ефективни, както и за увеличаване в броя на третите страни, като САЩ, за които млечните продукти на ЕС могат да се изнасят с възстановяване при износ;
10. Призовава Комисията да проучи в дългосрочен план и след прекратяване на възстановяването при износ как могат да бъдат запазени съответните средства за сектора на млечните продукти;
11. Призовава Комисията да разреши застраховането на земеделски износ, както това се практикува в САЩ;
12. Призовава Комисията да проучи възможностите за режим на по-ранно пенсиониране при млекопроизводителите, например чрез определяне на схема за обратно изкупуване на квоти, подобна на схемите за изкореняване в ООП на виното;
13. Призовава Комисията да подобри ценовата прозрачност в рамките на веригата за хранителни доставки, тъй като цените за потребители в много държави-членки остават явно високи въпреки рязкото спадане на производствените цени;
14. Призовава Комисията да представи без забавяне съобщението си относно цените на хранителните продукти в Европа; припомня, че Парламентът от дълго време призовава Комисията да проучи възможните злоупотреби с пазарната позиция във веригата за хранителни доставки, най-вече в сектора на млечни продукти и счита, че това изследване отдавна е просрочено;
15. Счита, че е налице необходимост от установяване на система, която да наблюдава цените на стоките при пълна прозрачност, най-вече цените, заплащани от потребителите;
16. Възлага на своя председател да предаде настоящата резолюция на Комисията, Съвета и правителствата и парламентите на държавите-членки.
