Jerzy Buzek: "Голям ден за Ирландия и голям ден за Европа"
Институции
2009-10-07 - 18:09
При откриването на пленарната сесия на Европейския парламент днес в Брюксел, председателят на ЕП Jerzy Buzek коментира резултатите от референдума в Ирландия, трагедията в Месина и навършването на три години от убийството на Анна Политковская. Относно референдума за Лисабонският договор, Jerzy Buzek изрази своята радост от резултата на вота, като според него "това беше голям ден за Ирландия и голям ден за Европа". След това той подчерта, че ратификационният процес ще продължи в Полша и Чехия.
Според председателя на ЕП референдумът в Ирландия представлява победа за гражданското общество и показва нуждата от "информиран дебат" във всички страни от ЕС. След това той изтъкна, че "ратификационният процес ще продължи и ще имаме положителни резултати в двете оставащи страни [които все още не са ратифицирали договора, Полша и Чехия]. Получих уверения от полския президент, че той ще подпише Договора след референдума в Ирландия." След това Jerzy Buzek изрази своята надежда, че чешкият президент Vaclav Klaus ще направи същото, след като чешкият Конституционен съд се произнесе по въпроса.
"Целта на Лисабонския договор е да даде на Европейския съюз средствата да посрещне предизвикателствата на 21 век", продължи той. "Трябва да продължим да разсейваме страховете на нашите граждани относно енергийните въпроси, безработицата и имиграцията."
Трагедията в Месина
След това Jerzy Buzek изрази съболезнования от името на ЕП към семействата на загиналите в Месина при свличането на кални маси този уикенд.
Три години от убийството на Анна Политковская
Председателят на Парламента отбеляза и третата годишнина от убийството на руската журналистка и борец за човешки права Анна Политковская, като подчерта, че нейните убийци все още не са изправени пред съда. След това той подчерта солидарността на ЕП с останалите борци за човешки права, които са били убити през последните три години.
Европейският парламент нарече в чест на Анна Политковская своята зала за пресконференции в Брюксел.
Промени в дневния ред
Депутатите приеха също някои промени в дневния ред на сесията:
След дебата за референдума в Ирландия днес беше включено изявление на Съвета относно положението в Гвинея.
Гласуването на резолюцията за компенсациите на пътниците при случаи на фалит на авиокомпании беше отложено за пленарната сесия на 19-22 октомври. Дебатът по въпроса ще се състои по-късно днес.
Докладът на Edit Bauer (ЕНП, Словакия) относно организацията на работното време на лицата, извършващи транспортни дейности в автомобилния транспорт, беше изваден от дневния ред по процедурни причини.
20091007IPR62035
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
