ВЪПРОС С ИСКАНЕ ЗА УСТЕН ОТГОВОР H-0106/10
за времето за въпроси на месечната сесия през Март 2010
съгласно член 116 от Правилника за дейността на ЕП
от
Charalampos Angourakis
към Съвета
Относно: Смъртоносни израелски нападения срещу палестинците
Зачестяват предизвикателните действия на Израел срещу палестинци в палестинските територии. Израелската армия нахлу в помещенията на Партията на палестинския народ, като нанесе значителни материални щети и арестува намиращите се вътре. Това нахлуване стана в контекста на десетки израелски набези в Рамала и на Западния бряг, където се извършват стотици арести под претекст за „нарушение на обществения ред”. Същевременно Израел продължава да подкрепя политиката на „извънсъдебните екзекуции” и убийствата на кадри на палестинските органи, като се радва на неформалния имунитет, предоставен му от САЩ, ЕС и НАТО.
Осъжда ли Съветът политиката на Израел спрямо палестинския народ и спрямо мира в региона, смъртоносните му нападения, както и отказа му да признае съществуването на независима палестинска държава с територията от 1967 г. и със столица Източен Йерусалим?
