21.4.2009
ПРЕДЛОЖЕНИЕ ЗА РЕЗОЛЮЦИЯ
за приключване на разисквания по изявления на Съвета и на Комисията
съгласно член 103, параграф 2 от Правилника
от Pervenche Berès
от името на комисията по икономически и парични въпроси
относно установяването на механизъм, осигуряващ средносрочна финансова подкрепа за платежния баланс на държавите-членки
Резолюция на Европейския парламент относно установяването на механизъм, осигуряващ средносрочна финансова подкрепа за платежния баланс на държавите-членки
Европейският парламент ,
–
като взе предвид предложението на Комисията от 8 април 2009 г. за регламент на Съвета за изменение на Регламент (ЕО) № 332/2002 за установяване на механизъм, осигуряващ средносрочна финансова подкрепа за платежния баланс на държавите-членки (COM(2009)0169),
–
като взе предвид Регламент (ЕО) № 332/2002 на Съвета от 18 февруари 2002 г. за установяване на механизъм, осигуряващ средносрочна финансова подкрепа за платежния баланс на държавите-членки, и своята позиция от 6 септември 2001 г. относно предложението за регламент на Съвета за установяване на механизъм, осигуряващ средносрочна финансова подкрепа за платежния баланс на държавите-членки,
–
като взе предвид своята позиция от 20 ноември 2008 г. относно предложението за регламент на Съвета за изменение на Регламент (ЕО) № 332/2002 и своята резолюция от същата дата относно установяване на механизъм, осигуряващ средносрочна финансова подкрепа за платежния баланс на държавите-членки,
–
като взе предвид членове 100 и 119 от Договора за ЕО,
–
като взе предвид член 103, параграф 2 от своя Правилник,
A.
като има предвид, че Съветът вече е удвоил горната граница за предоставяне на средносрочна финансова подкрепа от 12 млрд. EUR на 25 млрд. EUR въз основа на членове 119 и 308 от Договора, като прие Регламент (ЕО) № 1360/2008 от 2 декември 2008 година за изменение на Регламент (ЕО) № 332/2002;
Б.
като има предвид, че успоредно с механизмите на други международни финансови институции Общността предостави заем на Унгария в размер на 6,5 млрд. EUR, както и заем на Латвия в размер на 3,1 млрд. EUR, и че някои отделни държави-членки са поели ангажимент да предоставят на Латвия още 2,2 млрд. EUR;
В.
като има предвид, че Общността възнамерява да предостави средносрочна финансова подкрепа на Румъния в размер до 5 млрд. EUR, с оглед на неблагоприятните последици от световната финансова криза за икономическото и финансовото положение в Румъния;
Г.
като има предвид, че е за предпочитане да се подхожда индивидуално към всеки отделен случай на предоставяне на средносрочна финансова подкрепа на държавите-членки, за да се вземе предвид спецификата на положението в съответната държава-членка;
Д.
като има предвид, че следва да се проучи внимателно въздействието на настоящата световна финансова и икономическа криза,
Е.
като има предвид, че е необходимо да се проявява пълна солидарност спрямо държавите-членки, които са се присъединили към Европейския съюз по-късно;
Ж.
като има предвид, че е необходима политика, която да отчита специфичните проблеми на икономиките на такива държави-членки на фона на световната финансова криза и разпространяващата се рецесия в Европа,
1.
счита, че настоящата ситуация представлява още едно доказателство за значението на еврото за защита на държавите-членки в еврозоната, и приканва държавите-членки извън еврозоната да се присъединят към нея веднага щом изпълнят критериите от Маастрихт;
2.
изисква от Комисията да откликне на предишните призиви на Европейския парламент за извършване на анализ на последиците от поведението на банките, които преместиха своите активи от по-наскоро присъединилите се държави-членки;
3.
призовава Комисията да съобщи колкото се може по-скоро резултатите от това проучване на неговата комисия по икономически и парични въпроси;
4.
отчита, че вследствие на настоящата световна финансова и икономическа криза максималната сума на заемите, които могат да бъдат отпуснати на държави-членки съгласно Регламент (ЕО) № 332/2002, следва значително да се увеличи, като надлежно се взема предвид графикът за дейността на Парламента; . подчертава, че подобно увеличение би също така допринесло за по-голяма гъвкавост от страна на Общността в отговор на нови искания за краткосрочна финансова подкрепа;
5.
приветства доброволните споразумения между банки и държави-членки, които са се присъединили по-наскоро към Европейския съюз, съгласно които тези банки избягват ограничаването на кредитни линии (например в случая на Румъния и споразумението от Виена), и насърчава нови подобни инициативи;
6.
отбелязва, че благодарение на това значително увеличение Комисията разполага с максимална възможност за набиране на заемни средства на капиталовите пазари или от финансови институции; освен това отбелязва, че няма правно основание за емитиране от Комисията на облигации на световния пазар, но че Комисията извършва подготвителна дейност с оглед на това да разреши на две или повече държави-членки съвместно да емитират облигации в евро;
7.
призовава Комисията да проучи, съвместно с Европейската инвестиционна банка, как може да се преодолее кредитната криза в рамките на реалната икономика с помощта на нови новаторски финансови инструменти; изтъква, че могат да се използват разнообразни финансови инструменти, за да се гарантира гъвкавостта на механизма, осигуряващ средносрочна финансова подкрепа за платежния баланс на държавите-членки;
8.
отбелязва, че не би имало въздействие върху бюджета, ако горните граници на кредитите се повишат, тъй като Комисията ще сключва заемите на финансовите пазари, а от държавите-членки бенефициери ще се изисква да ги изплащат; подчертава, че единственият възможен ефект върху бюджета от повишаването на горната граница на заемите би могъл да възникне, ако дадена държава-членка не изпълнява задълженията по дълга си;
9.
приветства ролята, възложена на Европейската сметна палата, в случай че възникне такава необходимост, в горепосоченото съобщение на Комисията;
10.
счита, че условията, придружаващи отпускането на тази финансова подкрепа, следва да насърчават и да бъдат в съответствие с целите на Общността по отношение на качеството на публичните разходи, устойчивия растеж и системите за социална сигурност, пълната заетост, борбата срещу изменението на климата и енергийната ефективност;
11.
припомня, че член 100 от Договора е приложим за всички държави-членки и приканва Комисията да представи предложение за регламент, с който да се определят условията за прилагането на тази разпоредба; припомня, че член 103 от Договора гласи, че държавите-членки не носят отговорност за и не поемат „задълженията на органите на централната власт, регионалните, местни или други органи на публична власт, на други органи, регулирани от публичното право, или на публични предприятия на държавите-членки, без с това да се засягат взаимните финансови гаранции за съвместно изпълнение на даден проект“, както и че ако „е необходимо, Съветът, като действа в съответствие с процедурата по член 252, може да даде определения за прилагане на забраните по член 101 и по настоящия член“;
12.
изисква Парламентът да бъде уведомяван относно меморандумите за разбирателство, сключвани между Комисията и съответните държави-членки, в които се излагат подробно условията за отпускане на заемите;
13.
отправя искане към Комисията да осигури координацията на икономическата политика на общностно равнище по време на икономически спадове, както и да създаде експертна група съвместно с Парламента и да подготви рамка и насоки за меморандумите за разбирателство, сключвани между Комисията и съответните държави-членки, с които се определят условията за отпускане на заемите;
14.
припомня, че в горепосочените си позиции от 6 септември 2001 г. и 20 ноември 2008 г. Парламентът отправи искане на всеки две години, въз основа на доклад на Комисията, след допитване до Парламента и след като е представено становище от страна на Европейския икономически и социален комитет Съветът да преценява дали създаденият механизъм все още отговаря на потребностите, които са довели до неговото създаване; отправя въпрос към Съвета и Комисията дали подобни доклади са били изготвяни след приемането на Регламент (ЕО) № 332/2002;
15.
възлага на своя председател да предаде настоящата резолюция на Съвета, Комисията, Европейската централна банка, Еврогрупата и правителствата на държавите-членки.
