ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0027/10
съгласно член 115 от Правилника за дейността на ЕП
от
Sharon Bowles
, от името на Комисия по икономически и парични въпроси
към Комисията
Относно: Прилагане на единна зона за плащания в евро (SEPA)
Единната зона за плащания в евро (SEPA) беше пусната официално в действие през януари 2008 г., когато беше пуснат в действие кредитният превод (SCT) на единната зона за плащания в евро (SEPA). От ноември 2009 г. съществува и схемата за директен дебит (SDD) на единната зона за плащания в евро (SEPA). Същността на SEPA предполага, че не съществуват разграничения между трансграничните и националните плащания, което на свой ред предполага, че заварените национални инструменти не следва да бъдат предлагани успоредно за неопределен срок от време. Въпреки това първоначално определеният за края на 2010 г. краен срок за миграция на критична маса за кредитния превод (SCT), за схемата за директен дебит (SDD) и за плащанията с карта е вече нереалистичен. Използването на стандартите на SEPA все още не е широко застъпено и се ограничава в повечето случаи до трансгранични плащания. Номинираният за член на Комисията, отговарящ за вътрешния пазар, заяви в своите писмени отговори на въпросника на Парламента, че възнамерява да предложи на колегиума да приеме законодателна инициатива с цел определяне на един или повече крайни срокове за миграция към продукти на SEPA за директен дебит и преводи по карти, както и инициатива за подобряване на управлението. В допълнение към това, въпросите относно прилагането на многостранните обменни такси (MIF) за схемата за директен дебит (SDD) на единната зона за плащания в евро (SEPA) и за плащанията с карти не са окончателно решени. В заключенията на Съвета на министрите на икономиката и финансите (ECOFIN) от 2 декември 2009 г. беше заявено, че Съветът „насърчава банките и платежните институции да разработват и да провеждат активна маркетингова политика по отношение на удовлетворяващи за клиентите продукти и услуги на схемата за директен дебит на SEPA, като същевременно предлагат на клиентите равнища на цени, услуги, сигурност и гаранции, най-малкото сходни на настоящите, като по този начин улесняват миграцията от съществуващите национални продукти за директен дебит към новите продукти на схемата за директен дебит”.
На този фон Комисията би ли разяснила:
кога възнамерява да обяви ясен и правно задължителен краен срок за миграция към инструменти на SEPA, коя ще бъде точната дата и как може да бъде наложен този срок; по кой начин възнамерява да установи окончателно правна сигурност по отношение на прилагането на многостранните обменни такси (MIF), както за схемата за директен дебит (SDD) на единната зона за плащания в евро (SEPA), така и за плащанията с карти; тъй като отрасълът явно се затруднява да намери решения по този въпрос, по какъв начин възнамерява Комисията да го насърчи за намиране на подходящи решения, в съответствие с правото за защита на конкуренцията; по какъв начин възнамерява да откликне на искането на Съвета за създаване преди средата на 2010 г. на структура за управление и наблюдение на SEPA на равнище ЕС и как Парламентът ще участва в тази структура; какви действия възнамерява да предприеме Комисията, за да принуди Европейския платежен съвет да вземе предвид исканията на крайните потребители на услуги?
