12.3.2012 B7-0153/2012 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявления на Съвета и на Комисията
съгласно член 110, параграф 2 от Правилника за дейността
относно дискриминационни уебсайтове и реакциите на правителствата ( 2012/2554(RSP) )
Marie-Christine Vergiat
,
Jiří Maštálka
от името на групата GUE/NGL
PE483.205v01-00 B7‑0153/2012 Резолюция на Европейския парламент относно дискриминационни уебсайтове и реакциите на правителствата ( 2012/2554(RSP) )
Европейският парламент,
– като взе предвид членове 2, 3, 4 и 6 от Договора за Европейския съюз (ДЕС), членове 2, 3, 4, 9, 10, 18, 19, 20, 21, 26, 45, 49, 56, 67, 83 и 258 от Договора за функционирането на Европейския съюз (ДФЕС), Хартата на основните права на Европейския съюз и Европейската конвенция за защита на правата на човека и основните свободи,
– като взе предвид Рамково решение 2008/913/ПВР на Съвета от 28 ноември 2008 г. относно борбата с определени форми и прояви на расизъм и ксенофобия посредством наказателното право ОВ L 382, 6.12.2008 г., стр. 55.
,
– като взе предвид Директива 2004/38/ЕО относно правото на граждани на Съюза и на членове на техните семейства да се движат и да пребивават свободно на територията на държавите членки ОВ L 158, 30.4.2004 г., стр. 77.
,
– като взе предвид Директива 2000/43/ЕО относно прилагане на принципа на равно третиране на лица без разлика на расата или етническия произход ОВ L 180, 19.7.2000 г., стр. 22.
,
– като взе предвид изявлението на заместник-председателя на Комисията Рединг относно уебсайта на PVV от 11 февруари 2012 http://ec.europa.eu/commission_2010-2014/reding/multimedia/news/2012/02/20120211_en.htm
,
– като взе предвид член 110, параграф 2 от своя правилник,
A. като има предвид, че в началото на м. февруари нидерландската Партия на свободата (PVV) откри гореща линия в интернет „Meldpunt Midden en Oost Europeanen”, в която се хората се призовават да съобщават за оплаквания във връзка с „мащабната трудова миграция” на „европейски граждани от Централна и Източна Европа”, в частност поляци, румънци и българи; като има предвид, че хората са запитвани в частност дали са се сблъсквали с проблеми по отношение на антисоциално поведение и дали са загубили своите работни места заради някой от тези граждани;
Б. като има предвид, че свободното движение на граждани в Европейския съюз е залегнало в член 21 от ДФЕС, а свободното движение на работници в рамките на Европейския съюз – в член 45 от ДФЕС;
В. като има предвид, че правото на защита от дискриминация на основание националността е залегнало в член 18 от ДФЕС, а защитата от дискриминация на основание расата или етническия произход – в член 10 от ДФЕС;
Г. като има предвид, че правото на свобода на мислене е залегнало в член 10 от Хартата на основните права, а свободата на изразяване – в член 11 от въпросната харта;
Д. като има предвид, че Европейският съюз се основава на ценностите на демокрацията и принципите на правовата държава, както е записано в член 2 от ДЕС, а също и на безпрекословното спазване на основните права и свободи, както е залегнало в Хартата на основните права на Европейския съюз и Европейската конвенция за защита на правата на човека и основните свободи;
Е. като има предвид, че държавите членки имат задължение да гарантират на всички граждани на ЕС, че не са обект на дискриминация или стигматизиране, когато живеят и работят в рамките на ЕС;
Ж. като има предвид, че горещата линия на PVV открито подбужда към дискриминация срещу работници от Европейския съюз от страните от Централна и Източна Европа и създава разделение между общностите в нидерландското общество;
З. като има предвид, че уебсайта на PVV подкопава свободното движение на хора и правото на недискриминация, основаващо се на Директива 2004/38/ЕО и съответните членове от Договора;
И. като има предвид, че нидерландското правителство подписа споразумение за парламентарна подкрепа с PVV и по този начин може да разчита на мнозинство в нидерландския парламент;
Й. като има предвид, че нидерландското правителство досега не е осъдило официално горещата линия на PVV;
К. като има предвид, че други държави членки са попадали в сходни ситуации;
1. твърдо осъжда уебсайта, пуснат от PVV, тъй като той противоречи на основните европейски ценности, а именно достойнство, свобода, равенство, спазване на принципите на правовата държава и на правата на човека, и застрашава да разруши самата основа на Съюза, която се гради от плурализма, недискриминацията, толерантността, справедливостта, солидарността и свободата на движение;
2. счита, че горещата линия на PVV е една злонамерена инициатива, насочена към създаването на разделение в обществото и извличане на политически активи за сметка на работниците от Централна и Източна Европа;
3. е дълбоко загрижен от нарастващата склонност на правителствата да стигматизират определени групи поради техния етнически произход или убеждения; осъжда инструментализирането на миграционните политики за политически или изборни цели;
4. подчертава задължението на всички европейски правителства да гарантират правата на свободно движение и недискриминация; призовава Европейския съвет и нидерландското правителство официално да осъдят горещата линия на PVV, тъй като тя подкопава тези права и е обида за европейските ценности и принципи;
5. призовава нидерландските държавни органи да разследват дали тази инициатива съставлява административно престъпление или наказуемо деяние;
6. призовава всички държави членки да насърчават мобилността на работниците в ЕС като се придържат към исканията на Парламента, съдържащи се в неговите резолюции;
7. приканва Комисията да документира сходни инициативи или актове в държавите членки, които биха могли да съставляват нарушение на правата на човека и гражданските свободи, както са залегнали в законодателните разпоредби на държавите членки и в законодателството на Европейския съюз, наред с отговорите на компетентните органи във връзка с такива инициативи, както и да докладва за тях на Съвета и Парламента до 31 юли 2012 г.;
8. възлага на своя председател да предаде настоящата резолюция на Съвета, Комисията, Съвета на Европа и правителствата и парламентите на държавите членки.
