Въпрос с искане за писмен отговор E-002145/2012
до Комисията
Член 117 от Правилника за дейността
Илиана Малинова Йотова (S&D)
(23 февруари 2012 г.)
Относно: Програма за развитие на селските райони
За периода 2007—2013 г. България получава финансиране по програмата за развитие на селските райони, възлизащо на 2 642 248 596 EUR. Към 31 януари 2012 г. България е усвоила едва 842 110 143 EUR от тази сума, което представлява 31,87 %. Процентът на договорената сума е само 52,36 % или малко над половината от полагащите се средства — 1 383 580 420 EUR.
—
Направила ли е Комисията оценка на нивото на усвояемост на България? Има ли безвъзвратно изгубени средства от програмата, които няма да могат да бъдат реализирани до края на нейното действие? —
Поддържа ли Комисията контакт с българските власти относно нивото на усвояемост по фондовете? —
Възможно ли е Комисията да наложи санкции върху България относно нивото на усвояемост и какви ще бъдат последиците за България, ако нивото на усвояемост не се подобри/покачи?